**Završni izvještaj o implementaciji**

**Gender akcionog plana Bosne i Hercegovine**

**2018 – 2022. godine**

*mart, 2023. godine*

**SADRŽAJ**

[SKRAĆENICE 3](#_Toc132326281)

[UVOD 5](#_Toc132326282)

[REZIME 6](#_Toc132326283)

[I. STRATEŠKI CILJ: Izrada, implementacija i praćenje programa mjera za unapređenje ravnopravnosti spolova u institucijama vlasti, po prioritetnim oblastima 13](#_Toc132326284)

[I.1. Sprečavanje i suzbijanje nasilja po osnovu spola, uključujući nasilje u porodici kao i trgovinu ljudima 13](#_Toc132326285)

[I.2. Javni život i donošenje odluka 19](#_Toc132326286)

[I.3. Rad, zapošljavanje i pristup ekonomskim resursima 22](#_Toc132326287)

[I.4. Obrazovanje, nauka, kultura i sport 30](#_Toc132326288)

[I.5. Zdravlje, prevencija i zaštita 33](#_Toc132326289)

[I.6. Socijalna zaštita 36](#_Toc132326290)

[1.7. Rod i sigurnost 39](#_Toc132326291)

[II. STRATEŠKI CILJ: Izgradnja i jačanje sistema, mehanizama i instrumenata za postizanje ravnopravnosti spolova 43](#_Toc132326292)

[II.1. Koordinacija implementacije i nadzor nad provođenjem Gender akcionog plana BiH 43](#_Toc132326293)

[II.2. Praćenje i unapređenje primjene međunarodnih i domaćih standarda za ravnopravnost spolova 45](#_Toc132326294)

[II.3. Jačanje i saradnja institucionalnih mehanizama za ravnopravnost spolova 48](#_Toc132326295)

[II.4. Podizanje svijesti o ravnopravnosti spolova u svim segmentima društva 50](#_Toc132326296)

[II.5. Podrška institucionalnim i vaninstitucionalnim partnerima u procesu uključivanja principa ravnopravnosti spolova 53](#_Toc132326297)

[II.6. Praćenje i ocjena napretka u postizanju ravnopravnosti spolova 55](#_Toc132326298)

[III. STRATEŠKI CILJ: Uspostavljanje i jačanje saradnje i partnerstva 58](#_Toc132326299)

[III.1. Saradnja na regionalnom i međunarodnom nivou 58](#_Toc132326300)

[III.2. Saradnja sa organizacijama civilnog društva, socijalnim partnerima, akademskom zajednicom 60](#_Toc132326301)

**ANEKSI**

1. [Spisak propisa na koje su data mišljenja o usklađenosti sa ZoRS-om](#_Toc111709646)
2. [Spisak održanih obuka, organiziranih događaja (konferencije, veći sastanci) i publikacija](#_Toc111709647)

3 [Zakoni i drugi akti u kojima su predloženi/usvojeni pravni standardi za ravnopravnost spolova i sprečavanje i suzbijanje nasilja nad ženama i nasilja u porodici](#_Toc111709648)

# SKRAĆENICE

|  |  |
| --- | --- |
| ARS BiH MLJPI    AP UNSCR 1325 u BiH | Agencija za ravnopravnost spolova Bosne i Hercegovine Ministarstva za ljudska prava i izbjeglice Bosne i Hercegovine  Akcioni plan za implementaciju UNSCR 1325 u Bosni i Hercegovini |
| BiH | Bosna i Hercegovina |
| BD BiH  BHAS | Brčko Distrikt Bosne i Hercegovine  Agencija za statistiku Bosne i Hercegovine |
| CEST  CIK BiH  CEDAW  CL  DEI  EK | Centar za edukaciju sudija i tužilaca  Centralna izborna komisija Bosne i Hercegovine  UN Konvencija o ukidanju svih oblika diskriminacije žena  Civilna lica  Direkcija za evropske integracije Bosne i Hercegovine  Evropska komisija |
| EU | Evropska unija |
| FBiH | Federacija Bosne i Hercegovine |
| FIGAP | Finansijski mehanizam za implementaciju Gender akcionog plana |
| FMOIN  FMKS  FMF  FMP  FMZ  FMRSP  FPN UNSA  FZS  GC FBiH | Federalo ministarstvo obrazovanja i nauke  Federalno ministarstvo kulture i sporta  Federalno ministarstvo finansija  Federalno ministarstvo poljoprivrede  Federalno ministarstvo zdravstva  Federalno ministarstvo rada i socijalne politike  Fakultet političkih nauka Univerziteta u Sarajevu  Federalni zavod za statistiku  Gender centar Federacije Bosne i Hercegovine |
| GC RS | Gender centar Republike Srpske |
| GAP BiH | Gender akcioni plan Bosne i Hercegovine |
| GEF  IOM | IPA projekat „EU podrška za ravnopravnost spolova“ („Gender Equality Facility“)  Međunarodna organizacija za migracije |
| KO  KORS | Koordinacioni odbor  Komisija za ostvarivanje ravnopravnosti spolova Predstavničkog doma Parlamentarne skupštine Bosne i Hercegovine |
| LGAP  MCP BiH | Lokalni gender akcioni plan  Ministarstvo civilnih poslova Bosne i Hercegovine |
| MFT BiH | Ministarstvo finansija i trezora Bosne i Hercegovine |
| MICS | Istraživanje višestrukih pokazatelja |
| MS BiH | Ministarstvo sigurnosti Bosne i Hercegovine |
| MVTEO BiH | Ministarstvo vanjske trgovine i ekonomskih odnosa |
| MP BiH | Ministarstvo pravde Bosne i Hercegovine |
| MVP BiH | Ministarstvo vanjskih poslova Bosne i Hercegovine |
| MPŠV RS  MKT BiH | Ministarstvo poljoprivrede, šumarstva i vodoprivrede Republike Srpske  Ministarstvo komunikacija i transporta Bosne i Hercegovine |
| MLJPI BiH | Ministarstvo za ljudska prava i izbjeglice Bosne i Hercegovine |
| MPP RS  MZSZ RS  NVO | Ministarstvo privrede i poduzetništva Republike Srpske  Ministarstvo zdravlja i socijalne zaštite Republike Srpske  Nevladina organizacija |
| OS BiH | Oružane snage Bosne i Hercegovine |
| OSCE | Organizacija za sigurnost i saradnju u Evropi |
| PS BiH  PD PS BiH | Parlamentarna skupština BiH  Predstavnički dom Parlamentarne skupštine BiH |
| PVL  RS | Profesionalna vojna lica  Republika Srpska |
| SIPA | Državna agencija za istrage i zaštitu |
| SIDA | Švedska agencija za međunarodni razvoj |
| UN | Ujedinjene nacije |
| UNDP | Razvojni program Ujedinjenih nacija |
| UNFPA | Populacijski fond Ujedinjenih nacija |
| UNICEF | Fond Ujedinjenih nacija za djecu |
| UNSCR 1325 | UN Rezolucija Vijeća sigurnosti br. 1325 - „Žene, mir, sigurnost“ |
| UN WOMEN | Agencija Ujedinjenih nacija za ravnopravnost spolova i osnaživanje žena |
| USAID | Agencija za međunarodni razvoj Vlade SAD |
| VE  VM BiH  VSTV | Vijeće Evrope  Vijeće ministara Bosne i Hercegovine  Visoko sudsko i tužilačko vijeće Bosne i Hercegovine |
| ZoRS BiH | Zakon o ravnopravnosti spolova u Bosni i Hercegovini |
|  |  |

## 

## UVOD

Vijeće ministara Bosne i Hercegovine je u novembru 2018. godine donijelo **Odluku o usvajanju, trećeg po redu, Gender akcionog plana Bosne i Hercegovine za period 2018. – 2022. godine**. Na osnovu pomenute Odluke i člana 26. stav d) Zakona o ravnopravnosti spolova u Bosni i Hercegovini, Agencija za ravnopravnost spolova Bosne i Hercegovine, Ministarstva za ljudska prava i izbjeglice Bosne i Hercegovine prati implementaciju Gender akcionog plana Bosne i Hercegovine i o tome izvještava Vijeće ministara BiH.

Ovaj izvještaj predstavlja informacije o realiziranim aktivnostima i postignutim rezultatima u ostvarivanju ciljeva Gender akcionog plana BiH (u daljem tekstu: GAP BiH) u periodu 2018. – 2022. godine, kao i informacije o realizaciji obaveza nadležnih institucija. Ovaj izvještaj istovremeno predstavlja **Izvještaj o stanju ravnopravnosti spolova u BiH za 2022. godinu**, u skladu sa članom 26. stav a) Zakona o ravnopravnosti spolova Bosne i Hercegovine.

Nadzor i koordinacija nad implementacijom GAP BiH je vršena putem redovnih sastanaka **Upravnog odbora Gender akcionog plana BiH** koji čine direktorice Agencije za ravnopravnost spolova Bosne i Hercegovine Ministarstva za ljudska prava i izbjeglice BiH, Gender centra Federacije Bosne i Hercegovine i Gender centra Republike Srpske, a koji je formiran odlukom Vijeća ministara BiH od 05. avgusta 2019. godine, odnosno **Upravnog odbora Finansijskog instrumenta za implementaciju GAP-a,** istog sastava, a koji je formiran odlukom VM BiH od 29. 05. 2019. godine.

Koordinacija i praćenje implementacije GAP BiH na nivou Federacije Bosne i Hercegovine i Republike Srpske se odvijala kroz formiranje i rad koordinacionih odbora sastavljenih od predstavnica/predstavnika svih ministarstava vlada Republike Srpske (u daljem tekstu: RS) i Federacije Bosne i Hercegovine (u daljem tekstu: FBiH), te gender centara kao koordinatora ovih tijela. Koordinacioni odbori su utvrdili godišnje operativne planove za ravnopravnost spolova i godišnje izvještaje za vlade RS i FBiH, čime je unaprijeđena institucionalna implementacija i praćenje GAP-a BiH, kroz aktivnu ulogu vlada i ministarstava u planiranju, implementaciji, izvještavanju i praćenju efekata. Koordinacioni odbor za praćenje GAP BiH za nivo institucija BiH nije bio formiran usljed zastoja u radu Vijeća ministara BiH, ali je zato prethodno uspostavljena saradnja ARS BiH sa predstavnicima/cama ministarstava i institucija na nivou BiH nastavljena i bila uspješna u smislu doprinosa u implementaciji GAP BiH, iako nije donesena zvanična odluka o formiranju ovog odbora.

## REZIME

Posmatrajući obim i značaj mjera i aktivnosti provedenih u izvještajnom periodu, može se uočiti napredak u implementaciji Gender akcionog plana Bosne i Hercegovine (u daljem tekstu: GAP BiH). Kako je prikazano u ovom izvještaju, proveden je veliki broj značajnih aktivnosti koje doprinose ostvarivanju zakonskih, institucionalnih i društvenih preduslova za veću ravnopravnost spolova u BiH.

U izvještajnom periodu, fokus aktivnosti **Agencije za ravnopravnost spolova Bosne i Hercegovine, Ministarstva za ljudska prava i izbjeglice BiH (u daljem tekstu ARS BiH MLJPI), Gender centra Federacije Bosne i Hercegovine (u daljem tekstu: GC FBiH) i Gender centra Republike Srpske (u daljem tekstu: GC RS)** je bio na radu sa institucijama na svim nivoima vlasti s ciljem uvođenja principa ravnopravnosti spolova i donošenja rodno odgovornih politika, kao i saradnji sa organizacijama civilnog društva i međunarodnim organizacijama. Nastavljena je stručna podrška nadležnim institucijama zastupljenim u koordinacionim odborima za praćenje implementacije GAP BiH i drugih sektorskih strategija i akcionih planova kao i edukacije o ravnopravnosti spolova i prevenciji nasilja, seksualnog uznemiravanja i uznemiravanja po osnovu spola. Također, aktivnosti su bile su usmjerene na regionalnu i međunarodnu razmjenu iskustava kao i na podizanje svijesti o ravnopravnosti spolova.

ARS BiH MLJPI, GC RS i GC FBiH su pružali kontinuiranu podršku nadležnim ministarstvima i vladama u donošenju strateških dokumenata, propisa i implementacije mjera, kroz davanje mišljenja o usklađenosti akata sa ZoRS BiH, kroz organiziranje različitih aktivnosti promocije i unapređenja kapaciteta u oblasti ravnopravnosti spolova i praćenje stanja ravnopravnosti spolova, kao i izvještavanje o implementaciji relevantnih bh. i međunarodnih dokumenata.

Ispunjavajući obavezu periodičnog izvještavanja Bosne i Hercegovine o primjeni UN CEDAW Konvencije i postupanja prema **Zaključnim zapažanjima na Šesti periodični izvještaj Bosne i Hercegovine o primjeni UN CEDAW Konvencije,** ARS BiH, GC RS i GC FBiH su informisali VM BiH i vlade entiteta o zapažanjima i preporukama UN CEDAW Komiteta. Na osnovu toga, ARS BiH MLJPI, GC FBiH i GC RS, donijeli su **akcione planove** za implementaciju preporuka iz Zaključnih zapažanja. Preporuke Komiteta će biti uključene u naredni GAP BiH za period 2023. - 2027. godine.

Nastavljena je realizacija **Finansijskog instrumenta za implementaciju Gender akcionog plana BiH (u daljem tekstu: FIGAP II)** za period 2018. – 2022. godine, sa ciljem da osigura finansijsku podršku institucijama BiH, FBiH i RS, kao i nevladinim organizacijama, za unapređenje socio-ekonomskih uslova za muškarce i žene, djevojčice i dječake. Finansijsku podršku za implementaciju FIGAP II programa osigurala je Švedska agencija za međunarodni razvoj i saradnju u iznosu od 15 miliona SEK (cca 2,65 miliona KM za period 2018. – 2022. godine). FIGAP II program je integralni dio programa rada i budžeta gender institucionalnih mehanizama. U izvještajnom periodu fokus djelovanja bio je na sljedećim oblastima: rod i sigurnost, prevencija i suzbijanje rodno zasnovanog nasilja, rad i zapošljavanje, podrška ekonomskom osnaživanju žena na selu, javni i politički život, kao i podrška višestruko marginaliziranim grupama žena.

U izvještajnom periodu ARS BiH MLJPI, GC FBiH i GC RS su postupali povodom **zahtjeva za ispitivanje povreda ZoRS-a.** Zahtjevi su se većinom odnosili na oblasti rada i obrazovanja, stereotipe u javnom životu, rodno zasnovano nasilje, zastupljenost u organima odlučivanja i medije. Izdato je ukupno **osam** **preporuka za otklanjanje uočene diskriminacije**, dok je u većini predmeta pružena podrška u vidu pravnog savjeta. U nekim slučajevima nije bilo nadležnosti za postupanje, jer je postupak pokrenut pred nekim od pravosudnih organa ili pred Institucijom ombudsmana za ljudska prava. Na osnovu ispitanih slučajeva kršenja ZoRS, ARS BiH MLJPI je, u skladu sa članom 26. stav a) ZORS-a, uputila više **općih preporuka** nadležnim institucijama i javnosti na temu seksizma i mizoginije u javnom diskursu, ravnopravnosti spolova u radu, te pristupu ekonomskim i drugim resursima.

Gender institucionalni mehanizmi su promptno odgovorili na problem povećanog nasilja u porodici u periodu pandemije **COVID-19**. Nakon izbijanja pandemije, ARS BiH MLJPI, GC FBiH i GC RS, i sami funkcionišući u otežanim uslovima, uložili su, pored svojih redovnih aktivnosti, i dodatne napore kako bi obezbijedili **urgentnu finansijsku pomoć žrtvama nasilja, udruženjima i zadrugama žena na selu i najosjetljivijim grupama poduzetnica, kako bi mjere nadležnih organa za ublažavanje posljedica pandemije bile rodno osjetljivije.** Aktivnosti ARS BiH MLJPI, GC FBiH i GC RS, u tom smislu, uključivale su javna saopćenja, preporuke izvršnim vlastima i kriznim štabovima, posebne analize i inicijative, kao i preusmjeravanje grantova i postojećih projektnih aktivnosti u pravcu direktne pomoći sigurnim kućama. Koordinirajuća uloga ARS BiH MLJPI sa međunarodnim donatorima i stranim ambasadama bila je posebno izražena u periodu pandemije i doprinijela je da se adekvatna i pravovremena pomoć žrtvama rodno zasnovanog nasilja distribuira u skladu sa potrebama. GC RS je, između ostalog, donatorska sredstva preusmjerio na udruženja i zadruge žena na selu, kao i ženama na selu iz višečlanih porodica, te samostalnim poduzetnicama čija je djelatnost morala biti privremeno zaustavljena zbog mjera protiv pandemije. GC FBiH je, kao odgovor na pandemiju, izradio i ponudio planove i mjere za ublažavanje rizika koji su dostavljeni relevantnim institucijama na svim nivoima vlasti.

ARS BiH MLJPI je, u saradnji sa GC FBiH, GC RS i nadležnim organima Brčko Distrikta BiH, realizovala proces izrade izvještaja o implementaciji **Konvencije Vijeća Evrope o sprečavanju i borbi protiv nasilja nad ženama i nasilja u porodici (**u daljem tekstu: **Istanbulska konvencija).** U oktobru 2021. godine realizirana je terenska posjeta tima eksperata za praćenje implementacije Istanbulske konvencije (u daljem tekstu: GREVIO) relevantnim institucijama na svim nivoima vlasti u BiH, nakon čega je BiH dostavljen Nacrt izvještaja. Na osnovu komentara BiH na Nacrt izvještaja, GREVIO je izradio Finalni izvještaj, nakon čega je Vijeće Evrope usvojilo **Preporuke za Bosnu i Hercegovinu o implementaciji Istanbulske konvencije.**

VM BiH je u avgustu 2019. godine donijelo odluku o formiranju **Odbora za praćenje i izvještavanje po Istanbulskoj konvenciji i femicidu u BiH** čijim radom koordinira ARS BiH MLJPI. U sklopu aktivnosti Odbora, ARS BiH MLJPI je, između ostalog, provela **Analizu sistema za prikupljanje podataka o slučajevima femicida u BiH,** a u novembru 2022. godine organizovala studijsku posjetu **Dubravke Šimonović,** specijalne izvjestiteljice generalnog sekretara UN za nasilje nad ženama, njegove uzroke i posljedice. Cilj posjete bila je procjena rada i rezultata Odbora i drugih institucija u vezi sa femicidom u BiH.

U oktobru 2019. godine, VM BiH je na prijedlog ARS BiH MLJPI, usvojilo **Informaciju o mehanizmima za efikasnu prevenciju i zaštitu od uznemiravanja po osnovu spola i seksualnog uznemiravanja na radnom mjestu u institucijama** **BiH** sa **Vodičem za preduzimanje efikasnih mjera za sprečavanje uznemiravanja po osnovu spola i seksualnog uznemiravanja.** Do danas je preko 70 institucija usvojilo **politiku nulte tolerancije** i imenovalo savjetnike/savjetnice za sprečavanje rodno zasnovanog i seksualnog uznemiravanja na radnom mjestu.

Vlada FBiH je, na prijedlog GC FBiH, donijela **Odluku o politici nulte tolerancije prema djelima seksualnog uznemiravanja i uznemiravanja po osnovu spola u federalnim organima uprave**, federalnim upravnim organizacijama, službama i drugim organima čiji je osnivač Vlada FBiH.[[1]](#footnote-1)

GC FBiH je inicirao i podržao usvajanje **gender akcionih planova u šest kantona i oko 30% jedinica lokalne samouprave u FBiH,** koordinirao procesom izrade **Strategije za prevenciju i borbu protiv nasilja u porodici 2021. – 2027. godine,** te doprinio uspostavi kontinuiteta u radu i održivosti sveobuhvatnog preventivnog rada i postupanja u slučajevima nasilja u porodici na svim nivoima organizacije vlasti u FBiH.

Zakonski okvir u RS u oblasti sprečavanja i suzbijanja nasilja je u velikoj mjeri usaglašen sa Istanbulskom konvencijom. U izvještajnom periodu **ukinuto je prekršajno kažnjavanje** za nasilje u porodici, odnosno nasilje je kvalificirano kao krivično djelo. Nastavljen je **rad na podršci subjektima zaštite** od nasilja na lokalnom nivou, radi formiranja i jačanja postojećih **multisektorskih timova**.

GC RS je koordinirao i vodio proces izrade **instrumenata i metodologije rada za praćenje primjene Istanbulske konvencije u Republici Srpskoj**, kao i **Izvještaja Republike Srpske o primjeni Konvencije Vijeća Evrope o sprečavanju i suzbijanju nasilja nad ženama i nasilja u porodici za period 2017. - 2018. godina**, kao osnova za izradu i podnošenje izvještaja BiH o primjeni Konvencije. GC RS, kao Koordinaciono tijelo za praćenje primjene Istanbulske konvencije u RS je, kao i ARS BiH MLJPI i GC FBiH, učestvovao **u evaluacionom procesu** GREVIO tima.

U Brčko Distriktu je u izvještajnom periodu u značajnoj mjeri kompletiran regulatorni okvir u oblasti rodno zasnovanog nasilja usvajanjem, 2018. godine, **Zakona o zaštiti od nasilja u porodici Brčko Distrikta BiH**, **Pravilnika o načinu provođenja hitnih i zaštitnih mjera** koje su u nadležnosti policije Brčko Distrikta BiH i **Protokola o saradnji i postupanju u slučaju nasilja nad ženama i nasilja u porodici**, kojim se propisuje postupanje svih subjekata zaštite.

U izvještajnom periodu, gender institucionalni mehanizmi, organizacije civilnog društva i međunarodne organizacije su provele brojne aktivnosti usmjerene ka razvoju **kapaciteta žena za učešće u javnom i političkom životu**. Aktivnosti su uključivale radionice, fokusirane na pripremu kandidatkinja, te analize, istraživanja, konferencije, seminare i okrugle stolove, preporuke upućene političkim subjektima, kao i promotivne kampanje na temu važnosti ravnopravnosti spolova u političkom životu. Ove aktivnosti se posebno intenziviraju u predizbornim periodima za opće i lokalne izbore.

Centralna izborna komisija BiH (u daljem tekstu: CIK BiH) je u julu 2020. godine usvojila **Izjavu o opredijeljenosti za ravnopravnost spolova,** koja je izrađena u saradnji sa ARS BiH MLJPI, kojom iskazuje svoju odlučnost da će аktivnostimа i inicijаtivаmа, u okviru svojih nаdležnosti, zаgovаrаti pitаnjа rаvnoprаvnosti spolovа i težiti ka ostvаrivаnju nаpretkа nа polju rаvnoprаvnosti spolovа u svim oblаstimа jаvnog i političkog životа.

ARS BiH MLJPI je, uoči Općih izbora 2022. godine poslala na adrese svih 145 političkih stranaka, certificiranih za Opće izbore 2022. godine, **Izjavu političkih stranaka o opredijeljenosti za ostvarivanje ravnopravnosti spolova kojom su s**tranke pozvane da iskažu opredijeljenost u smjeru poštivanja i jačanja ravnopravnosti spolova u svom radu, kao i društvu u cjelini.

Usvojen je **Izvještaj o napretku u primjeni normativno-pravnih standarda za ravnopravnost spolova u oblasti političkog i javnog života u Republici Srpskoj za period 2019. - 2020. godine**, koji sadrži pregled standarda, mjera i preporuka za djelovanje, provedene aktivnosti, pregled statističkih i administrativnih podataka o stanju učešća žena i muškaraca u političkom i javnom životu i analizu stanja sa preporukama za dalje djelovanje.

ARS BiH MLJPI je provela „**Istraživanje o uticaju rodne podjele porodičnih i kućnih poslova na profesionalni život zaposlenih žena u BiH”** koje je pokazalo da u čak **93,8% veza sve ili većinu rutinskih kućnih poslova obavljaju isključivo žene**, a u većini veza (**80,8%)**, žena je ta koja radi sve ili većinu poslova u vezi s brigom o djeci. Također, istraživanje je pokazalo da su **31,8%** − tj. gotovo jednoj trećini ispitanica, barem jednom u životu prilikom zapošljavanja postavljana pitanja o planovima zasnivanja porodice, o broju i starosti djece i sl.

Uinstitucijama FBiH, kantona i općina, gender pitanja su integrirana u programe i budžete institucija, kao i pravne dokumente, te u proces EU integracija. Također,u toku je izrada više strategija FBiH (u oblasti poljoprivrede i ruralnog razvoja, zaštite okoliša, razvoja turizma, socijalnog uključivanja itd.) pri čijoj izradi se vrše konsultacije sa GC FBiH radi uključivanja principa i standarda ravnopravnosti spolova. GC FBiH je aktivno učestvovao i pružao stručnu podršku u procesu izrade **Strategije razvoja FBiH 2021. – 2027. godine** koja definira sveobuhvatne strateške prioritete razvoja, uvažavajući principe ravnopravnosti spolova u svim relevantnim oblastima.

GC FBiH je koordinirao i pružao stručnu pomoć u procesu implementacije **Akcionog plana razvoja poduzetništva žena FBiH 2018. – 2020. godine**, izrađene su **Smjernice za uključivanje preferencijalnog sistema bodovanja za žene poduzetnice** u Budžetu FBiH kao i **Smjernice za uključivanje mjera podrške ženama poduzetnicama** radi saniranja posljedica krize uzrokovane pandemijom COVID-19.Mjere aktivne politike zapošljavanja su rodno osjetljive.

U oblasti ekonomskog osnaživanja žena u RS, usvojeni su **akcioni planovi za unapređenje položaja žena na selu (2019. – 2020. godina i 2022. – 2024. godina) i Strategija razvoja ženskog preduzetništva** u RS. Provedene su mjere za ekonomsko osnaživanje žena na selu i poduzetnica (finansijska podrška, obuka i rodno budžetske inicijative, kao i donošenje podzakonskih i drugih akata sa posebnim mjerama za žene). Nastavljen je proces usklađivanja zakonskih, strateških i drugih akata iz oblasti rada, zapošljavanja i pristupa ekonomskim resursima, sa domaćim i međunarodnim standardima za ravnopravnost spolova, među kojima izdvajamo **Zakon o zaštiti od uznemiravanja na radu, Zakon o društvenom preduzetništvu Republike Srpske i Zakon o izmjenama i dopunama Zakona o razvoju malih i srednjih preduzeća**.

U okviru **Međunarodnog dana djevojčica u informaciono-komunikacionim tehnologijama (IKT),**GC RS ostvaruje uspješnu saradnju sa srednjim školama i visokoškolskim ustanovama, koje u okviru „Dana otvorenih vrata“ promovišu i predstavljaju obrazovne programe, u ovoj oblasti, za djevojčice i djevojke. **U izvještajnom periodu, provedene su četiri kampanje, u saradnji sa vaspitno-obrazovnim ustanovama i poslovnom zajednicom.**

Zahvaljujući navedenim, ali i drugim sličnim aktivnostima u periodu implementacije GAP-a BiH, zabilježeno je **povećanje** udjela djevojaka u ukupnom broju diplomiranih iz oblasti IKT **za deset procentnih bodova**.

Sistem zdravstvene zaštite je u propisima i u praksi u najvišem stepenu usaglašen sa standardima za ravnopravnost spolova, kako u pogledu nediskriminacije, tako i u pogledu obima prava koja se pružaju, zatim zaštite zdravlja žena i muškaraca, zaštite seksualnog i reproduktivnog zdravlja, zaštite mentalnog zdravlja i djece, te ranjivih grupa (lica sa invaliditetom, stara lica i drugo). Svi zakonski i podzakonski akti, strateški i planski dokumenti su usaglašeni sa ZoRS BiH. Projekti i aktivnosti u oblasti zdravlja sadrže rodnu komponentu i kao takvi se i implementiraju.

Projekat „**Jačanje kapaciteta institucija za rješavanje rodno zasnovanog nasilja u BiH“,** finansiran od USAID-a u iznosu od 1.494.064 KM, uspješno je implementiran i rezultirao je, između ostalog, sa tri uspostavljena **Krizna centra za žrtve silovanja u BiH,** pri medicinskim ustanovamau Tuzli, Mostaru i Sarajevu, uključujući i opremanje centara i obuku za lica koje će raditi u tim centrima.

Od zakonodavne aktivnosti u FBiH, **Zakon o liječenju neplodnosti biomedicinski pomognutom oplodnjom** kojim se uređuju uslovi i način liječenja neplodnosti postupcima biomedicinski pomognute oplodnje, izmijenjen je i dopunjen 2022. godine, na način da je propisano da se usluge pokrivaju u iznosu od 100% iz Budžeta FBiH. **U RS je ovakvo zakonsko rješenje postojalo od ranije.** Realizirano je istraživanje na temu „Unapređenje usluga seksualnog i reproduktivnog zdravlja žena u kriznim javno-zdravstvenim situacijama za vrijeme pandemije COVID-19 na teritoriji FBiH“.

U FBiH je usvojen **Zakon o materijalnoj podršci porodicama s djecom**, utvrđena su prava na dječji dodatak i novčanu pomoć porodilji koja nije u radnom odnosu, te utvrđeni jedinstveni uslovi za ostvarivanje ovih prava. Sredstva se osiguravaju u Budžetu FBiH. Određeni broj kantona (KS, TK i ZDK) je utvrdio veći iznos naknade za sve porodilje, bez obzira da li su u radnom odnosu ili ne. Oba doma Parlamenta FBiH usvojila su **Nacrt Zakona o zaštiti civilnih žrtava rata** kojim će biti uređena prava civilnih žrtava rata uključujući i žrtve seksualnog nasilja u toku rata, a po prvi put će biti uređen status civilne žrtve rata za djete koje je rođeno iz čina ratnog silovanja. Donesen je i niz propisa od značaja za ravnopravnost spolova kao što su **Zakon o hraniteljstvu, Zakon o penzijskom i invalidskom osiguranju, Zakon o ustanovama socijalne zaštite i Zakon o roditeljima njegovateljima**.

U RS, sa ZoRS BiH su usaglašeni zakonski i drugi akti iz oblasti socijalne zaštite, a koji su u nadležnosti MZSZ RS, kao što su **Strategija za unapređenje položaja starijih lica u Republici Srpskoj (2019. – 2028. godina)**, koja sadrži pravne standarde za ravnopravnost spolova i standarde za sprečavanje i suzbijanje nasilja nad ženama i nasilja u porodici, kao **i Zakon o izmjenama i dopunama Zakona o dječijoj zaštiti,** kojim se uvode značajne **pronatalitetne mjere** koje su u vezi sa naknadama za nezaposlene majke, te preuzimanje troška naknada za vrijeme porodiljskog bolovanja radnica od strane Vlade RS.

VM BiH je u avgustu 2018. godine usvojilo treći **Akcioni plan za implementaciju Rezolucije Vijeća sigurnosti UN 1325 – „Žene, mir i sigurnost“ u Bosni i Hercegovini za period 2018. - 2022. godine,** a u avgustu 2019. godine uspostavljen je **Koordinacioni odbor (KO) za nadzor nad implementacijom Akcionog plana**. U izvještajnom periodu bilježimo dalji napredak u sistemskom pristupu uvođenja principa ravnopravnosti spolovau rad nadležnih institucija sektora odbrane i sigurnosti, kao i veću zainteresiranost žena za vojni i policijski poziv.

U izvještajnom periodu stiglo je još jedno međunarodno priznanje za postignuća BIH u domenu implementacije UN Rezolucije 1325. Naime, na **Samitu ministara inostranih poslova zemalja G7**, na kojem je ustanovljena **“Partnerska inicijativa G7 Žene, mir i sigurnost”,** svaka zemlja, članica G7, identificirala je po jednu zemlju (partnera) s ciljem “intenziviranja pozitivnih promjena na terenu”. **EU je za partnera odabrala BiH**. ARS BiH MLJPI je sa evropskim partnerima izradila Mapu puta koja definiše zajedničke akcije u naredne dvije godine.

**Informacijom o obavezama prema UNSCR 1325**, GC RS je zadužen da kao **koordinaciono tijelo RS**, implementira, prati i izvještava Vladu RS o programima i mjerama, te sarađuje sa nadležnim organima, institucijama i organizacijama u RS i BiH.

Federalna uprava policije je donijela **Strategiju upravljanja ljudskim resursima 2019. – 2024. godine**, koja uključuje mjeru implementacije medijske kampanje s posebnim fokusom na privlačenje kandidatkinja. GC FBiH redovno koordinira i podržava organizaciju edukacija u okviru Policijske akademije FBiH kao i specijalističkih obuka sa kantonalnim MUP-ovima.

Višegodišnji napori i saradnja Agencije za statistiku BiH i ARS BiH MLJPI su rezultirali izradom prvog **Indeksa rodne ravnopravnosti za BiH**, važnog alata priznatog od strane EU, za praćenje stanja ravnopravnosti spolova. Indeks je izrađen po metodologiji Evropskog instituta za ravnopravnost spolova *EIGE* iz Vilniusa i, za sada, obuhvata dva puna domena – „znanje“ i „moć“, a u dodatna dva domena - „rad“ i „zdravlje“ - izračunati su pojedini poddomeni. Indeksom je identificirano početno, odnosno *„nulto“*, stanje ravnopravnosti spolova, a koje će omogućiti praćenje napretka u narednom periodu, kao i upoređivanje sa zemljama regiona i EU.

Rodno osjetljiva statistika u FBiH i RS se prikuplja, obrađuje i publikuje u redovnim godišnjim općim i posebnim publikacijama i dvogodišnjem biltenu „**Žene i muškarci u Federaciji BiH**“, i **„Žene i muškarci u Republici Srpskoj“ (**koji se objavljujena srpskom i engleskom jeziku), a uvedeno je i periodično prikupljanje, obrada i publikovanje podataka za praćenje indikatora održivog razvoja UN.

ARS BiH MLJPI je provela **Analizu o prikupljanju i evidentiranju podataka razvrstanih po spolu u institucijama BiH** i izdala **preporuke** koje su uključivale set općih, kao i set preporuka prilagođenih svakoj pojedinačnoj instituciji u skladu sa njihovim nadležnostima. U skladu s preporukama iz Analize, ARS BiH je kroz obuke unapređivala kapacitet lica koja se bave prikupljanjem i analizom podataka, kao i u oblasti približavanja EU standardima ravnopravnosti spolova, što je, između ostalog, podržano i kroz implementaciju IPA projekata „EU za ravnopravnost spolova“ i “EU za ljudska prava i suzbijanje diskriminacije u BiH”,

Izrađena je **Analiza o prikupljanju i evidentiranju podataka razvrstanih po spolu u institucijama FBiH. Federalni zavod za statistiku** redovno unapređuje i proširuje broj statističkih podataka koji su razvrstani po spolu.

**Usaglašavanje zakonskih i drugih akata RS je postalo prihvaćena praksa od strane obrađivača akata**, te mnogi akti već u velikoj mjeri sadrže standarde za ravnopravnost spolova. Pored toga, nastavljena je i podrška izradi **lokalnih akcionih planova** za ravnopravnost spolova, nastavljene su kampanje podizanja svijesti koje se odnose na nultu toleranciju za nasilje, promociju učešća žena u odlučivanju, promociju žena na selu i djevojčica u IKT.

GC FBiH inicirao je i podržao usvajanje **gender akcionih planova u šest kantona i oko 30% jedinica lokalne samouprave u FBiH**.

Vlada RS, na inicijativu GC RS, formirala **Koordinacioni odbor Republike Srpske za praćenje implementacije GAP BiH za period 2018. - 2022. godine**, čiji su članovi i članice imenovani predstavnici svih ministarstava RS. Na prijedlog GC RS, Koordinacioni odbor je utvrđivao, a Vlada RS usvajala **godišnje operativne planove za ravnopravnost polova u RS** u okviru implementacije GAP BiH 2018. – 2022. godina (u daljem tekstu: GAP RS), kao i **godišnje izvještaje o implementaciji GAP RS**.

VM BiH je u julu 2022. godine usvojilo **Akcioni plan za unapređenje ljudskih prava i osnovnih sloboda LGBTI lica u Bosni i Hercegovini za period 2021. - 2023. godine** (u daljem tekstu: AP LGBTI). AP LGBTI je plod rada Radne grupe sačinjene od predstavnika/ca relevantnih organa sa nivoa BiH i entiteta, kao i nevladinog sektora i akademske zajednice, a čijim je radom koordinirala ARS BiH MLJPI, uz tehničku podršku VE. Plan predviđa mjere i identifikuje izvršioce za realizaciju sljedeća tri strateška cilja: jednake mogućnosti i zabrana diskriminacije, jednaka prava u svim oblastima života i društvo poštovanja raznovrsnosti.

ARS BiH MLJPI je, u skladu sa svojom ulogom lidera u regionalnoj saradnji u oblasti ravnopravnosti spolova, organizovala više sastanaka **Regionalnog koordinacionog odbora gender institucionalnih mehanizama država Zapadnog Balkana** u cilju zajedničkog strateškog planiranja i revizije **Regionalnog akcionog plana**, kao i implementacije zajedničkih aktivnosti i rada na promociji i povećanju vidljivosti. U tom kontekstu, izrađena je **Regionalna početna studija *(„baseline study“*)**, uz podršku *UN Women*, koja sadrži pregled gender institucionalnih mehanizama, legislative politika i strategija u šest zemalja regiona od početka rada na uvođenju pitanja ravnopravosti spolova do danas. Odbor je izradio **zajedničke preporuke** o prevenciji i zaštiti od seksualnog uznemiravanja, a koje su djelom uvrštene u dokument za lobiranje **Akcione koalicije protiv rodno zasnovanog nasilja u okviru pokreta Generacija za ravnopravnost.**

U okviru međunarodne kampanje **Generacija za ravnopravnost (*Generation Equality*) 2021 – 2026 godina** kojom u saradnji sa *UN Women/UNFPA* koordinira **ARS BiH MLJPI,** uspostavljene su **četiri Akcione koalicije** u kojima aktivno učestvuju predstavnici/ce **ARS BiH MLJPI, GC RS i GC FBiH, i to: „Fizička autonomija, seksualno i reproduktivno zdravlje“, „Ekonomska pravda i prava“, „Rodno zasnovano nasilje“** i **„Rod i klimatske promjene“** a formiran je i **Savjetodavni odbor mladih**.

## STRATEŠKI CILJ: Izrada, implementacija i praćenje programa mjera za unapređenje ravnopravnosti spolova u institucijama vlasti, po prioritetnim oblastima

### Sprečavanje i suzbijanje nasilja po osnovu spola, uključujući nasilje u porodici kao i trgovinu ljudima

#### I.1.1 Ocjena stanja

Nasilje po osnovu spola u BiH i dalje predstavlja izazov. Na osnovu podataka Agencije za statistiku BiH (u daljem tekstu: BHAS), u 2020. godini prijavljeno je 5011 poziva na SOS linije u vezi sa nasiljem u porodici. Prema istraživanju Organizacija za sigurnost i saradnju u Evropi (u daljem tekstu: OSCE), Misije u BiH iz 2019. godine, gotovo polovina žena u BiH (48%) doživjelo je neki oblik nasilja, uključujući i nasilje od strane intimnog partnera, nepartnera, uhođenje ili seksualno uznemiravanje, od svoje petnaeste godine. Preciznije rečeno, skoro četiri od deset žena (38%) izjavilo je da su iskusile psihičko, fizičko ili seksualno nasilje od petnaeste godine od strane partnera ili nepartnera (u FBiH: 36% žena, u RS: 39% žena). Pitanje nasilja prema ženama, posebno seksualnog nasilja i seksualnog uznemiravanja, svaki dan je vidljivo kroz različite medije, a sa porastom uticaja društvenih mreža stvoreni su javni, ali i anonimni prostori za dijeljenje iskustava nasilja (npr. Facebook stranica „**Nisam tražila**“).

Bosna i Hercegovina je zemlja porijekla, tranzita i odredišta za trgovinu ljudima u svrhu prisilnog prosjačenja, seksualne eksploatacije, radne eksploatacije i prisilnih brakova. Broj potencijalnih žrtava trgovine ljudima otkrivenih 2018. godine bio je 36. Više od polovine otkrivenih potencijalnih žrtava su djeca, a gotovo dvije trećine otkrivenih potencijalnih žrtava su žene. U 2018. godini bilo je 48 osuđenih počinilaca i 36 žrtava, a 2017. godine bilo je 17 osuđenih počinilaca i 83 žrtve.

U skladu s preporukama UN CEDAW Komiteta, VM BiH je tokom 2020. godine usvojilo **Revidiranu Državnu strategiju za procesuiranje predmeta ratnih zločina**.[[2]](#footnote-2) Prvim strateškim ciljem Strategije predviđeno je „procesuirati najsloženije i najprioritetnije predmete ratnih zločina pred Sudom BiH i Tužilaštvom BiH, a ostale predmete pred pravosudnim organima entiteta i BD BiH sve do kraja 2023. godine.” Žrtve seksualnog nasilja u sukobu i dalje se suočavaju s izazovima u pogledu pristupa reparaciji, a odluke o dodjeli novčane naknade žrtvama u krivičnim postupcima su uglavnom neprovodive. Samo mali broj od oko 1000 preživjelih žrtava ratnog seksualnog nasilja dobija neki oblik reparacija.[[3]](#footnote-3) Žrtve naglašavaju potrebu za daljom psihološkom, zdravstvenom i pravnom podrškom, dok su muškarci koji su žrtve silovanja tokom rata općenito bez zaštite i izloženi stigmatizaciji uslijed patrijarhalnih normi.[[4]](#footnote-4)

#### I.1.2 Aktivnosti i postignuća

U BiH postoji **kontinuitet rada na prevenciji** i borbi protiv nasilja u porodici i nasilja nad ženama. U izvještajnom periodu **uloženi su značajni napori na usaglašavanju pravnog okvira i razvoju mreže aktera zaštite i prevencije.** U tom procesu značajnu ulogu imaju institucionalni mehanizmi za ravnopravnost spolova, nevladin sektor, kao i međunarodni partneri, poput USAID-a, SIDE i UN Women.

Na problem povećanog nasilja u porodici za vrijeme pandemije COVID-19, gender institucionalni mehanizmi su promptno odgovorili. Nakon izbijanja pandemije, ARS BiH MLJPI, GC FBiH i GC RS, funkcionišući i sami u otežanim uslovima, uložili su, pored svojih redovnih aktivnosti, i dodatne napore kako bi obezbijedili urgentnu pomoć žrtvama nasilja, i kako bi mjere nadležnih organa za ublažavanje posljedica pandemije bile rodno osjetljivije. Aktivnosti su uključivale javna saopćenja, preporuke izvršnim vlastima i kriznim štabovima, posebne analize i inicijative, kao i preusmjeravanje grantova i postojećih projektnih aktivnosti u pravcu direktne pomoći sigurnim kućama.

Kao odgovor na povećanje rodno zasnovanog nasilja[[5]](#footnote-5) i otežanog rada sigurnih kuća za vrijeme pandemije, **ARS BiH MLJPI** je:

* u avgustu 2020. godine osigurala grant sredstva u iznosu od **160.000,00 KM nevladinim organizacijama koje imaju sigurne kuće,**
* u novembru 2020. godine dodijelila **100.000,00 KM budžetskih sredstava za troškove „hladnog pogona“ za svih osam sigurnih kuća u BiH,** što je uspostavljeno kao redovna godišnja budžetska linija MLJPI BiH i u 2021. i 2022. godini.

VM BiH je u avgustu 2019. godine donijelo odluku o formiranju **Odbora za praćenje i izvještavanje po Istanbulskoj konvenciji i femicidu u BiH**. Odbor čine predstavnici/ce sedam insititucija na nivou BiH, predstavnici/ce Vlade FBiH, Vlade Brčko Distrikta BiH i Mreže nevladinih organizacija „Sigurna mreža“, a čijim radom koordinira ARS BiH MLJPI. Jedna od aktivnosti odbora je i realizacija prve **Analize podataka o ubistvima žena u BiH (femicid) i *Femicide Watch* u BiH**.

*VSTV BiH je unaprijedio sistem prikupljanja podataka i usvojio Odluku o izmjeni sistema za praćenje predmeta u sudovima i tužilaštvima (CMS/TCMS) na način da se evidentiraju spol žrtve i počinioca te njihov odnos, čime su se stekli uslovi za adekvatnije praćenje i izvještavanje pravosuđa u BiH o procesuiranju predmeta nasilja prema ženama, kako to nalaže Istanbulska konvencija.*

Kroz implementaciju projekta „**Jačanje kapaciteta institucija za rješavanje rodno zasnovanog nasilja u BiH“,** finansiranog od USAID-a realizirano je, između ostalog, **sedam sektorskih analiza usklađenosti pravnog i institucionalnog okvira BiH sa standardima Istanbulske konvencije**, ojačan rad centara za socijalni rad u FBiH, te uspostavljena tri **Krizna centra za žrtve silovanja u BiH,** u Tuzli, Mostaru i Sarajevu, uključujući i opremanje i obuku za lica koja će da rade u tim centrima.

ARS BiH MLJPI i GC FBiH su potpisali sa **kompanijom „*Mozzart*“** 2021. i 2022. godine **Protokole o saradnji** čime su se usaglasile da nasilje nad ženama predstavlja prijetnju svakoj ženi i širi sigurnosni problem, te stoga spriječavanje i borbu protiv nasilja prema ženama vide kao jedan od svojih prioriteta. Fokus provedenih aktivnosti u 2021. i 2022. godini je bio na finansijskoj i materijalnoj pomoći sigurnim kućama u BiH, ali i promotivnim aktivnostima koje su uključivale brojne poznate ličnosti iz sporta.

U izvještajnom periodu je zabilježen porast broja učesnika i događaja koji se organizuju povodom međunarodne kampanje **“16 dana aktivizma protiv nasilja nad ženama i nasilja u porodici”.** Preko 400 različitih događaja širom BiH u 2022. godini predstavlja najveći odziv do sada kada je u pitanju ova kampanja. Događaji, koje organizuju gender institucionalni mehanizmi, nevladine organizacije i međunarodni partneri, uključivali su konferencije, tribine, kulturno-umjetničke sadržaje, ulične kampanje, plakate, video i radio spotove, on line događaje, gostovanja u medijima itd.

Podaci o rodno zasnovanom nasilju, uključujući i nasilje u porodici, prikupljaju se na nivou entiteta, po metodologijama koje nisu međusobno usklađene. Zbog toga je CEDAW Komitet, u Zaključnim zapažanjima i preporukama na Šesti periodični izvještaj BiH, preporučio uspostavljanje jedinstvenog sistema prikupljanja podataka o svim oblicima rodno zasnovanog nasilja, raščlanjenih po dobi, etničkoj pripadnosti, invalidnosti, vrsti nasilja i odnosu počinioca i žrtve. ARS BiH MLJPI je u izvještajnom periodu nastavila napore u smjeru harmonizovanja načina prikupljanja i izvještavanja u BiH.

U izvještajnom periodu implementirana je **Strategija suprotstavljanja trgovini ljudima u BiH** **2020. – 2023. godine**, kojom je, između ostalog, određena obaveza usklađivanja odredbi krivičnog zakonodavstva sa preporukama Vijeća Evrope i Evropske unije. MLJPI BiH je tokom 2020. godine u budžetu osiguralo grant sredstva u iznosu od 60.000,00 KM za žrtve trgovine ljudima, državljane/ke BiH[[6]](#footnote-6). Korisnici sredstava prihvatili su da će raspoloživa grant sredstva koristiti za direktnu pomoć i zaštitu žrtava trgovine ljudima, građana BiH, te za održivost sigurnih kuća.

Na osnovu prijedloga VSTV BiH, entitetski centri za edukaciju sudija i tužilaca (u daljem tekstu: CEST) su u svoje godišnje programe edukacije uključili obuke sa ciljem unapređenja ravnopravnosti spolova u pravosuđu BiH, te položaja ranjivih grupa, uključujući žene žrtve nasilja, u kontaktu sa pravosuđem. Jedan od primjera je seminar **„Pripadnici ranjivih grupa kao svjedoci u postupku“** posvećen osnovnim vještinama komunikacije i njihovoj primjeni u istražnom i sudskom postupku, osnovnim tehnikama komunikacije u radu tužilaca i sudija, te vještinama komunikacije u situacijama intenzivnih osjećaja i načinima ispitivanja svjedoka – pripadnika ranjivih grupa (djeca, lica snižene intelektualne efikasnosti, lica umanjenih fizičkih mogućnosti, lica iz LGBTQIA+ populacije, žrtve nasilja).

**Strategijom razvoja FBiH (2021. – 2027. godina)** je definirana mjera „Promovirati toleranciju, nenasilje i ravnopravnost spolova u porodici i društvu“ kojom se strateški pristupa prevenciji i postupanju u slučajevima nasilja u porodici. Vlada FBiH je usvojila **Akcioni plan za implementaciju Strategije za prevenciju i borbu protiv nasilja u porodici 2018. – 2020. godina, te godišnje izvještaje o implementaciji**. GC FBiH je koordinirao procesom izrade **Strategije za prevenciju i borbu protiv nasilja u porodici 2021. – 2027. godina,** čime je osiguran kontinuitet strateškog i razvojnog djelovanja u ovoj oblasti. GC FBiH je kroz različite projekte podržavao implementaciju Strategije. Pomenutim projektom „Jačanje kapaciteta institucija za rješavanje rodno zasnovanog nasilja u BiH“, finansiranog iz sredstava USAID-a, podržana su kantonalna koordinaciona tijela i pet općinskih multisektorskih timova s ciljem implementacije domaćih i međunarodnih standarda u oblasti nasilja u porodici.

GC FBiH je podržao i aktivnosti Federalnog MUP-a koji je uz podršku UN Women organizovao sastanke sa predstavnicima kantonalnih MUP-ova koji rade na sprečavanju krivičnih djela nasilja u porodici, radi analiziranja propisa i unapređenja aktivnosti na sprečavanju nasilja u porodici. Izrađeni su dokumenti sa prijedlozima za poboljšanje unutrašnjih organizacija kantonalnih MUP-ova kao i **Priručnika za provođenje obuke policijskih službenika za postupanje u slučajevima nasilja u porodici i nasilja nad ženama** koji se sastoji od dva modula: Modul 1. Postupanje policijskih službenika po prijavama nasilja u porodici i provođenje zaštitnih mjera, i Modul 2. Gonjenje počinilaca krivičnog djela nasilja u porodici i drugih oblika nasilja nad ženama.

*U Federaciji BiH je usvojen* ***Zakon o dopunama Zakona o zaštiti od nasilja u porodici FBiH*** *čime je uveden institut lica od povjerenja. FMP je u 2022. godini pripremilo izmjene i dopune KZ FBiH, koji su u Nacrtu usvojila oba doma Parlamenta FBiH. Usvojena je Odredba o osnivanju Koordinacionog tima za borbu protiv trgovine ljudima FBiH.*

Federalno ministarstvo rada i socijalne politike (u daljem tekstu: FMRSP) osigurava, putem javnog poziva kroz **Tekući transfer neprofitnim organizacijama – Implementaciju Zakona o zaštiti od nasilja u porodici, sigurnim kućama koje djeluju u okviru pet nevladinih organizacija**[[7]](#footnote-7), 250.000,00 KM za sufinansiranje troškova smještaja žrtava nasilja u porodici. FMRSP podržava sigurne kuće i putem **transfera po osnovu igara na sreću** – za finansiranje programa i projekata koji se odnose na „smještaj i utočište žrtvama mučenja i nasilja (sigurne kuće)“. U pojedinim kantonima i lokalnim zajednicama, socijalno ugroženim licima, uključujući i žrtve nasilja u porodici, dodjeljuju se socijalni stanovi na privremeno korištenje.

Projektom „Jačanje institucionalnih mehanizama za prevenciju, postupanje i zaštitu u slučajevima nasilja u porodici“, finansiranog iz sredstava UN Women, pružana je stručna podrška u procesu jačanja općinskih multisektorskih timova i kantonalnih koordinacionih tijela za prevenciju i zaštitu od nasilja u porodici.

U cilju usklađivanja sa Istanbulskom konvencijom i Konvencijom Vijeća Evrope o zaštiti djece od seksualnog iskorištavanja i seksualne zloupotrebe (*Lanzarote konvencija*), FMP je u 2022. godini pripremilo **izmjene i dopune Krivičnog zakona Federacije BiH**. Oba doma Parlamenta FBiH su usvojili Nacrt zakona o izmjenama i dopunama Krivičnog zakona FBiH.

U izvještajnom periodu usvojena je **Odredba o osnivanju Koordinacionog tima za borbu protiv trgovine ljudima FBiH[[8]](#footnote-8)** čiji je zadatak jačanje veza i saradnje nadležnih organa i nevladinih organizacija koje provode aktivnosti na efikasnoj identifikaciji rizičnih situacija i potencijalnih žrtava trgovine ljudima, krivično gonjenje počinilaca krivičnog dijela povezanog sa trgovinom ljudima, pomoć i zaštita žrtava i preventivno djelovanje.

Putem **FIGAP II programa**, GC FBiH je podržao različite projekte, obuke za voditelje **psihosocijalnog tretmana počinioca rodno zasnovanog nasilja**, odnosno nasilja u porodici, kao podrška Federalnom ministarstvu zdravstva (u daljem tekstu: FMZ). Realizovane su edukacije za sudije, tužioce, policijske službenike i socijalne radnike na temu primjene propisa u oblasti nasilja u porodici, kao i aktivnosti s ciljem podizanja svijesti u romskoj zajednici o nasilju nad djecom i porodicom, slučajevima prosjačenja, dječijeg rada, maloljetničkih brakova i drugih društveno neprihvatljivih pojava. FIGAP sredstvima je podržan projekat kojim je osnaženo Koordinaciono tijelo Bosansko-podrinjskog kantona za potrebe privremenog smještaja žrtava nasilja u porodici.

Provođenjem kampanja, projekata, izradom letaka i pisanog promotivnog materijala, te objavljivanjem videa, GC FBiH provodi aktivnosti na informisanju i edukaciji javnosti o potrebi poštivanja različitosti, uvažavanju lica s invaliditetom, lica iz marginaliziranih grupa žena i muškaraca, pripadnica/pripadnika romske nacionalne manjine, prevenciji i borbi protiv nasilja u porodici i nasilja nad ženama, kao i govora mržnje. U okviru realizacije AP za implementaciju Strategije za prevenciju i borbu protiv nasilja u porodici (2018.-2020.) i aktivnosti Strategije za unapređenje prava i položaja lica s invaliditetom u FBiH (2016. – 2021.) distribuirani su promotivni leci s podacima o vrstama nasilja u porodici, načinima prijavljivanja i subjektima zaštite, koji su prilagođeni slijepim i slabovidnim licima, upotrebom **Brajevog pisma**.

*U Republici Srpskoj je* ***proveden proces usaglašavanja Zakona o zaštiti od nasilja u porodici sa Istanbulskom konvencijom****, sa glavnim ciljem isključive primjene Krivičnog zakonika RS, kojim je* ***nasilje u porodici ili porodičnoj zajednici propisano kao krivično djelo****. Usaglašavanje je obuhvatilo hitne mjere zaštite, saradnju subjekata zaštite u najboljem interesu žrtve, obavezu procjene rizika od ponavljanja nasilja, te pravo da žrtva nasilja u porodici izabere lice od povjerenja tokom vođenja sudskog i drugih postupaka.*

GC RS **izradio je Akcioni plan za primjenu Istanbulske konvencije u RS za period 2019. - 2020. godina**. Tokom realizacije plana, 15 jedinica lokalne samouprave je podržano u primjeni standarda za sprečavanje i suzbijanje nasilja nad ženama i nasilja u porodici u skladu s Konvencijom. Potpisani su i usvojeni **protokoli o saradnji**, kao i poslovnici o radu lokalnih koordinacionih tijela i stručnih timova, provedene **edukacije** za postupanje, izrađen je i publikovan **„Priručnik: Multisektorski odgovor na nasilje nad ženama i nasilje u porodici“**. U okviru realizacije **Akcionog plana[[9]](#footnote-9), pored podrške jedinicama lokalne samouprave***,* realizovane su **Obuke za sudije i tužioce**, koje su uvedene u redovne godišnje programe obuke CEST RS. U RS postoje redovne obavezne **obuke modularnog tipa za policijske službenike o postupanju u slučajevima nasilja prema ženama i nasilja u porodici**, kao i priručnici/udžbenici za postupanje u praksi. Pored ovih obuka, **edukacije na temu rodno zasnovanog nasilja** organizovane su u saradnjiGC RS sa „**Mrežom žena MUP RS – RS *WPON*“.** Pored toga, provedene su kampanje „**Život bez nasilja**“ i „**Bijela vrpca - Muško NE nasilju nad ženama**“, a GC RS je uradio sljedeće **analize sa preporukama**:

* + „Procjena uticaja pandemije COVID-19 na odgovor institucija na rodno zasnovano nasilje u Republici Srpskoj“;
  + Analiza kapaciteta obrazovnih institucija i formulacija preporuka za prevenciju, otkrivanje i odgovor na rodno zasnovano nasilje u Republici Srpskoj;
  + Analiza stanja u pogledu odgovora nadležnih institucija i ustanova (subjekata zaštite) na nasilje u porodici u općinama Istočne Hercegovine, u gradu Trebinje i općinama Ljubinje, Nevesinje i Bileća.

Tоkom pandemije, GC RS je iz FIGAP II programa dodijelio sredstva nevladinim organizacijama koje vode sigurne kuće u Republici Srpskoj:

* **Udruženje građana „Budućnost" Modriča** – razmjena iskustava i definisanje koraka za izradu plana zaštite korisnica i osoblja u slučaju vanrednog stanja, radi ublažavanja posljedica prouzrokovanih pandemijom.
* **Fondacija „Lara" Bijeljina** – organizovana je supervizija za osoblje sigurne kuće i psihološka podrška žrtvama nasilja.
* **Fondacija „Udružene žene" Banja Luka** i **Udruženje građana „Budućnost" Modriča** – organizovane su grupe podrške za korisnice specijalizovanih usluga.

U Brčko Distriktu BiH je u izvještajnom periodu u značajnoj mjeri kompletiran regulatorni okvir u oblasti rodno zasnovanog nasilja usvajanjem, 2018. godine, **Zakona o zaštiti od nasilja u porodici Brčko Distrikta BiH**, **Pravilnika o načinu provođenja hitnih i zaštitnih mjera** koje su u nadležnosti policije Brčko Distrikta BiH i **Protokola o saradnji i postupanju u slučaju nasilja nad ženama i nasilja u porodici**, kojim se propisuje postupanje svih subjekata zaštite.

### Javni život i donošenje odluka

#### Ocjena stanja

CEDAW Komitet je u Zaključnim napomenama o Šestom periodičnom izvještaju BiH izrazio zabrinutost zbog slabe zastupljenost žena u parlamentima i vladama na državnom i lokalnom nivou, slabog učešća žena iz ugroženih grupa stanovništva u političkom i javnom životu i manjka obuka o političkom liderstvu, pregovaračkim i predizbornim vještinama.

Izborni rezultati žena na lokalnim izborima održanim 2020. godine, kada su u pitanju mjesta načelnica/gradonačelnica, lošiji su nego 2016. godine (2016. godine: 6 načelnica, 2020. godine: 5 načelnica), dok u procentu žena izabranih u skupštine općina / općinska vijeća bilježimo minimalno poboljšanje od jednog procentnog boda. (2016. godine: 18,34%, 2020. godine: 19,64%).

*U Vijeću ministara BiH, u periodu 2018. – 2022. godina, od devet ministarstava, na čelu dva ministarstva se nalaze žene (22%). U novom sastavu Vijeća ministara bilježimo* ***dodatno smanjenje*** *broja žena - samo jedna ministrica.*

*U Vladi RS bilo imenovano najviše ministrica - njih 6 od 16 ministarstava (37.5%),* ***ali u novoj Vladi RS imamo upola manje ministrica – svega tri.***

***Ohrabruje*** *činjenica da je nakon Općih izbora 2022. godine Bosna i Hercegovina dobila* ***po prvi put članicu Predsjedništva BiH i predsjedavajuću Vijeća ministara BiH****. To ima potencijal da doprinese promjeni javne percepcije o mogućnostima i ulozi žena-političarki.*

Prema rezultatima Općih izbora 2022. godine, bilježimo malo povećanje u procentu žena na kandidatskim listama koje sada iznosi 42,1%, što je nešto više od zakonskog minimuma od 40%. Međutim, uspjeh žena na izborima još uvijek je daleko niži od njihove zastupljenosti na kandidatskim listama. Na Općim izborima 2022. godine bilježimo pad u procentu izabranih žena u Zastupnički dom Parlamentarne skupštine BiH (2018. godine: 21,4%, 2022. godine: 16,66%).

Na entitetskom nivou bilježimo veoma malo povećanje zastupljenosti žena, pri čemu je u Zastupnički dom Parlamenta FBiH izabrano **26,53%,** a u Narodnu skupštinu RS **18%** žena. U kantonalnim skupštinama došlo je do malog smanjenja izabranih žena (sa 31% na 30%, u prosjeku).[[10]](#footnote-10)

Kada je u pitanju izvršna vlast, u dokumentima koji uređuju sastav VM BiH, Vlade FBiH i Vlade RS nije utvrđena kvota ili druga mjera za manje zastupljeni spol. Do sada ni jedna vlada nije formirana na način da je imenovano najmanje 40% ministrica, pa žene i dalje predstavljaju manje zastupljeni spol u svim vladama u BiH.

Spolna struktura u sudskoj vlasti u BiH odražava donekle slično stanje „obrnute piramide moći“, odnosno ukazuje na izvjesnu podzastupljenost žena na višim pozicijama i mjestima donošenja odluka, dok ih je veći broj zaposlen u pravosuđu na mjestima sutkinja pri čemu žene upadljivo preovladavaju u Vrhovnom, okružnim i osnovnim sudovima. Visoko sudsko i tužilačko vijeće (u daljem tekstu: VSTV) kao nezavisan i samostalan organ ima zadatak da osigura nezavisno, nepristrasno i profesionalno pravosuđe. VSTV ima 15 članova od čega je 6 muškaraca i 9 žena. Funkciju predsjednika VSTV obavlja muškarac. U Vrhovnom sudu RS je 15 žena i 7 muškaraca, dok funkciju predsjednika Vrhovnog suda Republike Srpske obavlja žena. Predsjednik Tužilaštva FBiH je lice muškog spola, a među tužiocima i stručnim saradnicima je 57% lica ženskog spola. Broj kantonalnih tužilaca i tužiteljica je prilično ujednačen (99 tužiteljica i 92 tužitelja).

Prema **indeksu rodne ravnopravnosti**, BiH u domenu “moć” ostvaruje vrijednost indeksa od 51,2 – što je za 3,8 bodova niže od prosjeka EU. U poređenju sa zemljama Zapadnog Balkana, BiH ostvaruje vrijednost sličnu kao Sjeverna Makedonija (52,6), višu od Srbije (46,5) i Crne Gore (35,1) i nižu od Albanije (60,9). U poddomenu “politička moć”, BiH ostvaruje vrijednost nižu od drugih zemalja regiona – Srbija (43), Crna Gora (44,7), Sjeverna Makedonija (44,6) i Albanija (71,7). U poddomenu “društvena moć”, BiH ostvaruje vrijednost višu od Crne Gore (30,5), Srbije (38,5) i Albanije (42,3), ali nižu od Sjeverne Makedonije (65,2). Inače, vrijednost indeksa u domenu “moć” prikazuje rodni jaz koji se mjeri kroz učešće žena u strukturama političke, ekonomske i društvene moći.

#### Aktivnosti i postignuća

U izvještajnom periodu, gender institucionalni mehanizmi i nevladine organizacije provele su brojne aktivnosti usmjerene ka razvoju kapaciteta žena za učešće u javnom i političkom životu. Aktivnosti su uključivale radionice, fokusirane na pripremu kandidatkinja, te analize, istraživanja, konferencije, seminare i okrugle stolove, kao i promotivne kampanje na temu važnosti ravnopravnosti spolova u političkom životu. Ove aktivnosti se posebno intenziviraju u predizbornim periodima za opće i lokalne izbore.

CIK BiH je u julu 2020. godine usvojila **Izjavu o opredjeljenosti za ravnopravnost spolova,** koja je izrađena u saradnji sa ARS BiH MLJPI, kojom CIK BiH iskazuje svoju odlučnost da će аktivnostimа i inicijаtivаmа u okviru svojih nаdležnosti poštovаti relevаntne međunаrodne konvencije i odredbe ZoRS-a, zаgovаrаti pitаnjа rаvnoprаvnosti spolovа i težiti ka ostvаrivаnju nаpretkа nа polju rаvnoprаvnosti spolovа u svim oblаstimа jаvnog i političkog životа.

*ARS BiH MLJPI i GC FBiH uputili su otvoreno pismo registriranim političkim strankama****: „Nominirajte i promovirajte kandidatkinje – to koristi svima****”, s ciljem veće zastupljenosti žena-nositeljica kandidatskih listi.*

*GC RS je realizovao tri* ***kampanje „Biraj RAVNOPRAVNO!“*** *tokom izbornih ciklusa, radi promovisanja jednake zastupljenosti žena i muškaraca u javnom i političkom životu.*

Nakon Općih izbora 2018. godine, a u skladu sa članom 20. ZoRS BiH, ARS BiH MLJPI je uputila političkim strankama, Kolegiju PD PS BiH i Komisiji za pripremu izbora VM BiH, **Preporuku za ravnopravnu zastupljenost oba spola u VM BiH,** a klubovima naroda u Domu naroda PS BIH i klubovima poslanika u PD PS BiH, **Preporuku** da pri predlaganju članova komisija oba doma vode računa o ravnopravnoj zastupljenosti spolova u skladu sa članom 20. ZoRS BiH. Nažalost, preporuka nije doprinijela da se rodna struktura komisija približi zakonskom minimumu.

Prije termina za predaju izbornih listi za učestvovanje na Lokalnim izborima 2020. godine, ARS BiH MLJPI je uputila otvoreno pismo registrovanim političkim strankama: **„Nominirajte i promovirajte kandidatkinje – to koristi svima”** s ciljem veće zastupljenosti žena-nositeljica kandidatskih lista. Povodom početka predizborne kampanje, ARS BiH MLJPI je svim političkim subjektima i javnosti uputila i **Javno saopćenje o poštovanju principa ravnopravnosti spolova i uzdržavanje od stereotipa i seksizma u sadržaju javnih nastupa i materijala tokom predizborne kampanje**.

ARS BiH MLJPI je, u partnerstvu sa OSCE-om uoči Općih izbora 2022. godine na adrese svih 145 političkih stranaka ovjerenih za Opće izbore 2022. godine poslala **Izjavu političkih stranaka o opredijeljenosti za ostvarivanje ravnopravnosti spolova**. Stranke su pozvane da iskažu nedvosmislenu opredijeljenost u smjeru poštivanja i jačanja ravnopravnosti spolova u radu političkih stranaka, ali i društva u cjelini, posebno u kontekstu predstojećih Općih izbora u BiH.

**ARS BiH MLJPI, GC RS i GC FBiH** su učestvovali u **istraživanju na temu političkog učešća žena,** koje je, uz podršku *SIDE* i u partnerstvu sa CIK BiH i PS BiH, implementirao *UNDP/UN Women*. Između ostalog, istraživanje je identificiralo prepreke političkom učešću žena u Bosni i Hercegovini i iznijelo načine za jačanje ženskog liderstva i poticanje veće i bolje zastupljenosti žena u politici. Izrađena je **Polazna studija o preprekama u političkom učešću žena u BiH,** te značajan broj materijala za razvoj kapaciteta žena u politici, uključujući i priručnik **„Strateški pristup uspjehu kandidatkinja u izbornim kampanjama“.**

Usvojen je **Etički kodeks** **zastupnika u Predstavničkom domu Parlamenta Federacije Bosne i Hercegovine**[[11]](#footnote-11)**,** kojim jezabranjena diskriminacija u svim pojavnim oblicima, uključujući direktnu i indirektnu diskriminaciju, uznemiravanje po bilo kojem osnovu, seksualno uznemiravanje, mobing, segregacija, izdavanje naloga za diskriminaciju ili poticanje na diskriminaciju i viktimizaciju.

GC FBiH je u izbornoj 2018. godini uputio CIK-u i političkim strankama registriranim na teritoriji FBiH **obavještenje o Zaključnim razmatranjima UN Komiteta za prava lica sa invaliditetom o inicijalnom izvještaju BiH** o implementaciji Konvencije o pravima lica sa invaliditetom i mjerama predviđenim pomenutom Strategijom. Pored toga, GC FBiH je radio sa izabranim ženama u skupštinama na svim nivoima vlasti, s fokusom na podršku za donošenje kantonalnih i LGAP.

U Republici Srpskoj, pravni standardi o ravnopravnoj zastupljenosti muškaraca i žena na mjestima donošenja odluka i upravljanja su uvršteni u propise koji regulišu **obrazovanje i vaspitanje, sport, trgovinu i poduzetništvo**.

GC RS je povodom svakog izbornog ciklusa (Opći izbori 2018. i 2022. godine, Lokalni izbori 2020. godine), radio **analize izbornog procesa i rezultata izbora sa aspekta ravnopravnosti spolova, monitoring medija i analize medijskih sadržaja o vidljivosti kandidatkinja tokom izborne kampanje**.

Usvojen je **Izvještaj o napretku u primjeni normativno-pravnih standarda za ravnopravnost polova u oblasti političkog i javnog života u Republici Srpskoj za period 2019. - 2020. godina**[[12]](#footnote-12), koji sadrži pregled standarda, mjera i preporuka za djelovanje, provedene aktivnosti, pregled statističkih i administrativnih podataka o stanju učešća žena i muškaraca u političkom i javnom životu i analizu stanja, sa preporukama za dalje djelovanje.

Uprkos uloženim naporima gender institucionalnih mehanizama u provođenju mjera Gender akcionog plana, još uvijek ne možemo biti zadovoljni napretkom kada je u pitanju učešće žena u političkom životu.

### Rad, zapošljavanje i pristup ekonomskim resursima

#### Ocjena stanja

U BiH postoje značajne razlike u aktivnosti i zaposlenju između žena i muškaraca, pri čemu, prema podacima BHAS objavljenim 2022. godine, stopa zaposlenosti za žene od 20. do 64. godine iznosi 40%, a za muškarce istih godina 65%, te je time rodni jaz u zaposlenosti iznosio 25%. Stopa zaposlenosti žena iznosi 29,9%, za razliku od muškaraca kod kojih iznosi 50,9%. Stopa nezaposlenosti je, također, viša za žene i iznosi 18,5% u odnosu na 14,1% za muškarce. U 2020. godini, manje od polovine žena (42%) koje imaju djecu mlađu od 6 godina je bilo zaposleno puno radno vrijeme, iako je zabilježen blagi porast udjela zaposlenih žena koje imaju malu djecu.[[13]](#footnote-13) U 2020. godini, zabilježeno je 3 288 nezaposlenih pripadnika nacionalnih manjina (1 799 Romkinja, te 1 909 Roma).

*Nalazi istraživanja koje je provela ARS BiH MLJPI su pokazali da u čak* ***93,8% veza sve ili većinu rutinskih kućnih poslova obavljaju isključivo žene****, a u većini veza (****80,8%)*** *žena je ta koja radi sve ili većinu poslova u vezi sa brigom o djeci.*

*Također, istraživanje je pokazalo da su* ***31,8%*** *− tj. gotovo jednoj trećini ispitanica barem jednom u životu, prilikom zapošljavanja, postavljana pitanja o planovima zasnivanja porodice, o broju i starosti djece i sl., odnosno, pitanja koja su u vezi sa osnovama po kojima je diskriminacija zabranjena prema zakonima o radu u BiH, Zakonu o ravnopravnosti spolova u BiH itd.*

Iako je radno zakonodavstvo u visokoj mjeri usklađeno sa domaćim i međunarodnim standardima za ravnopravnost spolova, u BiH i dalje postoje izražene rodne nejednakosti u oblasti zapošljavanja, rada i pristupa svim oblicima resursa. BiH ima najmanji nivo učešća žena na tržištu rada u Jugoistočnoj Evropi. Prisutna je rodno uslovljena segregacija i stereotipi o „ženskim i muškim poslovima“, kao i horizontalna (razlike u plaćama), te vertikalna segregacija (podjela pozicija između muškaraca i žena). Na ovo utiču činioci kao što su tranzicija, smanjenje broja radnih mjesta usljed privatizacije, odumiranje određenih industrijskih grana i zanimanja uzrokovanih tehnološkim napretkom i globalizacijom ili posljedicama rata.

Pored toga, žene se suočavaju sa fenomenom „staklenog stropa“ i imaju poteškoće da pristupe višim položajima odlučivanja. Nejednakost je posebno izražena u upravljačkim strukturama. Žene su zastupljene u upravljačkim strukturama javnih kompanija u BiH sa 17,5% (20% u FBiH, 15% u RS). Kada se radi o generalnim direktorima/cama javnih kompanija u BiH, svega njih 5,55% su žene.[[14]](#footnote-14) Na osnovu spolne strukture upravnih odbora deset najviše rangiranih kompanija na berzi u BiH, upravljačku strukturu je činilo 17% žena i 83% muškaraca, a samo je jedna kompanija za predsjednicu imala ženu.

Što se tiče spolne strukture u upravi u Institucijama BiH, bilježimo minimalan porast učešća žena u poređenju sa stanjem na kraju prethodnog izvještajnog perioda (2017. godine: 53%, 2022. godine: 54% žena), međutim, još uvijek je izražen disbalans kada se posmatra spolna struktura rukovodećih pozicija, a kao primjer je mjesto sekretara, gdje bilježimo negativan trend zastupljenosti žena (2017. godine: 45%, 2021. godine: 31,3%). Sve ovo potvrđuje ranije nalaze ARS BiH MLJPI o tome da se žene suočavaju sa efektom “staklenog plafona” na tržištu rada.[[15]](#footnote-15)

Prema podacima iz indeksa rodne ravnopravnosti za BiH, naša zemlja je u domenu „rad“, poddomen „učešće“, ostvarila 62,8 bodova, što je mnogo manje od indeksne vrijednosti za EU koja iznosi 81,3 boda. Kada se uporedi sa drugim zemljama Zapadnog Balkana u ovom poddomenu, BiH ima manje bodova od Sjeverne Makedonije (68,2), Crne Gore (75,2), Srbije (77) i Albanije (78,3). Domen „rad“, mjeri pristup žena i muškaraca tržištu rada i da li jednako rade na kvalitetnim oblicima poslova i radnih uslova.

U izvještajnom periodu bilježimo porast broja korisnica, u odnosu na korisnike, programa zapošljavanja pripravnika sa evidencija službi za zapošljavanje. Istovremeno, bilježimo porast žena (42%) sa djecom mlađom od 6 godina koje su zaposlene puno radno vrijeme (42%). S druge strane, u sektoru informacija i komunikacija zaposleno je dva puta više muškaraca u odnosu na žene. U najbrojnijoj starosnoj grupi u ovom sektoru od 25 do 49, je ujedno i najveća razlika u spolu zaposlenih.

Odbor za CEDAW je preporučio intenziviranje napora BiH na ratifikaciji Konvencije Međunarodne organizacije radnika i radnica u domaćinstvu iz 2011. godine.[[16]](#footnote-16) Pored toga, CEDAW Komitet preporučuje da se uklone prepreke i omogući da žene imaju jednak pristup zemljištu i drugoj imovini, kako bi imale pristup finansijskim zajmovima, te da se usvoje mjere kojima će se omogućiti učešće žena u industrijama turizma, prehrane i obnovljivih izvora energije, kao i u odlučivanju u razvoju i implementaciji ekonomskih razvojnih strategija i politika.

Uprkos postojanju zakona i propisa protiv diskriminacije po osnovu spola, žene na poslu ili prilikom zapošljavanja su često suočene sa nedosljednostima i nepravilnostima koje otežavaju implementaciju ovih zakona, kao što je pravo na porodiljsko odsustvo, manja plaća za rad jednake vrijednosti i nemogućnost napredovanja, zbog čega su ARS BiH MLJPI, GC RS i GC FBiH u više navrata provodili ispitivanje povreda ZoRS-a, upućivali javne preporuke i djelovali sistemski kroz učešće u izradi regulative kojom se želi prevazići takvo stanje. Pored toga, zabilježeno je da žene duže čekaju na prvi posao, i učestala je nemogućnost pronalaska posla u zrelijoj životnoj dobi zbog promjene potreba tržišta rada.[[17]](#footnote-17) Također je prisutan i problem uznemiravanja po osnovu spola i seksualnog uznemiravanja. Na radnom mjestu žene od kolega i šefova doživljavaju brojne oblike seksualnog uznemiravanja.[[18]](#footnote-18) Prema izvještaju o rodno zasnovanoj diskriminaciji u oblasti rada u BiH, većina sudskih postupaka u ovoj oblasti vodi se u skladu sa entitetskim zakonima o radu, što ukazuje na nedovoljno razumijevanje i provođenje Zakona o zabrani diskriminacije BiH i ZoRS BiH i na disparitete sa zakonima o radu. Osim toga, žrtve su obeshrabrene da prijave rodno zasnovanu diskriminaciju na radnom mjestu imajući u vidu duge procese. Izvještaj, također, navodi da gotovo nepostojeća sudska praksa predstavlja dodatni izazov u procesuiranju slučajeva diskriminacije.[[19]](#footnote-19)

Rezultati novijih istraživanja u BiH[[20]](#footnote-20) ukazuju na to da je svijest o rodno zasnovanoj diskriminaciji u zapošljavanju i radnim odnosima još uvijek veoma niska, kako među zaposlenim, tako i poslodavcima.

Za žene u ruralnim sredinama problem ostaje veliki disbalans u vlasništvu nad nepokretnom imovinom. Također, evidentan problem je nepostojanje socijalnog poduzetništva kao adekvatne zamjene za zadruge, koje bi okupljalo veći broj djelatnosti kao jednu registrovanu cjelinu i tako omogućilo ženama da razviju svoje sposobnosti, uvećaju prihode, te poboljšaju razvoj ruralnog područja.

#### Aktivnosti i postignuća

Kao odgovor na opisano stanje neravnopravnosti spolova u oblasti rada i zapošljavanja, u okviru implementacije GAP-a BiH realizovane su brojne aktivnosti, u rasponu od sistemskih mjera do direktnih poticaja.

Imajući u vidu učestale povrede principa ravnopravnosti spolova u procesu rada i zapošljavanja, **ARS BiH MLJPI** je u oktobru 2019. godine izradila i objavila **Preporuku poslodavcima i nadležnim organima u vezi sa ravnopravnosti spolova u radu i zapošljavanju**, kojom skreće pažnju poslodavcima u privatnom i javnom sektoru, kao i nadležnim organima uprave, i bosanskohercegovačkoj javnosti, da stavljanje u nepovoljniji položaj radnica na osnovu njihovog spola i specifičnosti spola, kao što su trudnoća i majčinstvo, predstavlja izraz direktne diskriminacije na osnovu spola, koja je zakonski zabranjena i kažnjiva.

*Iz FIGAP II programa su finansijski podržavani brojni projekti ekonomskog jačanja žena, s posebnim akcentom na vulnerabilne grupe, kao što su žene na selu ili žrtve nasilja.*

*Realizacijom ovih projekata* ***otvorena su radna mjesta, povećana informiranost žena o mogućnostima korištenja poticajnih sredstava i veća uključenost žena iz ruralnih sredina*** *u razne vidove poduzetništva, a žrtve nasilja su osposobljene za ekonomsku samostalnost i izlazak iz kruga nasilja.*

VM BIH je u oktobru 2019. godine, na prijedlog ARS BiH MLJPI, usvojilo **Informaciju o mehanizmima za efikasnu prevenciju i zaštitu od uznemiravanja na osnovu spola i seksualnog uznemiravanja na radnom mjestu u institucijama** **BiH** sa **Vodičem za preduzimanje efikasnih mjera za sprečavanje uznemiravanja na osnovu spola i seksualnog uznemiravanja na radnom mjestu u institucijama BiH.** Do kraja izvještajnog perioda, preko 70 institucija je usvojilo odluku o politici nulte tolerancije prema djelima seksualnog uznemiravanja i uznemiravanja na osnovu spola, i imenovalo savjetnike/ce za prevenciju uznemiravanja na osnovu spola i seksualnog uznemiravanja na radnom mjestu. Za imenovane savjetnike/ce je ARS BiH MLJPI u saradnji sa ADS BiH organizovala osnovne i napredne edukacije.

Realizacijom projekta „**Podrška EU lokalnim partnerstvima za zapošljavanje**“, kojeg implementiraju Ministarstvo civilnih poslova BiH (u daljem tekstu: MCP BiH) i Međunarodna organizacija rada (u daljem tekstu: MOR), razvijeni su kapaciteti za razvoj poduzetništva za preko 160 nezaposlenih lica, od kojih je bilo 70% žena i podržano osnivanje 16 malih preduzeća, od kojih je 43% u vlasništvu žena. Pored toga, MCP BiH je zajedno sa nadležnim institucijama entiteta i tehničkom podrškom MOR pristupilo izradi Plana implementacije za realizaciju politike **„Garancije za mlade u Bosni i Hercegovini**“, programa aktivacije koji države članice EU koriste od 2013. godine kako bi mladima osigurale nesmetan prelaz iz obrazovanja na posao, podržale njihovu integraciju na tržište rada i osigurale da nijedno mlado lice ne bude izostavljeno.

**ARS BiH MLJPI** je u izvještajnom periodu iz sredstava FIGAP II, u ukupnom iznosu od od 110.000 KM, podržala projekte za ekonomsko osnaživanje žena u kontektstu pandemije COVID-19, uključujući podršku ekonomskom osnaživanju Romkinja i pravnu pomoć migranticama, kako slijedi:

* **„Ekonomsko osnaživanje žena iz ruralnih sredina kroz stvaranje turističkog proizvoda na putu do UNESCO liste nematerijalne baštine“** („Ženski interaktivni ruralni centar“ Istočno Sarajevo) u okviru kojeg su u četiri lokalne zajednice Istočnog Sarajeva ojačani kapaciteti za predstavljanje mogućnosti tradicionalnih ornamenata, u tehnikama pogodnim za stvaranje turističkog prozivoda;
* **„Budućnost pripada (že)nama“** (Udruženje „Melior“ Mostar) kojim su unaprijeđene vještine žena za pisanja projekata, prezentacije i promocije proizvoda;
* **„Ekonomsko osnaživanje žena - preduslov za ostvarenje ravnopravnosti spolova“,** Udruženja “Međunarodni centar za promociju ljudskih prava” Trebinje, u okviru kojeg je izrađena analiza pozitivnih propisa, održane edukativne radionice i provedeno istraživanje o ekonomskom osnaživanju žena, sa uzorkom od 300 ispitanica;
* **„Psiho-socijalna i ekonomska podrška Romkinjama za vrijeme pandemije COVID-19“** Udruženja „Bolja budućnost“ Tuzla, koji je uključivao izgradnju kapaciteta i dodjelu poticaja putem kojih je sedam Romkinja sa područja grada Tuzla započelo male biznise;
* **„MENTI – Mentorstvo i edukacija za nove tržišne inovatorice”** Centra za edukaciju i istraživanje „Nahla“, kojim je 16 mikro i malih poduzentnica osnaženo za pokretanje i vođenje uspješnog biznisa, a njihovo umrežavanje dovelo do snažne međusobne podrške koja se produžila i nakon završenog projekta;
* **“Digitalizacija i objedinjavanje samostalnih poduzetnica kroz zajedničku platformu radi lakšeg plasmana proizvoda i usluga na tržište”** Omladinske organizacije  „Kosmopolit“ Pale, koja je uključivala edukacije za 20 poduzetnica za pravilno korištenje *online* platformi za promociju i plasman proizvoda (*web* sajt, *facebook*, *instagram*, *linkedin*, *online* prodavnice);
* **„Stvaranje uslova za rad, zapošljavanje i korištenje resursa“,** Udruženja „Attivo“ Kupres, u okviru kojega je pokrenut “*Attivo web shop*” koji služi kao servis proizvođača, za promociju prozivoda i omogućuje direktnu prodaju kupcima;
* **„Olakšati pristup informacijama i pravdi za žene migrantice u BiH“** Centra ženskih prava Zenica u okviru kojeg je izrađen kratki vodič osnovnih prava migranata i pregled nadležnih institucija i organizacija koje pružaju podršku i pomoć nadležnim organima u zbrinjavanju migranata. Vodič je preveden na **urdu, pashtu, arapski i perzijski jezik,** štampan u formi dvostraničnih letaka i podijeljen u migrantskim centrima.

**Strateški plan ruralnog razvoja BiH** koji daje osnove za realiziranje politike ruralnog razvoja BiH i utvrđuje programe, mjere i druge aktivnosti za postizanje ovih ciljeva, usvojen je 2018. godine. Plan je usklađen sa ZoRS BiH, te prepoznaje da se pitanja ravnopravnosti spolova prepliću s pitanjima iz domena agrarne i ruralne politike, te predviđa mjere za podršku ravnopravnosti spolova.

U skladu sa obavezom uvođenja principa ravnopravnosti spolova u ekonomske politike i strategije razvoja, u razvojnim projektima je prepoznat ovaj aspekt, a pojedini programi dodjeljuju dodatne bodove za projektne prijedloge koji se bave ranjivim i višestruko diskriminisanim kategorijama. **Entitetski zavodi za zapošljavanje** u svojim finansijskim planovima obezbjeđuju sredstva za realizaciju mjera i programa aktivne politike zapošljavanja, kojim je obuhvaćen znatan broj žena, naročito mladih žena bez radnog iskustva, kao i onih koje se teže zapošljavaju zbog nižeg stepena kvalifikacija. Ovim mjerama su obuhvaćene i žene žrtve nasilja, kao i povratnice.

Donošenjem **Zakona o radu FBiH** ostvareni su značajni pomaci u pogledu korištenja porođajnog, odnosno roditeljskog odsustva, te kompletiran pravni okvir kojim je ovo pravo omogućeno i muškarcima. Zbog podijeljene nadležnosti između FBiH i kantona, ne postoji propis koji bi na jedinstven način tretirao prava majki porodilja, tako da je isplata naknada za majke porodilje veoma neujednačena. Donošenjem **Zakona o materijalnoj podršci porodicama s djecom**[[21]](#footnote-21) stvorena je potencijalna mogućnost rješenja ovog pitanja.

*Kroz* ***transfere iz Budžeta Federacije BiH ka Federalnom zavodu za zapošljavanje i kantonalnim službama****, koji su provodili mjere koje su bile usmjerene na obuku, stručno zapošljavanje i usavršavanje, dokvalifikaciju i prekvalifikaciju, pripremu nezaposlenih za tržište rada i stvaranje jednakih mogućnosti za sve u pristupu tržištu rada, uključen je veliki broj dugoročno nezaposlenih žena, različitih životnih dobi i obrazovne strukture u cilju njihove integracije na tržište rada, kao i pokretanja vlastitog biznisa, te mlade žene bez radnog iskustva.*

GC FBiH je, u izvještajnom periodu, ostvario saradnju sa Udruženjem poslovnih žena BiH (u daljem tekstu: UPŽ BiH) i Privrednom komorom FBiH (u daljem tekstu: PK/GC FBiH) kroz odobravanje FIGAP II sredstava za četiri projektna prijedloga, u ukupnom iznosu od 114.025,00 KM. Projekti su pružili podršku ženama poduzetnicama, na sljedeći način:

* **“Osnažene žene za snažne zajednice”** (UPŽ BiH) u okviru kojeg je, između ostalog, osnovano šest lokalnih Klubova za podršku ženama poduzetnicama, potpisane Deklaracije sa općinskim načelnicima, Sporazumi sa UPŽ BiH, sačinjeni zajednički programi rada, dvije obuke za jačanje vještina predsjednica Klubova, analiza uticaja Zakona o garantnim fondovima na razvoj poduzetništva žena, sačinjena analiza potreba sa preporukama za hitno djelovanje lokalne zajednice u pravcu podrške poduzetništvu žena, edukovani učenici/e osnovnih i srednjih škola u šest lokalnih zajednica o osnovnim poduzetničkim vještinama, održane dvije Konferencije.
* Projektom “**Klubovi za podršku poduzetništvu žena u Federaciji BiH**” (UPŽ BiH) su osnovani Klubovi za podršku ženama poduzetnicama u još četiri lokalne zajednice, potpisane Deklaracije sa općinskim načelnicima, Sporazumi sa UPŽ BiH, sačinjeni zajednički programi rada, nastavljena obuka za učenike u nove četiri projektne općine, kroz dvije radionice ojačani kapaciteti Klubova, izrađena platforma za promociju, prodaju proizvoda i usluga, održane dvije tematske Konferencije.
* U okviru projekta „**Program podrške poduzetnicama pogođenim korona virusom -implementacija *online* poslovanja”** (PK/GC FBiH) za devet poduzetnica su izrađene *web* stranice, *web shop*-ovi, *instagram* i *facebook* profili, mobilne *web* stranice, ojačani kapaciteti za pripremu, organizovanje i vođenje *online* sastanaka.
* **“B2B platforma za poslovne *online* sastanke i umrežavanje poduzetnica i žena u biznisu**”- (PK/GC FBiH) je rezultirao izrađenom B2B-platformom, ojačao vještine 23 poduzetnice za pripremu, organizovanje i vođenje *online* sastanaka i alata za *online* poslovanje kao i izrađena 23 poslovna *instagram* i *facebook* profila za poduzetnice.

U FBiH su i dalje prisutni **ograničavajući elementi za razvoj ženskog poduzetništva**. GC FBiH je koordinirao i pružao stručnu pomoć u procesu implementacije **Akcionog plana za razvoj poduzetništva žena FBiH 2018. - 2020**. godine. Pružena je stručna pomoć akterima kroz izradu **Smjernica za uključivanje preferencijalnog sistema za žene poduzetnice, za gender analizu krajnjih korisnika poticajnih sredstava**, utvrđena lista budžetskih programa na kojima se prati uticaj, urađene preporuke za unapređenje pravnog okvira u oblasti malih i srednjih preduzeća, ostvarena saradnja sa **Udruženjem poslovnih žena BiH** i **Privrednom komorom FBiH** kroz odobravanje FIGAP II sredstava za projektne prijedloge koji daju podršku ženama poduzetnicama, izrađene su i **Smjernice za uključivanje mjera podrške ženama poduzetnicama radi saniranja posljedica krize uzrokovane pandemijom COVID-19.**

GC FBiH je uradio analizu stanja ravnopravnosti spolova uzrokovanog pojavom virusa COVID-19 u oblasti rada, zapošljavanja i poduzetništva, kao i analizu međunarodnih preporuka, te je izrađena „**Analiza položaja žena u oblasti rada i zapošljavanja za vrijeme stanja uzrokovanog pojavom virusa COVID-19“** sa Prijedlogom mjera.

U izvještajnom periodu, tokom izrade **Zakona o razvojnom planiranju i upravljanju razvojem u FBiH,** kao i **Strategije razvoja Federacije BiH 2021. – 2027. godina[[22]](#footnote-22)**, GC FBiH je učestvovao u radu grupa i podgrupa, u cilju pružanja stručne podrške, kako bi situacione analize sadržavale gender analizu, bile uzete u obzir različite potrebe žena i muškaraca pri utvrđivanju ciljeva, prioriteta i mjera, te dobrobit za žene i muškarce bila podjednaka.

U RS je nastavljen proces usklađivanja zakonskih, strateških i drugih akata iz oblasti rada, zapošljavanja i pristupa ekonomskim resursima, sa domaćim i međunarodnim standardima za ravnopravnost spolova, među kojima izdvajamo **Zakon o zaštiti od uznemiravanja na radu**[[23]](#footnote-23)**, Zakon o društvenom preduzetništvu Republike Srpske**[[24]](#footnote-24) **i Zakon o izmjenama i dopunama Zakona o razvoju malih i srednjih preduzeća[[25]](#footnote-25)**.

**Razvoj poduzetništva žena** je podržan **Zakonom o razvoju malih i srednjih preduzeća,** **Strategijom razvoja malih i srednjih preduzeća Republike Srpske za period 2016. - 2020. godine i Strategijom razvoja ženskog poduzetništva u Republici Srpskoj za period 2019. - 2023. godine.**

*Kao rezultat* ***Programa ekonomskog osnaživanja žena u ruralnim područjima Republike Srpske****, od ukupno 42.675 registriranih poljoprivrednih gazdinstava u RS,* ***16% su gazdinstva čije su nositeljice žene u 2022. godini****, što je veliki napredak u odnosu na 4% učešća žena nosilaca gazdinstava u 2010. godini.*

*Učešće žena korisnica podsticaja je* ***povećano na 12%*** *ili u prosjeku 3.400 gazdinstava u odnosu na ukupan broj korisnika u 2022. godini i ima* ***stalni trend rasta****. Žene nosioci gazdinstava u prosjeku godišnje iskoriste oko* ***4.5 miliona KM*** *sredstava iz agrarnog budžeta*.

Usvojeni su **Akcioni plan za unapređenje položaja žena na selu u Republici Srpskoj za period 2019. - 2020. godine**[[26]](#footnote-26)i **Akcioni plan za unapređenje položaja žena na selu u Republici Srpskoj za period 2022. - 2024. godina**[[27]](#footnote-27).

U okviru prioriteta ekonomskog osnaživanja žena u RS, između ostalog, provedene su i sljedeće mjere i aktivnosti:

* U 2018. godini, u saradnji GC RS i MPŠV RS realizovan je program **„Formiranje gender tima i iniciranje inovativne gender akcije za rodno odgovorno budžetiranje na regionalnom nivou – regija Banja Luka“** (podrška *UN Women*). Otvorena je „Krajiška kuća“ u Banjoj Luci, kao prodajni objekat za proizvode žena.
* GC RS je podržao projekat **„Rodno odgovorni budžet općine Bratunac za ekonomsko osnaživanje žena žrtava rata“** (podrška *UN Women*). Izrađen je **Akcioni plan za unapređenje položaja žena žrtava rata na teritoriji općine Bratunac za period 2018. - 2023. godina**.
* GC RS je iz FIGAP II sredstava podržao projekte šest NVO iz RS (Banja Luka, Gradiška, Istočno Sarajevo, Skelani), za **ekonomsko osnaživanje žena, kroz različite oblike podrške i mentorstva i za različite ciljne grupe, uključujući ranjive, socijalno ugrožene grupe i žene s invaliditetom**.
* Uz podršku *UN Women*, GC RS i MPP RS su započeli rad na **mjerama za razvoj poduzetništva žena**. Tokom epidemije, dodijeljena je **jednokratna pomoć od po 500 KM za 40 poduzetnica**, koje zapošljavaju samo sebe ili se bave starim zanatima.
* GC RS je 2020. godine iz FIGAP II programa zaključio Ugovor sa MPP RS za realizaciju programa „**Jačanje konkurentnosti privrednih subjekata koje vode preduzetnice u Republici Srpskoj**“. U 2021. godini MPP je u saradnji sa PK RS organizovalo **šest općih i jednu naprednu obuku za preduzetnice, konferenciju i sajam preduzetništva žena u RS**.
* Predložen je **Fond za preduzetnice u iznosu od 300.000,00 KM**,za nabavku opreme i digitalizaciju poslovanja, obuku i promociju.Vlada RS je usvojila **Uredbu o postupku dodjele sredstava za podsticaj razvoja malih i srednjih preduzeća[[28]](#footnote-28)**, čiji je jedan od kriterija promovisanje ravnopravnosti spolova i zabrana diskriminacije.
* MPŠV RS je u saradnji sa GC RS unaprijedio **Pravilnik o uslovima i načinu ostvarivanja novčanih podsticaja za razvoj poljoprivrede i sela** i **Pravilnik o kapitalnim investicijama**.
* Uz podršku *UN Women*, GC RS i MPŠV su realizirali program: **„Formiranje gender tima i iniciranje inovativne gender akcije za rodno odgovorno budžetiranje na regionalnom nivou, primjer sarajevsko-romanijska regija“**. Održane su obuke i izrađen priručnik za lokalne gender timove. Zbog epidemije, sredstva su usmjerena na **podršku proizvodnji pilećeg mesa za 200 žena iz višečlanih porodica**, **podršku proizvodnji rukotvorina** **i podršku prodaji mliječnih proizvoda/skorupa** za udruženja žena u sarajevsko-romanijskoj regiji.
* GC RS je iz sredstava *UN Women* pružio **podršku za nabavku opreme ženskim zadrugama u RS** (Bratunac, Banja Luka, Bijeljina i Trebinje), radi ekonomskog osnaživanja žena na selu kroz zadrugarstvo.
* U 2021. godini iz FIGAP II sredstava implementiran je sporazum između GCRS i MPŠV RS za program „**Identifikacija i promocija proizvoda žena sa sela kao primjer programskog budžetiranja**“. Održane su obuke i izrađen je **Program ekonomskog osnaživanja žena u ruralnim područjima Republike Srpske za period 2021.-2025. godine.** Održana je manifestacija „**Čuvari tradicije i običaja**“, odštampan **Katalog poljoprivrednih proizvoda udruženja žena i zadruga** (50 udruženja i 70 zadruga) i formirana **postavka** proizvoda žena sa sela u prostorijama ministarstva. Na osnovu prethodno navedenog Programa, MPŠV RS je uvelo 2022. godine **novu posebnu mjeru podrške za samozapošljavanje žena na selu**. *(vidjeti tekstualni box)*
* GC RS, u saradnji sa *„i-dijasporom - Dijasporom za razvoj Bosne i Hercegovine"* i sa MPP RS, realizovao je projekat **„Kreativnim razmišljanjem do produzetništva žena"[[29]](#footnote-29)**, sa ciljem da kroz primjenu inovativnog metoda razvoja poduzetničkih ideja *"Design Thinking"* podrži žene da pokrenu vlastiti biznis. U Banjoj Luci je održana **obuka za 30 žena koje žele da se bave poduzetništvom**. Nakon obuke, dodijeljena su bespovratna finansijska sredstva za tri najbolje ideje, kao i tromjesečna mentorska podrška.

### Obrazovanje, nauka, kultura i sport

#### Ocjena stanja

U domenu „znanje“, indeks rodne ravnopravnosti za BiH iznosi 58,7, što je za 4 boda niže od prosjeka EU. Kada se uporedi sa zemljama zapadnog Balkana, BiH je u domenu znanja na višoj poziciji od Crne Gore (55,1), Albanije (55,6) i Srbije (56), ali 0,9 bodova niže od Sjeverne Makedonije (59,6). Udio djevojaka koje su upisane u visokoškolske ustanove u BiH je oko 60%, kao i udio u broju diplomiranih.

Žene su u BiH znatno obrazovanije od muškaraca (23,2% muškaraca i 34,0% žena je završilo visoko obrazovanje). Žene su, također, zastupljenije među magistrantima (64% žena naprema 36% muškaraca) dok ih je među doktorantima manje (41%). Što se ranog napuštanja škole tiče, ono je približno jednako i iznosi 4,6% za žene i 4,8% za muškarce.[[30]](#footnote-30) Što se tiče zaposlenih u oblasti obrazovanja, žene su dominantno zastupljenije, sa udjelom od 80%[[31]](#footnote-31); postoji rodna ravnoteža u slučaju istraživača i istraživačica na visokoškolskim institucijama, ali postoji razlika u korist muškaraca u pogledu rukovodilaca istraživanja.[[32]](#footnote-32) Podaci koji se odnose na korisnike interneta, starosne grupe od 16. do 74. godine, pokazuju da je 77,8% muškaraca i 69,3% žena korisnika/ca.

Broj učenika u osnovnim i srednjim školama se iz godine u godinu smanjuje u BiH. I pored toga, prema podacima BHAS, zastupljenost dječaka i djevojčica, tj. učenika i učenica je izjednačen. U predškolskom obrazovanju se u školskoj 2020./21. godini nalazilo 13 221 djevojčica i 14 477 dječaka, u osnovnom obrazovanju 130 519 djevojčica i 137 530 dječaka, 55 336 učenica i 55 068 učenika u srednjem obrazovanju,[[33]](#footnote-33) te se može tvrditi da je ostvaren rodni paritet u predškolskom, osnovnom, srednjoškolskom obrazovanju. Razlike u spolnoj zastupljenosti su najveće u stručnim školama u kojima je oko 75 % učenika. U drugim vrstama škola, zastupljenije su učenice. Dostupni podaci pokazuju da procenat zastupljenosti učenica u predškolskom, osnovnom i srednjem obrazovanju nije značajno promijenjen u posljednjih nekoliko godina.

Najveći problem su i dalje stereotipni stavovi u vezi sa ulogom žena u društvu, a u školskim udžbenicima uočeni su mnogi rodni stereotipi, te je stoga potrebno djelovati u obrazovnom sistemu i putem medija. Potrebno je raditi sa zajednicama i sa muškarcima, a žene treba dodatno informirati putem medija, naročito putem društvenih mreža. Među ženama i dalje vlada veća nepismenost, a čest problem predstavlja i odustajanje mladih žena od obrazovanja radi braka i porodice.

Žene su veoma podzastupljene u upravljačkim strukturama u oblasti sporta. Nijedna žena nije predsjednica upravnog odbora sportskog saveza, dok je od 17 zamjenika predsjedavajućeg upravnog odbora, samo jedna žena[[34]](#footnote-34).

Što se zakonodavnog okvira u ovoj oblasti tiče, svi okvirni zakoni, kao i strateški dokumenti, sadrže antidiskriminatorne odredbe ili sadržaje kojima se, između ostalog, na svim nivoima obrazovanja zabranjuje i diskriminacija na osnovu spola.

#### Aktivnosti i postignuća

**Strategija Ministarstva civilnih poslova BiH za razvoj nauke u BiH (2017. – 2022. godine)** posvećuje posebnu pažnju oblastima u kojima su nedovoljno zastupljene žene (na primjer, na visokim pozicijama i menadžmentu u istraživačkim institucijama), te praćenju zastupljenosti žena u projektima koji se podržavaju od strane ministarstava i u formiranju stručnih i savjetodavnih organa.

Sastav **Vijeća za nauku BiH**, koje je savjetodavni i stručni organ MCP BiH, u skladu je s odredbama ZoRS-a BiH i ima pet žena, od ukupno 13 članova Vijeća. Vodeći se i kriterijima ravnopravne zastupljenosti po spolu, napominjemo da je MCP BiH imenovalo ženu za predsjednicu Vijeća za nauku BiH.

Pitanje ravnopravnosti spolova i jednake dostupnosti sporta se uvodi u **Strategiju za razvoj sporta i Vijeće za sport**, kao državni organ za razvoj sporta, koje se može samo formirati ukoliko su oba spola u istom zastupljena minimalno 40%. U Nacrtu strategije za razvoj sporta u BiH 2020.-2028. godine nalazi se poglavlje pod nazivom „Povećati zastupljenost ženske populacije u sportu“, kao jedan od strateških ciljeva razvoja sporta u BiH, sa definiranim nosiocima aktivnosti.

*U 2022. godini usvojen je Zakon o visokom obrazovanju Kantona Sarajevo koji propisuje upotrebu muškog i ženskog roda za akademske titule, naučna/umjetnička i stručna zvanja na javnim ispravama koje izdaje visokoškolska ustanova.*

GC FBiH je izdao preporuku Ministarstvu obrazovanja i nauke Kantona Sarajevo da izvrši usklađivanje propisa, kao i preporuku za Federalno ministarstvo obrazovanja i nauke, da pokrenu aktivnosti putem Koordinacije ministara obrazovanja i nauke u FBiH (u daljem tekstu FMOIN) kako bi se omogućila **upotreba rodno osjetljivog jezika na diplomama koje izdaju univerziteti u FBiH,** o čemu je FMOIN informiralo nadležna kantonalna ministarstva. Pored toga, ministarstvo je uvođenjem pokazatelja o djeci koja napuštaju školovanje s razlozima napuštanja znatno unaprijedilo sistem prikupljanja i objavljivanja podataka. Navedeni podaci se objavljuju u Statističkom biltenu FZS. Također, FMOIN već dugi niz godina osigurava podršku programima obuke, stručnog osposobljavanja i usavršavanja odraslih lica s fokusom na žene radi lakše integracije na tržište rada.

GC FBiH je putem FIGAP II programa podržao **Institut za društvena istraživanja FPN UNSA** za realizaciju projekta **„Analiza nastavnih planova i programa društvenih i humanističkih fakulteta na UNSA o zastupljenosti i obimu nastavnih sadržaja koji tretiraju problematiku rodno zasnovanog nasilja i nasilja u porodici“.** FMOIN kontinuirano finansira programe i projekte u oblasti nauke te prati i analizira akademsku zastupljenost po osnovu spola u okviru tih programa. FMOIN je izdavač Zbornika radova sa naučne konferencije **„Bosanskohercegovačke naučnice/znanstvenice  i njihov istraživački rad**“, koja je održana 2018. godine u saradnji sa Fakultetom humanističkih nauka Univerziteta „Džemal Bijedić“ i Udruženjem za modernu historiju Sarajevo. FMOIN je organizirao **razgovore o temi „Žene u nauci**“ i predstavljanje Zbornika.

U kontekstu prevencije nasilja u porodici značajan je program uvođenja sistematske prevencije neprihvatljivih oblika ponašanja i zaštite učenika u osnovnim školama baziranih na najboljem interesu djeteta i program “**Socijalizacija s pravom i prevencija maloljetničke delinkvencije”**. **Federalno ministarstvo kulture i sporta** (u daljem tekstu: MKS) na godišnjem nivou donosi odluke o usvajanju programa utroška sredstava s kriterijima raspodjele sredstava tekućih transfera utvrđenih Budžetom FBiH koristeći opće i posebne kriterije, među kojima su i kriteriji promocije ravnopravnosti spolova.

U RS, u okviru Međunarodnog dana djevojčica u informaciono-komunikacionim tehnologijama (IKT),GC RS ostvaruje saradnju sa srednjim školama i visokoškolskim ustanovama, koje u okviru „Dana otvorenih vrata“ promovišu i predstavljaju obrazovne programe u ovoj oblasti za djevojčice i djevojke. **U izvještajnom periodu, provedene su četiri kampanje, u saradnji sa vaspitno-obrazovnim ustanovama i poslovnom zajednicom.** Djevojčice su imale priliku da **učešćem u „Danima otvorenih vrata“ spoznaju mogućnosti koje nude obrazovni programi za informacione tehnologije u srednjim školama i na fakultetima**. Također, na isti način su u okviru kampanja **djevojčice posjećivale preduzeća i kompanije koje posluju u ovoj oblasti**. Tu su mogle da vide o kakvim se zanimanjima zapravo radi, kao i da razgovaraju sa ženama zaposlenim u IKT industriji. Pored navedenog, u IT kompanijama su im prezentovane i različite mogućnosti kreiranja i učešća u sadržajima zabavnog karaktera koji je primjeren ovoj ciljnoj grupi, a koji su nastali razvojem ove industrije. Zakon o predškolskom vaspitanju i obrazovanju RS[[35]](#footnote-35), Zakon o osnovnom vaspitanju i obrazovanju RS[[36]](#footnote-36), kao i Zakon o srednjem vaspitanju i obrazovanju RS[[37]](#footnote-37) **sadrže pravne standarde iz ZoRS BiH, kao i pravne standarde za sprečavanje i suzbijanje rodno zasnovanog nasilja** koje je bilo moguće primijeniti u ovim oblastima.

*U oblasti obrazovanja i nauke, u Republici Srpskoj postoji i kontinuitet obilježavanja* ***Međunarodnog dana djevojčica u informaciono-komunikacionim tehnologijama (IKT) - „Girls in ICT Day!“****, kao svojevrsna kampanja koja uključuje ciljnu grupu školske djece, djevojčica i djevojaka (koje pohađaju osnovno, srednje i visoko obrazovanje). Ovu kampanju je, među prvima u regiji, pokrenuo Gender centar Republike Srpske (još 2011. godine), sa ciljem povećanja interesovanja i učešća djevojčica u IKT-u, te povećanja mogućnosti ostvarivanja karijere za žene u ovoj oblasti i ekonomskog i društvenog osnaživanja djevojčica i žena.*

S obzirom na krucijalan značaj oblasti obrazovanja u kontekstu ostvarivanja ravnopravnosti spolova, važno je istaći da su navedeni zakoni usaglašavani sa ZoRS BiH u fazama i u dužem vremenskom periodu, te je isto tako važno navesti koji standardi ove vrste se nalaze u ovim u važećim zakonima, a definisani su i unaprijeđeni u periodu implementacije GAP-а BiH u periodu 2018.-2022. godine, a koji uključuju, između ostalog: vaspitanje i obrazovanje za dobrobit njihovog fizičkog i mentalnog zdravlja i sigurnosti bez obzira na spol, sposobnosti, socijalno-ekonomski status i stil života porodice, kulturno, etničko, nacionalno i vjersko nasljeđe, kao i za ostvarivanje programa, zavisno od potreba i interesa djece predškolskog uzrasta; uvažavanje različitosti i razvijanje svijesti o ravnopravnosti spolova; ravnopravna podrška u razvoju, obezbjeđenje efikasnih mehanizama zaštite protiv nasilja, zlostavljanja, zanemarivanja i diskriminacije i bilo koje vrste uznemiravanja u skladu sa protokolom o postupanju u slučaju nasilja, zlostavljanja ili zanemarivanja djece; obezbjeđenje ravnopravne zastupljenosti spolova u članstvu savjeta za razvoj predškolskog, osnovnog i srednjeg vaspitanja i obrazovanja i upravnim odborima; zabrana rada u predškolskim vaspitno-obrazovnim ustanovama za lica koja su pravosnažno osuđena za krivična djela učinjena protiv: dostojanstva ličnosti, morala, službene dužnosti, trgovine ljudima, polnog integriteta, zlostavljanja djeteta, spolnog i drugog nasilja nad djetetom ili maloljetnim licem, iskorištavanja djece i maloljetnih lica za pornografiju, proizvodnje i prikazivanja dječje pornografije.

### Zdravlje, prevencija i zaštita

#### Ocjena stanja

Prema službenim statistikama, žene u BiH žive 5,3 godina duže od muškaraca, prosječni životni vijek žena je 77,2, a muškaraca 71,9 godina[[38]](#footnote-38). Od 1990. do 2019. godine očekivana dužina života pri rođenju u BiH porasla je za 6,5 godina – sa 70,9 na 77,4.[[39]](#footnote-39)

U Indeksu rodne ravnopravnosti za BiH izračunate su vrijednosti u poddomenima „zdravstveni status“ i „pristup zdravstvenim strukturama“ u kojima BiH ostvaruje vrijednost 89,8 i 97,7, u poređenju sa vrijednostima za EU od 92,1 i 98,2. U poređenju sa zemljama Zapadnog Balkana, BiH ostvaruje višu vrijednost od Srbije (88,3) i Crne Gore (87,4) u poddomenu „status“, ali nižu od Albanije (91,6) i Sjeverne Makedonije (93,3). U poddomenu „pristup“ BiH ostvaruje najvišu vrijednost u odnosu na četiri zemlje iz regiona, odnosno Sjevernu Makedoniju (97,2), Srbiju (93,1), Crnu Goru (92,5) i Albaniju (89,1).

Najveći broj muškaraca i žena u BiH umrlo je od oboljenja cirkularnog sistema. Gledano sa aspekta spola u 2020. godini, od ukupnog broja umrlih od COVID-19 njih 36% su žene, a 64% muškarci. Najveći broj umrlih žena se javlja u starosnoj grupi od 80. do 84. godine, dok se najveći broj smrti muškaraca uslijed COVID-19 desio u dobi od 70. do 74. godine.

Podaci o seksualnom i reproduktivnom zdravlju za BiH su ograničeni. Zavodi za javno zdravstvo imaju zadatak da prikupljaju podatke i izrađuju statističke izvještaje, ali se ti podaci ne smatraju sasvim pouzdanim usljed više faktora, dok je zastupljenost abortusa nepoznata, a praćenje smrti porodilja također ima određene nedostatke.[[40]](#footnote-40) Prethodna istraživanja u ovoj oblasti su pokazala da žene u BiH daju prednost tradicionalnim metodama kontracepcije, a da većina ne koristi niti jednu metodu kontracepcije, te se ne bilježi značajan pomak u odnosu na prethodne periode.[[41]](#footnote-41) U nekim područjima korisnice i dalje plaćaju punu cijenu kontracepcijskih sredstava, a ne postoje ni evidencije o učestalosti prekida trudnoće, dok pravo na prekid trudnoće nije omogućeno svima.

Obrazovanje o zdravstvenoj zaštiti, posebno edukacija o seksualnom i reproduktivnom zdravlju još uvijek nije u dovoljnoj mjeri zastupljena u osnovnim školama u BiH. U pojedinim osnovnim školama uveden je izborni predmet *Zdravi životni stilovi* s ciljem uticaja na promjenu svijesti, načina razmišljanja, životnih navika, te uvođenje zdravih životnih stilova mladih ljudi. Također, postoje brojne inicijative NVO koje rade na pitanjima edukacije o seksualnom i reproduktivnom zdravlju, seksualno prenosivim infekcijama i prevenciji HIV-a. Međutim, sistemska i kontinuirana edukacija mladih nije još uvijek zaživjela.

U BiH se provode značajne mjere u cilju zaštite zdravlja majki, a zabilježena je niska stopa smrtnosti majki, iako neki izvještaji navode da bi bilo potrebno proširiti praćenje i na slučajeve u kojima je skoro došlo do smrti tokom trudnoće i 42 dana nakon poroda.[[42]](#footnote-42) Broj umrle dojenčadi je poprilično konzistentan u proteklom periodu od 2016. do 2022. godine i manji je od 200 na godišnjem nivou.[[43]](#footnote-43) Prenatalna njega i zaštita porodilja se smatra važnim faktorom za povećanje procenta preživljavanja novorođenčadi. Prema dostupnim podacima, prenatalnu njegu ne dobija 13% žena u BiH, niti čak petina žena romske nacionalnosti (21%).

U manjim lokalnim zajednicama problem predstavlja ginekološka zaštita žena, zbog malog broja, što naročito utiče na žene u ruralnim ili udaljenim sredinama u kojima je primjetan i trend iseljavanja. Ginekološke usluge i usluge koje se odnose na materinstvo i savjetovanje o reproduktivnom zdravlju i dalje nisu prilagođene licima s invaliditetom. Žene na selu u velikom broju ne ostvaruju pravo na zdravstveno osiguranje. Problemi s kojima se suočavaju interno raseljene žene i povratnice su i neujednačeni propisi o korištenju zdravstvene zaštite na teritoriju BiH ukoliko su izvan područja entiteta kojem pripadaju, te strah od gubitka stečenih prava u mjestima raseljenja.

Medicinska promjena spola i dalje nije zakonski ni proceduralno regulirana u BiH. Inicijative koje su usmjerene ka poboljšanju položaja transrodnih, kao i interspolnih lica uglavnom su poticale od NVO koje se bave pravima LGBTI populacije.

#### Aktivnosti i postignuća

ARS BiH MLJPI, GC FBiH i GC RS su učestvovali u aktivnostima međunarodnog pokreta “**Generacija za ravnopravnost”,** i članovi/ice su **Akcione koalicije** **“Fizička autonomija i seksualno i reproduktivno zdravlje i prava”** koja je, uz tehničku podršku UNFPA i *UN Women*, uspostavljena u BiH. Cilj Akcione koalicije je zajednički odgovoriti na izazove, prepreke, identificirati probleme i ponuditi potencijalna rješenja s konkretnim opredjeljenjima za unapređenje ravnopravnosti spolova i osnaživanje žena i djevojaka u BiH.

*U okviru projekta „Jačanje kapaciteta institucija za rješavanje rodno zasnovanog nasilja u BiH“, koje je finansirao USAID, a implementirala ARS BiH MLJPI i GC FbiH, uspostavljena* ***su prva tri Krizna centra za žrtve silovanja u BiH –*** *pri medicinskim ustanovama u Tuzli, Mostaru i Sarajevu. Osim podrške u opremanju prostorija, provedene su i obuke za osoblje koje će raditi u centrima.*

Sistem zdravstvene zaštite je u propisima i u praksi u najvišem stepenu usaglašen sa standardima za ravnopravnost spolova, kako u pogledu nediskriminacije, tako i obima prava koja se pružaju, zaštite zdravlja žena i muškaraca, zaštite seksualnog i reproduktivnog zdravlja, zaštite mentalnog zdravlja i djece, te ranjivih grupa (lica s invaliditetom, stara lica i drugi). Svi zakonski i podzakonski akti, strateški i planski dokumenti su usaglašeni sa ZoRS BiH. Projekti i aktivnosti u oblasti zdravlja sadrže rodnu komponentu i kao takvi se i provode.

U okviru grant podrške u oblasti zdravstva, MCP BiH, prilikom evaluacije relevantnosti projekata, ocjenjuje u kojoj mjeri projekt promovira dodatne vrijednosti kao što su ljudska prava, ravnopravnost spolova, prava lica sa invaliditetom, prava manjinskih skupina, rad sa mladima i sl. Također, u odluke o kriterijima za dodjelu sredstava iz oblasti zdravstva je uvršten i rodno osjetljivi jezik.

U martu 2019. godine, u organizaciji ARS BiH MLJPI i VE je održana **radionica na temu zaštite prava transrodnih i interspolnih lica**, uz učešće predstavnica/ka relevantnih institucija svih nivoa vlasti u BiH.Doneseni su **zaključci i preporuke** za rješavanje problema transrodnih i interspolnih lica u BiH. Pored toga, BiH se u oktobru 2021. godine, na 48. zasjedanju Vijeća za ljudska prava UN-a pridružila **Zajedničkoj izjavi o pravima interspolnih lica.**

Zdravstvena djelatnost u FBiH, u skladu sa Zakonom o zdravstvenoj zaštiti, provodi se kao primarna, specijalističko-konsultativna i bolnička zdravstvena zaštita, te djelatnost javnog zdravstva. Odlukom o utvrđivanju osnovnog paketa zdravstvenih prava u FBiH propisano je da djeca i mladi do navršenih 18 godina, školska djeca i studenti na redovnom školovanju do navršenih 26 godina, imaju ista prava kao i osigurana lica. Istim propisom je osigurana i zdravstvena zaštita neosiguranih žena u toku trudnoće i poroda, do šest mjeseci nakon poroda.

***Zakon o liječenju neplodnosti biomedicinski pomognutom oplodnjom FBiH****, kojim se uređuju uslovi i način liječenja neplodnosti postupcima biomedicinski pomognute oplodnje, izmijenjen je i dopunjen 2022. godine na način da je propisano da se usluge pokrivaju u iznosu od 100% iz Budžeta Federacije BiH.*

*Takvo zakonsko rješenje je u Republici Srpskoj postojalo od ranije.*

U oblasti zdravlja i zdravstvene zaštite, GC FBiH blisko sarađuje sa resornim ministarstvom zdravstva, najvažniji rezultati u periodu implementacije GAP BiH 2018 - 2022. godine tiču se usaglašavanja zakonskih i strateških akata iz oblasti zdravlja sa međunarodnim i domaćim pravnim standardima za ravnopravnost spolova*.*

U izvještajnom periodu poboljšan je pristup manjinskih grupa sveobuhvatnim uslugama seksualnog i reproduktivnog zdravlja, nezavisno od bračnog statusa i dobi, uključujući pristup kontracepciji, u tu svrhu sačinjen je i **Vodič za ostvarivanje zdravstvene zaštite i pristup zdravstvenom osiguranju Roma u FBiH**, sa posebnim fokusom na pristup Romkinja zdravstvenoj zaštiti, uključujući prava iz oblasti seksualnog i reproduktivnog zdravlja uključujući i uticaj dječijih brakova na zdravlje djevojčica

Razvijen je generički interni **Protokol o postupanju sa žrtvama rodno zasnovanog nasilja**, uključujući žrtve seksualnog nasilja i torture u ratu. Protokol i standardne operativne procedure su razvijene od strane Federalnog ministarstva zdravlja (u daljem tekstu: FMZ), u saradnji sa UNFPA Uredom za BiH i NVO „Partnerstvo za javno zdravlje“.

U oblasti zdravlja i zdravstvene zaštite, GC RS blisko sarađuje sa resornim ministarstvom iz oblasti zdravlja i socijalne zaštite. Najvažniji rezultati u periodu implementacije GAP BiH 2018. - 2022. godine tiču se usaglašavanja zakonskih i strateških akata iz oblasti zdravlja sa pravnim standardima za ravnopravnost spolova. U ovom izvještaju posebno ističemo strateške i zakonske akte u kojima je **Ministarstvo zdravlja i socijalne zaštite RS** (u daljem tekstu: MZSZ RS), u samom procesu izrade, **samostalno uvelo standarde propisane ZoRS BiH,** što pokazuje kako imaju izgrađene stručne kapacitete i posvećenost za rad na pitanjima ravnopravnosti spolova u ovoj oblasti, te dosljednost u poštivanju i primjeni ZoRS BiH i međunarodnih standarda za ravnopravnost spolova koji su kod nas na snazi. Sa ZoRS BiH usaglašeni su svi zakonski i drugi akti iz oblasti zdravlja, a koji su u nadležnosti MZSZ RS, među kojima su oblast zaštite seksualnog i reproduktivnog zdravlja, zaštite mentalnog zdravlja, liječenje neplodnosti i propisi koji regulišu zdravstveno osiguranje.

U cilju jačanja profesionalnih kapaciteta primjene standarda ravnopravnosti spolova u oblasti zdravstva u izvještajnom periodu implementiran je projekat „**Projekat jačanja sestrinstva u BiH**“, kojeg je finansijski podržala Vlada Švajcarske[[44]](#footnote-44) U okviru pomenutog projekta, GC RS je, između ostalog, realizovao **radionicu na temu „Rod i zdravlje“** za predstavnike institucija RS iz oblasti zdravlja.

### Socijalna zaštita

#### Ocjena stanja

U izvještajnom periodu, ARS BiH MLJPI, GC FBiH i GC RS su kontinuirano pratili stanje o zastupljenosti žena i muškaraca u oblasti socijalne zaštite, pristupu i korištenju socijalnih usluga i socijalne zaštite u kontekstu izvještavanja CEDAW Komiteta, Izvještaja prema Pekinškoj deklaraciji i Platformi za akciju, te putem učešća u izradi drugih relevantnih izvještaja prema ratificiranim dokumentima i drugim međunarodnim obavezama BiH, uključujući i izvještavanje u okviru Sporazuma o stabilizaciji i pridruživanju (Poglavlje 19).

Opći trendovi u sektoru socijalne zaštite, prema podacima BHAS iz 2021. godine, ukazuju na povećanje broja centara za socijalni rad i broja obrađenih slučajeva, i smanjenje broja intervencija u centrima. Kontinuirano je povećanje zaposlenih, kako muškaraca, tako i žena. Ukupan broj maloljetnih korisnika (dječaci i djevojčice) se smanjuje, ali se u pojedinim kategorijama (djeca roditelja spriječenih da obavljaju roditeljske dužnosti i djeca roditelja lišenih roditeljskog prava i dr.) broj povećava. Također, povećava se ukupan broj punoljetnih korisnika socijalne zaštite, ali se smanjuje broj, kako muškaraca tako i žena, koji su korisnici subvencioniranih troškova i starih lica bez porodičnog staranja. Među zaposlenima u sektoru socijalne zaštite u BiH, žene su mnogo zastupljenije od muškaraca, kao što je slučaj i među studentima/icama socijalne zaštite.

Prema podacima ASBH, broj korisnika/ca socijalne zaštite, kako u kategoriji maloljetnih, tako i u kategoriji punoljetnih korisnika/ca se smanjuje, ali to ne znači da se popravio položaj najugroženijih kategorija stanovništva, nego da je na njihov broj i položaj uticalo mnogo različitih faktora. U kategoriji maloljetnih korisnika ugroženih porodičnom situacijom, kao i u kategoriji punoljetnih lica psihičkih bolesnika i društveno neprihvatljivog ponašanja, bilo je više žena nego muškaraca.[[45]](#footnote-45) Npr. u 2020. godini u BiH je bilo 7 083 korisnika socijalne zaštite za odrasla lica (4 616 ženskih i 2 467 muških korisnika/ca).[[46]](#footnote-46)

U domovima za djecu i omladinu bez roditeljskog staranja približno je jednak broj dječaka i djevojčica. U ustanovama socijalne zaštite za djecu, omladinu i odrasle sa smetnjama u psihičkom i fizičkom razvoju više je muškaraca. Među odraslim licima u ustanovama socijalne zaštite gotovo u svim kategorijama je više žena. Ukoliko se radi o starosti kao razlogu smještaja, dva puta je više žena nego muškaraca smješteno u ustanove socijalne zaštite za odrasla lica. Žene čine 3/4 zaposlenih u centrima za socijalni rad, a približno je jednak omjer zaposlenih i u domovima za djecu i omladinu bez roditeljskog staranja.

Akcioni plan za Rome u oblasti stambenog zbrinjavanja, zapošljavanja i zdravstvene zaštite za period 2017.-2020. godine definiše mjere u ovoj oblasti. Međutim, stopa nezaposlenosti za Rome/Romkinje sa 56%, je među najvišima u regionu Zapadnog Balkana i dvostruko viša nego kod ne-Roma/Romkinja u blizini. Istospolni parovi su stalno diskriminisani, jer pravni sistem ne prepoznaje njihova socijalna i ekonomska prava, uključujući i pravo na porodični život. Socijalnu inkluziju interseksualnih i posebno transrodnih lica, koja su posebno marginalizirana, također treba poboljšati.

#### Aktivnosti i postignuća

U izvještajnom periodu postignut je napredak na usklađivanju zakona, propisa i strategija koje regulišu oblast socijalne i zdravstvene zaštite sa domaćim i međunarodnim standardima za ravnopravnost spolova.

Na osnovu sporazuma između ARS BiH MLJPI i Federalnog ministarstva rada i socijalne politike (u daljem tekstu: FMRSP) nabavljena je **informatička oprema centrima za socijalni rad u FBiH** u iznosu višem od 48.000.00 KM. Također, u okviru sporazuma, programom dodjele **bespovratnih sredstava za edukaciju stručnjaka u tri centra za socijalni rad,** poboljšan je sistem praćenja i rad na slučajevima nasilja nad ženama i nasilja u porodici od strane centara za socijalni rad u FBiH. Pomenute aktivnosti su provedene u okviru projekta „Jačanje kapaciteta institucija za rješavanje rodno zasnovanog nasilja u BiH“, koji je finansirao *USAID*.

ARS BiH MLJPI je u izvještajnom periodu provela **Istraživanje o pravima majki i razvoju roditeljstva u Bosni i Hercegovini[[47]](#footnote-47),** kojim su identifikovani brojni izazovi u politikama i praksama u oblasti porodiljskih naknada, prava iz radnog odnosa, prava društveno ranjivih grupa, usvajanja djece, biomedicinske oplodnje i porodiljskih prava poduzetnica ali i neusklađenost i različit tretman ovih pitanja između dva entiteta. Na osnovu istraživanja izrađen je nacrt **Preporuke u vezi sa zaštitom ljudskih prava majki i razvoja roditeljstva u Bosni i Hercegovini.**

Trenutno važeći **Zakon o socijalnoj zaštiti u FBiH** ne prepoznaje žrtve porodičnog nasilja kao korisnike socijalne zaštite. U izvještajnom periodu su bile u proceduri izmjene koje predviđaju definiranje žrtava nasilja kao korisnika socijalne zaštite u cilju produžavanja konsolidirane zaštite žrtava porodičnog nasilja (djeca i odrasli). U međuvremenu, pojedinačni kantoni u FBiH na različit način tretiraju žrtve nasilja kao korisnike socijalne zaštite. U RS-u, žrtve porodičnog nasilja vrše svoje pravo pristupa svim uslugama socijalne zaštite u skladu sa zakonodavstvom.

U FBiH usvojen je **Zakon o materijalnoj podršci porodicama s djecom**[[48]](#footnote-48), utvrđena su prava na dječiji dodatak i novčanu pomoć porodilji koja nije u radnom odnosu, te utvrđeni jedinstveni uslovi za ostvarivanje ovih prava. Sredstva se osiguravaju u Budžetu FBiH. Određeni broj kantona (KS, TK i ZDK) je utvrdio veći iznos naknade za sve porodilje bez obzira da li su u radnom odnosu ili ne. Donesen je i niz propisa od značaja za ravnopravnost spolova kao što su **Zakon o hraniteljstvu[[49]](#footnote-49), Zakon o penzijskom i invalidskom osiguranju[[50]](#footnote-50), Zakon o ustanovama socijalne zaštite[[51]](#footnote-51) i Zakon o roditeljima njegovateljima**[[52]](#footnote-52).

**Komisija za davanje stručnog mišljenja** **radi utvrđivanja statusa posebne kategorije civilnih žrtava rata** provela je niz edukacija u cilju unapređenja stručnih kapaciteta, podizanja svijesti i promociji antistigma pristupa.

Oba doma Parlamenta FBiH usvojila su **Nacrt Zakona o zaštiti civilnih žrtava rata** kojim će se urediti prava civilnih žrtava rata, uključujući i žrtve seksualnog nasilja u toku rata, a po prvi put će se utvrditi status civilne žrtve rata za dijete koje je rođeno iz čina ratnog silovanja.

U skladu sa mjerama iz **Strategije za unapređenje prava i položaja lica s invaliditetom** i **Akcionog plana za implementaciju Strategije za prevenciju i borbu protiv nasilja u porodici,** GC FBiH je u okviru kampanje **„Bolje´vako“** koristio formate prilagođene licima s invaliditetom (tumač znakovnog jezika u video spotovima i štampanje broja SOS telefona 1265 na Brajevom pismu).

U RS, sa ZoRS BiH su usaglašeni sljedeći zakonski i drugi akti iz oblasti socijalne zaštite, a koji su u nadležnosti MZSZ RS: **Strategija za unapređenje položaja starijih lica u Republici Srpskoj (2019. – 2028. godina); Zakon o izmjenama i dopunama Zakona o dječijoj zaštiti** i **Prijedlog Zakona o privremenom izdržavanju djece Republike Srpske.**

**Zakonom o dječijoj zaštiti** je propisano ostvarivanje prava na materinski dodatak koji ostvaruje nezaposlena majka u trajanju od 12 mjeseci, a za blizance i svako treće i naredno dijete u trajanju od 18 mjeseci, u iznosu od 405,00 KM mjesečno. Pravo na pronatalitetnu naknadu za trećerođeno i četvrtorođeno dijete može ostvariti majka sa prebivalištem u Republici Srpskoj za svako trećerođeno i četvrtorođeno dijete bez obzira na materijalni status porodice i mjesto rođenja djeteta u jednokratnom iznosu od 600,00 KM za trećerođeno dijete i 450,00 KM za četvrtorođeno dijete. U odredbe inoviranog Zakona o dječijoj zaštiti uvedena je pronatalitetna mjera koja predviđa preuzimanje troškova naknada za vrijeme porodiljskog bolovanja radnica od strane Vlade RS. Predviđeno je da će svaka nezaposlena porodilja u RS imati pravo na porodiljsku naknadu, bez obzira koliko je dugo nezaposlena. Uvodi se pravo na novčanu naknadu roditelju – njegovatelju ili njegovatelju, koji brinu o djeci 24 časa zbog oboljenja. Usvojen je i Z**akon o podršci nezaposlenom roditelju četvoro i više djece u Republici Srpskoj**[[53]](#footnote-53).

**Strategija za unapređenje položaja starijih lica u Republici Srpskoj (2019. – 2028. godina),** sadrži pravne standarde za ravnopravnost spolova i za sprečavanje i suzbijanje nasilja nad ženama i nasilja u porodici.

### Rod i sigurnost

#### I.7.1 Ocjena stanja

Implementacija prethodna tri akciona plana dovela je do kreiranja povoljnijeg okruženja za povećanje interesa i učešća žena u vojnim snagama. Ministarstvo odbrane BiH (u daljem tekstu: MO BiH) implementira Politiku ravnopravnosti spolova u MO i Oružanim snagama BiH (u daljem tekstu: OS BiH), usvojenu 2019. godine. Jedan od definisanih ciljeva ove politike je "ostvarivanje stvarne ravnopravnosti spolova definisane Zakonom o ravnopravnosti spolova u BiH". MO BiH je u proteklom periodu uskladilo 41 pravilnik i podzakonski propis u MO BiH i OS BiH sa ZoRS i Zakonom o zabrani diskriminacije u BiH. Svi podzakonski akti koji regulišu oblast razvoja karijere, uključujući i Pravilnik o školovanju i usavršavanju profesionalnih vojnih lica, te Pravilnik o profesionalnom razvoju i upravljanju karijerom, definišu ravnopravno tretiranje svih lica.

Procenat žena u OS BiH pokazuje blagi napredak i iznosi 8,53% (od ukupnog broja PVL i CL). Zastupljenost žena u policijskim strukturama na svim nivoima vlasti u BiH se, također, povećava i iznosi 9,59%. Učešće policijskih službenica u mirovnim misijama je u prosjeku oko 30% i predstavlja konstantu tokom godina implementacije AP UNSCR 1325. Broj žena iz OS BiH u ukupnom broju upućenih u mirovne misije je 8,5% i pokazuje trend smanjenja u odnosu na prethodni izvještajni period (9.86%).

Državna agencija za istrage i zaštitu (u daljem tekstu: SIPA) promovira policijski poziv i potiče prijavljivanje žena kroz prijem i zapošljavanje, te pohađanje osnovne obuke kandidata, naglašavajući da će se dati prednost ženama u slučaju jednakih rezultata. Promotivne aktivnosti su doprinijele trendu povećanja broja žena u SIPI. Pravilnik o unutrašnjoj organizaciji SIPE propisuje obavezu analiziranja usklađenosti propisa koje primjenjuje SIPA, te davanja stručnih mišljenja i iniciranja donošenja novih propisa i predlaganja izmjena u cilju usklađivanja sa zakonima i drugim propisima. Pored toga, propisi u GP BiH su u velikoj mjeri usklađeni sa ZoRS-om i koristi se rodno osjetljiv jezik.

Kada su u pitanju aktuelne sigurnosne prijetnje i izazovi, pokrenute su aktivnosti i analize koje ukazuju na različit položaj, potrebe i interese žena i muškaraca u uslovima prirodnih katastrofa, migracija, terorizma, ekstremizma i radikalizma, te u kriznim i vanrednim situacijama kao što je pandemija COVID-19 koja ima specifičan uticaj na fizičku, zdravstvenu i ekonomsku sigurnost žena.

Vlada RS je imenovala GC RS kao Koordinaciono tijelo za implementaciju, praćenje i izvještavanje o provođenju UNSCR 1325 i utvrđena je obaveza svih ministarstava i drugih organa Republike Srspke da sarađuju sa ovim tijelom[[54]](#footnote-54). Postignut je blagi napredak u pogledu učešća žena u ukupnom broju zaposlenih u MUP RS-a koji trenutno iznosi 23,2% u ukupnom broju zaposlenih. Kao rezultat promotivnih aktivnosti bilježi se porast broja kandidatkinja za policijsku obuku, što ipak nije dovelo do povećanog broja prijema žena u ukupnom broju kandidata. U okviru MUP-a provode se redovne obuke o rodno zasnovanom nasilju, seksualnoj orijentaciji i nasilju prema LGBT zajednici.

#### I.7.2 Aktivnosti i postignuća

VM BiH je u avgustu 2018. godine usvojilo treći **Akcioni plan za implementaciju Rezolucije Vijeća sigurnosti UN 1325 - Žene, mir i sigurnost u Bosni i Hercegovini za period 2018. - 2022. godine** (u daljem tekstu: AP 1325 BiH). Odlukom Vijeća ministara u avgustu 2019. godine uspostavljen je **Koordinacioni odbor (KO) za nadzor nad implementacijom Akcionog plana**.

U izvještajnom periodu bilježimo dalji napredak u sistemskom pristupu uvođenju principa ravnopravnosti spolovau rad nadležnih institucija sektora odbrane i sigurnosti. Napredak je postignut kroz: obukeo ravnopravnosti spolova koje su uključene u redovne programe obuka, proširenje mreža imenovanih kontakt lica za pitanja ravnopravnosti spolova, unapređenje i redovno ažuriranje baze podataka razvrstane po spolu, kao i promocijom i većom zainteresovanošću žena za vojni i policijski poziv. Nastavljena je primjena **afirmativnih mjera** i definisanje aktivnosti na otklanjanju uočenih nedostataka, a nakon provedenih analiza položaja žena u sektorima odbrane i sigurnosti. Mjere uključuju preporuke, prilagođavanje internih propozicija, kvote, napomene pri objavljivanju javnih i internih oglasa, te prilikom prijema kandidata/kandidatkinja u skladu sa listama uspješnosti.

*Na* ***Samitu ministara inostranih poslova zemalja G7****, na kojem je ustanovljena “Partnerska inicijativa G7 Žene, mir i sigurnost”, svaka zemlja, članica G7, identificiralala je po jednu zemlju – partnera - u cilju “intenziviranja pozitivnih promjena na terenu”.* ***EU je za partnera odabrala BiH****. ARS BiH MLJPI je sa evropskim partnerima izradila Mapu puta koja definiše zajedničke akcije u naredne dvije godine.*

U periodu pandemije virusa COVID-19, AP 1325 BiH je poslužio kao platforma, odnosno pravni osnov, za zajedničko interventno djelovanje u ovoj vanrednoj situaciji, pogotovo kada su u pitanju realokacije postojećih ili iznalaženje dodatnih finansijskih sredstava za pomoć ugroženim grupama žena.

Ministri odbrane zemalja učesnica projekta (BiH, Crna Gora, Srbija i Sjeverna Makedonija) su potpisali **„Ministarsku deklaraciju o podršci ravnopravnosti spolova u reformi sigurnosnog sektora na Zapadnom Balkanu“.**

Ranjivost žena i djece je posebno izražena tokom migracija. **Žene u pokretu** su u većem riziku da budu izložene nasilju zbog socijalne isključenosti ili diskriminacije u svakodnevnom životu. **U decembru 2022. godine VM BiH je usvojilo Strategiju u oblasti migracija i azila i Akcioni plan (2021. – 2025. godine). Strategija prepoznaje potrebe i interese ranjivih kategorija, posebno žena i maloljetnih lica, kao i lica bez roditeljskog staranja.**

Usvojen je **Nacrt Strategije BiH za prevenciju i borbu protiv terorizma** (za period 2021. – 2026. godina) i Akcioni plan za implementaciju Strategije, koja uključuje aktivnosti na temu rodne perspektive u kontekstu nasilnog ekstremizma i terorizma. U toku je izmjena Odluke koja je poslata na VM BiH s ciljem da se promijeni rok važenja ove strategije.

Usvojena je **Strategija za kontrolu malog oružja i lakog naoružanja** u BiH (2021. - 2024. godina) i Akcioni plan Strategije, koji uključuju srednjoročni cilj, mjere i aktivnosti usmjerene na integrisanje rodne perspektive u mjere za kontrolu malog oružja i lakog naoružanja (*SALW*). Također, provedena je rodna analiza pravnog i strateškog okvira relevantnog za kontrolu malog oružja i organizovane obuke za jačanje kapaciteta profesionalaca/ki u cilju prepoznavanja rodne perspektive u kontroli *SALW*-a.

ARS BiH, MLJPI je nastavila da, tokom **pandemije COVID-19**, skreće pažnju šire javnosti na specifičan uticaj i posljedice koje kriza ima na položaj žena i djevojčica, pri čemu je, između ostalog, izrađena analiza sa preporukama na temu: **„COVID-19 pandemija kao izazov za ljudsku sigurnost iz perspektive ravnopravnosti spolova“.**

U novembru 2021. godine, **ARS BiH MLJPI** je u saradnji sa **Bosansko-hercegovačkom inicijativom žena** organizovala sastanak s međunarodnim organizacijama koje rade s migranticama. U razmjeni informacija i mapiranju problema, posebno je problematizirano pitanje prevencije rodno zasnovanog nasilja nad ženama-migranticama. Konstatovano je da je najveći problem nasilje koje se odvija izvan prihvatnih centara za migrante i akcentirano pitanje prevencije na način iznalaženja rješenja za smještaj migrantica žrtava nasilja. Slijedom toga, **ARS BiH MLJPI** je učestvovala u izradi **Protokola MLjPI i Ministarstva sigurnosti BiH** kako bi se omogućio smještaj ženama u pokretu, koje su žrtve nasilja u prihvatnom centru **Salakovac**.

ARS BiH MLJPI je u okviru FIGAP II programa realizovala grant program, u iznosu od 80.000 KM za oblast „Rod i sigurnost“ kroz implementaciju UNSCR 1325 u BiH. U nastavku slijede informacije o podržanim projektima:

* Udruženje „Centar ženskih prava“, Zenica, - projekat **„Ka unaprijeđenju položaja žrtava trgovine ljudima u pravnom i institucionalnom sistemu“**. Projekat  je unaprijedio kapacitete profesionalaca/ki za suzbijanje i borbu protiv trgovine ljudima, kroz zajednički rad profesionalaca/ki iz policije, centara za socijalni rad, i gradskih/općinskih službi u lokalnim zajednicama.
* Udruženje žena “Derventa”, Derventa - projekat “**Ženski aktivizam u prevenciji nasilnog ekstremizma”** u okviru kojeg jekroz treninge i radionice edukovano 90 žena iz sedam lokalnih zajednica, nakon čega je održana i konferencija „Uloga i učešće žena u prevenciji nasilnog ekstremizma“, na kojoj je bilo 36 učesnika/ca.
* Radionicama za preko 50 predstavnika/ca rukovodećeg kadra policijskih agencija u okviru projekta **„Podizanje svijesti o ravnopravnosti spolova u policijskim strukturama u BiH**“ Udruženja „Mreža policijskih službenica“, Sarajevo – unaprijeđena je svijest o potrebi učešća žena na svim nivoima donošenja odluka, kako bi se povećao stepen ljudske sigurnosti, ali i razbijanje predrasuda o tome da je rad u policiji isključivo muški posao.
* Udruženje Romkinja “Bolja Budućnost”, Tuzla - projekat  **“Moje je PRAVO, a ne PRIVILEGIJA**“ je bio fokusiran na značaj ravnopravnog učešća žena u procesu donošenja odluka, te povećanju društveno-političke participacije Romkinja u BiH. Održani su sastanci sa predstavnicima vlasti, ambasada u BiH i međunarodnim organizacijama kao i ulične akcije kojim je u šest gradova BiH obilježen početak Mjeseca ženskog romskog aktivizma.
* Projektom **„Psiho-socijalno i ekonomsko osnaživanje žena civilnih žrtava rata u BiH“** udruženja „Žena BiH“, Mostar, osigurana je psiho-socijalna, ekonomska i pravna pomoć, kao i podrška za žene žrtve nasilja i njihov smještaj u Sigurnu kuću.  Edukovano je 15 žena žrtava o načinima borbe za svoja prava i upoznato sa mogućnostima pronalaska posla ili pokretanja vlastitog biznisa.
* Neprofitna organizacija „Omladinski savjet“ Istočna Ilidža - realizovala je projekat **„Snažna žena za stabilno društvo“ u okviru kojega je** potpisan Memorandum o saradnji sa Općinom Istočna Ilidža, Centrom za socijalni rad Istočna Ilidža i Udruženjem „Perspektiva plus“ kako bi se pomoglo ugroženim ženama na lokalnom nivou.

**Federalna uprava policije** je donijela **Strategiju upravljanja ljudskim resursima 2019. – 2024. godina** koja uključuje mjeru provođenja medijske kampanje s posebnim fokusom na privlačenje kandidatkinja. GC FBiH redovno koordinira i podržava organizaciju edukacija u okviru PA FBiH, kao i specijalističkih obuka sa kantonalnim MUP-ovima.

Pet kantonalnih GAP-ova sadrže mjere za usklađivanje propozicija - posebno za muškarce, posebno za žene - pri testiranju za rad u policiji, kao i aktivnosti u vezi sa unapređenjem ekonomske sigurnosti žena kao zaposlenica, a vodi i se računa o procentu zastupljenosti žena u policiji, kao i prilikom unapređenja u više činove i rukovodeće pozicije.

Na prijedlog GC RS, Vlada RS je 2019. godine prihvatila **Informaciju o obavezama prema Rezoluciji Vijeća sigurnosti UN „1325“ - Žene, mir i sigurnost**, kojom su predstavljene obaveze svih nadležnih organa vlasti u implementaciji ove rezolucije[[55]](#footnote-55). GC RS je imenovan da, u okviru svog mandata i nadležnosti, kao **koordinaciono tijelo RS**, provodi, prati implementaciju i izvještava Vladu RS o programima i mjerama prema UNRSC 1325 i u tu svrhu sarađuje sa nadležnim organima, institucijama i organizacijama u RS i BiH. Vlada RS zadužila je nadležna ministarstva i druge republičke organe i organizacije Vlade RS da sarađuju sa GC RS.

Relevantne za implementaciju UNSCR 1325 su **i edukativne i promotivne mjere** koje su provodili MUP RS i „Mreža žena MUP RS - *RS WPON*“, među kojima izdvajamo:

* Izrađena brošura „**Žena sa plavom beretkom**“, koja je distribuirana svim policijskim upravama;
* Organizovan **okrugli sto na temu učešća policijskih službenica MUP RS u UN mirovnim misijama** i obezbijeđeno učešće na dva međunarodna događaja na temu ravnopravnosti spolova u problematici kontrole malog oružja i lakog naoružanja (Berlin, SR Njemačka) i na temu uloge žena u društvenoj koheziji (Budva, Crna Gora);
* Održana **edukacija** za policijske službenice MUP RS za učešće u mirovnim misijama;
* **Medijska promocija** o učešću žena iz MUP RS u mirovnim misijama;
* Promovisane žene profesionalci u MUP RS na društvenim mrežama povodom Dana žena;
* Urađen i distribuiran spot na društvenim mrežama.

## STRATEŠKI CILJ: Izgradnja i jačanje sistema, mehanizama i instrumenata za postizanje ravnopravnosti spolova

### Koordinacija implementacije i nadzor nad provođenjem Gender akcionog plana BiH

**ARS BiH, MLJPI** je, u saradnji sa **GC FBiH i GC RS**, izradila tri godišnja izvještaja o realizaciji GAP BiH, koji su dostavljeni VM BiH na usvajanje. Izvještaji su sadržali informacije institucija sa nivoa BiH, FBiH, RS i BD BiH o provedenim aktivnostima koje se odnose na zakonodavne, strateške i promotivne aktivnosti implementacije principa ravnopravnosti spolova, te saradnju sa međunarodnim akterima, institucijama, nevladinim organizacijama i dr. Gender centri su, također, redovno izvještavali entitetske vlade o napretku u implementaciji GAP BiH.

Koordinacija i nadzor nad implementacijom GAP BiH je vršena putem redovnih sastanaka **Upravnog odbora FIGAP/GAP BiH**, koji je, između ostalog, razmatrao sljedeće teme: usvajanje godišnjeg izvještaja i plana rada i budžeta za pojedine godine, dogovor o vremenskoj dinamici za izradu godišnjih i završnog izvještaja o implementaciji GAP-a BiH 2018. – 2022. godine, dogovor o zajedničkom pristupu IPA 2018. projektu „EU za ravnopravnost spolova“, informisanje o realizovanim aktivnostima svakog gender instucionalnog mehanizma i ostala tekuća pitanja. Pored toga, članice Upravnog odbora održavale su redovnu komunikaciju u cilju upravljanja, donošenja odluka i davanja saglasnosti na dokumente FIGAP II programa, u skladu sa Poslovnikom o radu Upravnog odbora.

Odluka o formiranju **Koordinacionog odbora za praćenje GAP BiH za nivo Institucija BiH** u izvještajnom periodu nije usvojena iz razloga dužeg zastoja u radu Vijeća ministara, kao i zbog potrebe uspostavljanja nacionalnog balansa. Iako koordinacioni odbor nije bio formalno uspostavljen, ARS BiH MLJPI je sarađivala sa članovima/cama koje su u članstvo u odboru imenovale njihove institucije, pozivajući ih na sastanke, radionice, konferencije, edukacije, promocije i prezentacije. Nominovani članovi-članice su dali doprinos kod priprema planova, politika, strategija, akcionih planova i sl. aktualizirajući pitanja ravnopravnosti spolova u određenim oblastima.

GC FBiH je koordinirao implementacijom i nadzorom nad implementacijom GAP BiH u FBiH. Imenovan je **Koordinacioni odbor za praćenje implementacije GAP 2019. – 2022. godine u FBiH[[56]](#footnote-56)** koji jeodržao preko deset sastanaka, četiri radionice, osam seminara kao i dvije studijske posjete u cilju profesionalnih unapređenja kapaciteta. GC FBiH je koordinirao izradu godišnjih izvještaja o implementaciji aktivnosti.

U šest kantona FBiH su usvojeni **kantonalni gender akcioni planovi** kao i usvojeni **općinski planovi** u 30% jedinica lokalne samouprave u FBiH. Održane su tri radionice sa 48 službenika/ca, te su izrađeni planovi za monitoring i evaluaciju. U dva kantona su skupštinskim zastupnicima prezentirali i izvještaje o napretku, a isti su i usvojeni jednoglasno.

GC FBiH redovno učestvuje u radu UO FIGAP II programa, koji je integralni dio programa rada i budžeta GC FBiH. Iz sredstava FIGAP II programa podržano je 80 % aktivnosti koje se navode u ovom izvještaju.

Na inicijativu GC RS, Vlada RS je formirala **Koordinacioni odbor Republike Srpske za praćenje implementacije GAP BiH za period 2018. - 2022. godine**[[57]](#footnote-57), čiji članovi i članice su imenovani predstavnici svih ministarstava RS.

Na prijedlog GC RS, Koordinacioni odbor je utvrđivao, a Vlada RS usvajala, **godišnje operativne planove za ravnopravnost spolova u RS** u okviru implementacije GAP BiH 2018. – 2022. godine, kao i **godišnje izvještaje o implementaciji istih**.

GC RS je izradio **Metodologiju za podršku ministarstvima RS za monitoring provođenja GOP RS – Smjernice**, sa ciljem da se olakša praćenje i izvještavanje o realizaciji ciljeva i mjera iz GOP-a.

### Praćenje i unapređenje primjene međunarodnih i domaćih standarda za ravnopravnost spolova

Komitet za eliminaciju svih oblika diskriminacije žena (u daljem tekstu CEDAW Komitet) je u novembru 2019. godine dostavio BiH **Zaključna zapažanja na Šesti periodični izvještaj Bosne i Hercegovine o primjeni UN CEDAW Konvencije**, koja sadrže veći broj preporuka. VM BiH je na 8. sjednici, održanoj 11. 06. 2020. godine, usvojilo **Informaciju o Zaključnim zapažanjima i Preporukama relevantnim za nadležnosti institucija BiH.** ARS BiH MLJPI je izvršila **konsultacije** sa institucijama u vezi implementacije istih i izradila **Akcioni plan** za implementaciju.

*ARS BiH MLJPI je inicirala i organizovala zajedničku tematsku sjednicu četiri relevantne komisije Parlamentarne skupštine BiH na temu provođenja jedne od prioritetnih preporuka CEDAW Komiteta koja se tiče uvođenja definicije diskriminacije na osnovu spola u Ustav Bosne i Hercegovine i parlamentarcima/kama predložila ustavne amandmane koji stavljaju u fokus ženska ljudska prava, kao i prava nacionalnih manjina i lica s invaliditetom.*

*Također, u kontekstu implementacije pomenute CEDAW preporuke, GC FBiH je izradio prijedloge amandmana na Ustav FBiH i uputio ih komisijama za ravnopravnost spolova oba doma Parlamenta FBiH.*

ARS BiH MLJPI, GC FBiH i GC RS su u izvještajnom periodu dali mišljenja **na preko 300 zakonskih i drugih propisa o njihovoj usaglašenosti sa ZoRS-om (***detaljnije u Aneksu br. 1 ovog izvještaja*). U preko 90% slučajeva, sugestije date u pomenutim mišljenjima su prihvaćene.Zahvaljujući ovoj djelatnosti, evidentan je napredak u institucionalizaciji standarda za ravnopravnost spolova koji su uvedeni u zakonodavne procese, uključujući politike i strategije, kao i u planiranje i programiranje mjera u različitim oblastima u okviru djelovanja izvršne vlasti. Praćenje usklađenosti pravnih propisa sa ZoRS BiH predstavlja značajan pokazatelj implementacije zakona.

ARS BiH MLJPI realizuju zadatak harmonizacije zakonodavstva sa *gender acquisom* EU, što uključuje i višestruke obuke u državnoj službi, kao i rad na uvođenju rodne perspektive u strateške dokumente i dokumentaciju za korištenje predpristupne pomoći EU kroz mehanizam IPA. ARS BiH MLJPI je putem Direkcije za evropske integracije pružala **stručnu podršku na način integrisanja rodne perspektive u akcione dokumente u okviru IPA programiranja,** kao i dala esencijalni doprinos integrisanju rodne perspektive u dokument **Strateški odgovor** u kontekstu pripreme IPA III i pripadajućih akcijskih fišea.

**ARS BiH MLJPI, GC RS i GC FBiH** su učestvovali u pripremi većeg broja izvještaja za UN i druge međunarodne aktere, čiji je spisak *sadržan u Aneksu 2 ovog Izvještaja*.

Važna karika u integrisanju principa ravnopravnosti spolova u nadležne sektorske organe i njihove politike je i **mreža kontakt lica za ravnopravnost spolova, koje su imenovane u preko 90% institucija** na nivou Institucija BiH, RS i FBiH, nadležnim u prioritetnim oblastima GAP BiH.

VM BiH je u julu 2019. godine usvojilo **Informaciju o ispunjavanju pravnog kriterijuma institucija BiH u procesu pristupanja EU** u kojoj se, između ostalog, ističe da je nužno izvršiti usklađivanje ZoRS BiH sa važećim *acquisom*. MLJPI BiH je formirala radnu grupu sastavljenu od relevantnih predstavnika/ca sa svih nivoa vlasti u BiH, akademije i civilnog sektora, i istovremeno preduzela detaljnu analizu usklađenosti. Radna grupa je zaključila da je usklađenost ZoRS-a sa EU direktivama zadovoljavajuća, te da zbog efikasnosti i ekonomičnosti ne postoji potreba za njegovom izmjenom. Pored toga, radna grupa je zadužila ARS BiH MLJPI da u saradnji sa DEI izradi Instrumente za usklađivanje. Pomenute zaključke Radne grupe je u novembru 2022. godine potvrdilo i VM BiH.

*U skladu s preporukama Međunarodne organizacije rada (MOR), MCP BiH je 2019. godine pokrenulo postupak otkazivanja Konvencije o noćnom radu (žene), broj 89, iz 1948. godine (Revidirana). Tokom 2020. godine prikupilo je sva potrebna mišljenja nadležnih institucija i uputilo prijedlog odluke VM BIH. Međutim, prijedlog odluke nije razmatran u roku koji je od strane MOR-a bio predviđen za otkazivanje ove konvencije (27.02.2022. godine), pa je isti povučen sa dnevnog reda sjednice VM BiH.*

*Konvencija o zlostavljanju i uznemiravanju u radu, broj 190 Međunarodne organizacije rada nije ratificiranana jer prijedlog nije dobio neophodne saglasnosti nadležnih entitetskih institucija i BD BiH, a BiH još uvijek nije ratificirala ni Konvenciju 189 MOR-a o pravima radnika u domaćinstvu, uprkos izraženom problemu nesrazmjerno visokog broja žena koje rade neplaćeno u poljoprivredi i domaćinstvu.*

VM BIH je u julu 2022. godine usvojilo **Akcioni plan za unapređenje ljudskih prava i osnovnih sloboda LGBT lica u Bosni i Hercegovini za period 2021. - 2023. godine („AP LGBTI“)**. AP LGBTI je plod rada Radne grupe sačinjene od predstavnika/ca relevantnih organa sa nivoa BiH i entiteta, kao i nevladinog sektora i akademske zajednice, a čijim je radom koordinirala ARS BiH, uz tehničku podršku Vijeća Evrope. Akcioni plan predviđa mjere i identifikuje izvršioce za realizaciju sljedeća tri strateška cilja: jednake mogućnosti i zabrana diskriminacije, jednaka prava u svim oblastima života i društvo poštovanja raznovrsnosti. ARS BiH MLJPI je dužna da izvještava VM BiH o implementaciji AP LGBTI.

**Strategija za unapređenje ravnopravnosti spolova u pravosuđu BiH** je usvojena 2021. godine. U okviru rada na implementaciji Strategije, ciljne pravosudne institucije su uspostavile radne grupe, te imenovale “ambasadore" institucija – zaposlenike/ce, koji će podržati druge pravosudne institucije BiH u procesu implementacije Strategije. Provedene su anonimne ankete o ravnopravnosti spolova među osobljem, ali i korisnicima pravosuđa i profesionalnim strankama, realizirane su odgovarajuće edukacije za zaposlenike institucija, provedene su brojne analize procesa i internih propisa, te su doneseni i zvanični dokumenti od strane rukovodilaca institucija, sve s ciljem osiguranja adekvatne primjene Strategije.

U izvještajnom periodu RAK je izvršio **reviziju Kodeksa audiovizualnih i radijskih medijskih usluga i Kodeksa komercijalnih komunikacija** u cilju usklađivanja s **revidiranom EU Direktivom 2018/1808 o audiovizualnim medijskim uslugama**. Oba kodeksa sadrže odredbu prema kojoj je pružaocima medijskih usluga zabranjeno emitirati sadržaje koji ponižavaju, zastrašuju ili promovišu predrasude i netoleranciju na osnovu spola, rase, etničke pripadnosti, nacionalnosti, vjere ili uvjerenja, invaliditeta, posebnih potreba, godina starosti, spolne orijentacije, rodnog identiteta i spolnih karakteristika, društvenog porijekla ili bilo kog drugog sadržaja, čija je svrha ili posljedica sprečavanje ili ugrožavanje priznavanja, uživanja ili ostvarivanja nečijih prava i sloboda na ravnopravnoj osnovi.

Na inicijativu ARS BiH MLJPI, GC FBiH i GC RS, Ministarstvo finansija i trezora BiH i ministarstva finansija RS i FBiH uvela su **komponentu ravnopravnosti spolova u instrukcije za budžetske korisnike**.Također, informacioni sistem za upravljanje budžetom uključuje komponentu ravnopravnosti spolova, na koju se moraju referirati svi budžetski korisnici prilikom pripreme budžeta. Nastavljen je rad na edukaciji i jačanju kapaciteta za uvođenje rodno odgovornog budžetiranja u okviru programskog budžetiranja institucija na svim nivoima vlasti u BiH. Značajnu podršku ovom procesu pruža *UN Women* u BiH. Situacija u pogledu izdvajanja budžetskih sredstava nadležnih institucija za finansiranje aktivnosti na promociji i postizanju ravnopravnosti spolova nije bitno promijenjena. Institucije i dalje ne izdvajaju posebna sredstva za finansiranje ovih aktivnosti, niti su se stekli uslovi za sistemsko uvođenje i primjenu rodno odgovornog budžetiranja, između ostalog i zbog činjenice da praksa *programskog budžetiranja* još uvijek nije zaživjela.

Federalno ministarstvo finansija je uvelo praksu objavljivanja dokumenta „Budžet za građane“, te je, uz stručnu podršku GC FBiH, izradilo **Smjernice za uključivanje principa ravnopravnosti spolova** i ROB u proces planiranja, dodjele i praćenja uticaja grantova. GC FBiH je sačinio **„Kratka uputstva o načinu uključivanja principa ravnopravnosti spolova u procesu primjene Smjernica**“. Kroz odabrane budžetske programe uvedene su i posebne mjere.

GC RS je koordinirao i vodio proces izrade **instrumenata i metodologije rada za praćenje primjene Istanbulske konvencije u RS**, kao i **Izvještaja Republike Srpske o primjeni Konvencije VE o sprečavanju i suzbijanju nasilja nad ženama i nasilja u porodici za period 2017.-2018. godine[[58]](#footnote-58)**, kao jednog od osnova za izradu i podnošenje izvještaja BiH o primjeni Konvencije. GC RS, kao Koordinaciono tijelo RS za praćenje primjene Istanbulske konvencije, učestvovao je **u evaluacionom procesu** GREVIO tima.

### Jačanje i saradnja institucionalnih mehanizama za ravnopravnost spolova

U skladu sa članom 24. ZoRS BiH, zaživjela je praksa donošenja internih akata (odluka, smjernica, preporuka) o uvođenju **konkretnih mjera za postizanje ravnopravnosti spolova u nadležnim institucijama**. Jedan od primjera je Ministarstvo pravde BiH (u daljem tekstu: MP BiH) koje je u januaru 2019. godine formiralo Koordinacioni odbor za unapređenje ravnopravnosti spolova i uključivanje rodne dimenzije u sve aktivnosti koje provodi ministarstvo. Usvojen je Poslovnik o radu odbora, sačinjen je prijedlog Informacije o stanju ravnopravnosti spolova i integraciji standarda ravnopravnosti spolova u MP BiH. Do sada su sljedeće institucije donijele interne akte s ciljem provođenja obaveza iz člana 24. ZoRS-a (obaveze nadležnih organa vlasti): Ministarstvo odbrane BiH, Ministarstvo sigurnosti BiH, Ministarstvo pravde BiH, Državna agencija za istrage i zaštitu (SIPA), Visoko sudsko i tužilačko vijeće BiH, Direkcija za evropske integracije BiH, Direkcija za koordinaciju policijskih tijela BiH Granična policija BiH, Agencija za rad i zapošljavanje BiH, Ministarstvo finansija i trezora BiH, Ministarstvo komunikacija i saobraćaja BiH, Centralna izborna komisija BiH.

*GC FBiH je podržao izradu protokola jedinica lokalne samouprave (JLS) /kantona o postupanju u slučajevima nasilja u porodici, kao i izradu kantonalnih programa mjera i realizovao pet multisektorskih edukacija. Ostvarena je saradnja u 40 jedinica lokalne samouprave, provedeno preko 60 obuka za 500 predstavnika JLS, te usvojeno 29 LGAP (30% JLS).*

*U periodu pandemije, GC RS je organizovao devet online radionica za izradu Lokalnih GAP-ova u* ***Rogatici, Han Pijesku, Tesliću i Trebinju****, koje su izradile i usvojile planove. GC RS je inicirao* ***proces formiranja i imenovanja radnih grupa za izradu LGAP u Gradišci, Srpcu, Derventi, Brodu, Kozarskoj Dubici i Novom Gradu. Općina Modriča je zatražila stručnu i savjetodavnu podršku GC RS za izradu LGAP ove lokalne zajednice.***

U izvještajnom periodu uspješno je realiziran projekat **IPA 2017** **„EU podrška za ravnopravnost spolova”** („IPA GEF projekat“) kojim koordinira ARS BiH MLJPI, sa UN Women kao implementacijskim partnerom. Ovaj projekat je doprinio jačanju institucija za postupanje u skladu s međunarodnim obavezama i pravnim nasljeđem EU u oblasti ravnopravnosti spolova, te unapređenju učinkovitosti institucionalnih mehanizama za ravnopravnost spolova i ključnog osoblja zaduženog za evropske integracije. Projekat je rezultirao analizama predpristupnih kapaciteta institucija, sa preporukama, a realizirano je više obuka za primjenu rodne perspektive u procesu pripreme i implementacije predpristupne pomoći IPA, kao i donošenju politika, sa akcentom na sektore koji su od strane DEI identificirani kao prioritetni u procesu EU integracija. Fokus je stavljen i na proces osnaživanja kapaciteta za upotrebu rodnih pokazatelja i statistika u odnosu na praćenje Ciljeva održivog razvoja, GAP BiH, AP UNSCR 1325, Istanbulske konvencije i slično.

Tokom 2020. godine realizirano je **pilot-istraživanje o zadovoljstvu korisnika** ARS BiH MLJPI, a jedan od važnijih nalaza jeste da su korisnici u 96% slučajeva zadovoljni uslugama koje im pruža ARS BiH MLJPI. Savjetodavnu podršku Agenciji u procesu izrade upitnika pružili su Ured koordinatora za reformu javne uprave i Fondacija „*INFOHOUSE*”. Uz tehničku podršku Regionalne škole za javnu upravu (*ReSPA*), ARS BiH MLJPI je 2021. godine **realizovala Zajedniči okvir procjene (CAF)** i razvila i provodi **Plan unapređenja rada ARS BiH MLJPI**. Kroz primjenu modela upravljanja kvalitetom identificirane su određene mogućnosti na polju podizanja kvaliteta rada i direktnih ili indirektnih usluga prema krajnjim korisnicima/ama.

GC FBiH je pružao podršku i/ili koordinirao radom **Koordinacionog odbora za izradu i praćenje Objedinjenog operativnog plana FBiH** za implementaciju GAP BiH, Izvršnog tima za izradu i praćenje implementacije Strategije za prevenciju i borbu protiv nasilja u porodici, Radne grupe za implementaciju Akcionog plana za razvoj poduzetništva žena u FBiH. GC FBiH je također koordinirao radom i **šest kantonalnih odbora za implementaciju gender akcionih planova** u kantonima kao i **općinskih multisektorskih timova za prevenciju i borbu protiv nasilja** u porodici.

ARS BiH MLJPI, GC FBiH i GC RS kontinuirano sarađuju sa parlamentarnim komisijama za ravnopravnost spolova, između ostalog, organiziranjem tematskih sjednca. Održan je i sastanak sa Komisijom za ravnopravnost spolova Predstavničkog doma Parlamenta FBiH, a na incijativu GC FBiH održana je tematska sjednica sa nadležnim institucijama FBiH u cilju postizanja boljeg odgovora za zapošljavanje žena žrtva nasilja u porodici kroz posebne programe Federalnog zavoda za zapošljavanje. *(spisak tematskih sjednica je u Aneksu 2. ovog Izvještaja)*

GC RS je nastavio rad sa jedinicama lokalne samouprave, komisijama za ravnopravnost spolova skupština opština/gradova, NVO, kao i ranjivim kategorijama žena. U okviru projekta „Razvoj programa obuke za članove općinskih/gradskih komisija za ravnopravnost spolova u Bosni i Hercegovini”, GC RS je održao **30 obuka za lokalne komisije za ravnopravnost spolova**, na kojoj je učestvovalo **preko 120 učesnika/ca**. GC RS je stručno podržao izradu **LGAP: Derventa, Laktaši, Novi Grad, Prijedor, Prnjavor, Teslić, Šamac, Kalinovik, Nevesinje, Vlasenica, Kostajnica, Modriča, Kozarska Dubica i Novi Grad**, te pružio stručnu i savjetodavnu pomoć za općinu **Srebrenica**.

U okviru UNDP projekta „Žene na izborima“ GC RS je pružio stručnu i savjetodavnu podršku za izradu LGAP u **Laktašima, Bijeljini i Banjoj Luci.**

### Podizanje svijesti o ravnopravnosti spolova u svim segmentima društva

**ARS BiH MLJPI, GC FBiH i GC RS** svake godine obilježavaju **značajne dane za ravnopravnost spolova i prava žena** i to: 8. Mart – Međunarodni dan žena; Međunarodni dan djevojčica u informaciono-komunikacionim tehnologijama (IKT) - *Girls Day in ICT*! – posljednja sedmica aprila; 19. jun - Međunarodni dan borbe protiv seksualnog nasilja u konfliktu; 15 oktobar – Međunarodni dan žena na selu; 19. novembar - Međunarodni dan muškaraca; 16 dana aktivizma u periodu od 25. novembra (Međunarodni dan borbe protiv nasilja nad ženama) – 10. decembar (Međunarodni dan ljudskih prava). Povodom obilježavanja Međunarodnog dana žena organizuju se brojne manifestacije, a zbog teške epidemiološke situacije one su, u izvještajnom periodu, najčešće bile realizirane putem *online* platforme ili kombinirano. ARS BiH MLJPI, GC FBiH i GC RS, u partnerstvu sa NVO organizacijama - članicama „Ženske mreže“ i donatorske zajednice, organizuju na stotine aktivnosti širom BiH, u periodu od 8. marta do 8. aprila, a također, u saradnji sa članicama Ženske romske mreže „USPJEH“, pružaju podršku obilježavanju Mjeseca ženskog romskog aktivizma.

U okviru obilježavanja kampanje „16 dana aktivizma protiv nasilja po osnovu spola“svake godine se povećava broj aktivnosti koje mogu doprinijeti jačanju svijesti o rodno zasnovanom nasilju putem promocija, foruma, okruglih stolova, pokretanja akcionih koalicija, edukacija, tematskih sjednica, press konferencija i medijskih sadržaja. **Broj od preko 400 različitih događaja u 2022. godini je najveći do sada.**

U BiH se tradicionalno obilježava Međunarodni dan djevojčica u informaciono-komunikacionim tehnologijama (IKT), Međunarodni dan porodice, Međunarodni dan muškaraca i Međunarodni dan žena na selu. Organizacijom ili učešćem na različitim manifestacijama doprinosi se povećanju informiranosti javnosti o standardima i napretku u primjeni principa ravnopravnosti spolova u BiH, a poseban doprinos daju kampanje, medijske objave i prisutnost na društvenim mrežama.

ARS BiH MLJPI je realizovala javnu **kampanju podizanja svijesti o pravima prema CEDAW** Konvenciji i zadacima koji se nalaze pred BiH u implementaciji preporuka CEDAW Komiteta, u okviru kojeg su objavljeni video isječci i info grafike, u medijima i putem društvenih mreža, sa preko 2.000.000 impresija. Aktivnosti ARS BiH MLJPI na podizanju svijesti javnosti uključuju i sljedeće:

* Povodom održavanja **Općih izbora 2018. godine** u BiH, ARS BiH MLJPI je u saradnji sa VE provela medijsku kampanju **„Mi predstavljamo kandidatkinje – vi birate“** sa ciljem povećanja vidljivosti kandidatkinja svih političkih subjekata. Pored plakata u cijeloj BiH, realizirani su **promotivni video-materijali** u kojima su kandidatkinje predstavljale svoje programe i koji su emitirani na TV-kanalima i društvenim mrežama. Činjenica da su kandidatkinje koje su predstavljene u kampanji u prosjeku imale veći uspjeh od ukupnog prosjeka kandidatkinja na izborima govori o relativno pozitivnom efektu kampanje.
* Povodom obilježavanja „16 dana aktivizma“ 2021. godine ARS BiH MLJPI je realizovala javnu kampanju za prevenciju nasilja. Kampanja sa dva glavna slogana „**Prekini krug nasilja”** i **“Oslobodi se i ti”** se sastojala od bilbord - plakata velikog formata postavljenih u šest najvećih gradova BiH, radio-džinglova sa 15 emitiranja, dvije igrane reklame i animiranih *web* oglasa („banera“) emitiranih na plaćenom oglašavačkom prostoru na najposjećenijim *web* portalima.
* Povodom obilježavanja Međunarodnog dana žena, ARS BiH, MLJPI sa Ženskom mrežom BiH i Mrežom za izgradnju mira u saradnji sa inicijativom „Građanke za ustavne promjene“, svake godine izrađuje **Kalendar izgradnje mira i jačanja vidljivosti ženskog aktivizma u BiH**.
* ARS BiH je u saradnji sa Helsinškim parlamentom građana Banja Luka, organizovala prevođenje na bosanski i srpski jezik, i objavljivanje, **Rječnika i leksikona termina iz oblasti ravnopravnosti spolova Evropskog instituta za ravnopravnost spolova EIGE.** Prevođenje termina ravnopravnosti spolova na bosanski i srpski jezik su doprinijeli frekventnijoj i adekvatnijoj upotrebi rodne terminologije u službenom i javnom govoru, ali i boljem razumijevanju procesa i pojava u našem društvu.
* Imajući u vidu pojavljivanje slučajeva rodnih stereotipa, mizoginog i seksističkog govora u javnom diskursu, ARS BiH, MLJPI je izdala **Preporuku u vezi sa rodnim stereotipima, mizoginim i seksističkim govorom** koju je dostavila i svim medijima u BiH.
* U okviru Projekta zapošljavanja mladih (YEP), uz podršku Vlade Švicarske i u saradnji sa ARS BiH MLJPI pokrenuta je kampanja **„Žene su iste kao muškarci – samo manje vrijedne**“, čime se skreće pažnja na problem rodnih stereotipa kroz koje se uloga žena svodi na tradicionalnu ulogu, a kao jedna od najočiglednijih posljedica je evidentan problem nedovoljnog učešća žena na tržištu rada.
* Od aprila 2019. godine, kada je objavljena incijativa za organiziranje **Prve bosanskohercegovačke povorke ponosa,** ARS BiH MLJPI je realizovala više medijskih nastupa u kojima je pružala podršku na način informisanja bh. javnosti o pravu na okupljanje građanki i građana LGBTI orjentacije.

RAK aktivno sprovodi aktivnosti na promociji medijske i informacijske pismenosti u okviru kojih je, uz podršku VE, realiziran i projekat „**Medijska i informacijska pismenost za ljudska prava i demokratiju**“ koji je, između ostalog, rezultirao studijom na temu **„Mediji i rod: Prema rodno uravnoteženoj zastupljenosti i učešću u medijima u Bosni i Hercegovini**“[[59]](#footnote-59) koji su predstavljeni na konferenciji **„Dani medijske i informacijske pismenosti“** krajem oktobra 2022. godine.

*U FBiH provodi se kampanja* ***„Bolje'vako“*** *s ciljem promjene društvene svijesti kroz promjenu individualnih obrazaca ponašanja, jačanja partnerskih odnosa i komunikacije sa djecom. Realizirano je i promovirano osam video spotova. Kampanja obrađuje i faktore rizika za nasilje, a putem digtalnog marketinga indirektno je djelovala na oko 4.500.000 građana.*

GC FBiH je iz sredstava FIGAP II programa podržao projekat **„Promijeni sebe kako bi promijenio druge!“,** s ciljem podizanja svijesti u romskoj zajednici na teritoriji općine Kakanj o nasilju nad djecom i porodicom, kao i slučajevima prosjačenja, dječijeg rada, maloljetničkih brakova i drugih društveno neprihvatljivih pojava, te jačanja saradnje nadležnih lokalnih aktera.

Federalno ministarstvo poljoprivrede, šumarstva i vodoprivrede kontinuirano obilježava 15. oktobar, Međunarodni dan žena na selu kojom prilikom se, između ostalog, na *web* stranici ministarstva istaknu rodno osjetljivi podaci s ciljem informiranja i promocije principa ravnopravnosti spolova.

GC RS redovno obilježava bitne datume za ravnopravnost spolova i prava žena: 8. Mart - Međunarodni dan žena, "Međunarodni dan djevojčica u informaciono-komunikacionim tehnologijama (IKT) - *Girls Day in ICT*! 2022. godine", 15. oktobar – „Međunarodni dan žena na selu“, 19. novembar – „Međunarodni dan dječaka, mladića i muškaraca“, te „16 dana aktivizma u periodu“ 25. 11. - 10. 12. 2022. godine.

Svake godine GC RS provodi **kampanje „STOP nasilju nad ženama“ i „Bijela vrpca – Muško NE nasilju nad ženama“**, **„RAVNOPRAVNO za žene na selu“, „Djevojčice u IKT“**, te kampanju **„BIRAJ RAVNOPRAVNO“** koja se provodi svake dvije godine u izbornim godinama. Kampanje protiv rodno zasnovanog nasilja provode se u saradnji sa najvišim zvaničnicima i donosiocima odluka u RS, republičkim i lokalnim organima vlasti, NVO, medijima i javnim ličnostima.

*U avgustu 2022. godine, od strane Ministarstva porodice, omladine i sporta RS je lansirana kampanja* ***"Budi drugačiji, blokiraj hejt!"****, koja ima za cilj da ukaže na negativne posljedice koje nosi govor mržnje, posebno među mladim ljudima, kada su u pitanju društvene mreže i bilo koje druge vrste internet platformi. Kampanja je podržana od strane Institucije ombudsmana za ljudska prava BiH koja je u 2021. godini uradila i Specijalni izvještaj o govoru mržnje u BiH), Omladinskog savjeta Republike Srpske, te javnih ličnosti i “influensera”.*

U izvještajnom periodu, u promotivnim aktivnostima **ARS BiH, GC FBiH i GC RS** bilježimo intenzivnije korištenje društvenih mreža, kao načina informisanja javnosti i promovisanja važnosti tema iz oblasti ravnopravnosti spolova i podizanja svijesti javnosti, o čemu svjedoče i sljedeći primjeri:

* Kampanja ARS BiH MLJPI „**Prekini krug nasilja”** i **“Oslobodi se i ti”** se, između ostalog, sastojala od animiranih *web* oglasa („banera“) emitiranih na plaćenom oglašavačkom prostoru na najposjećenijim *web* portalima (543.197 impresija), Google-u (3.757.306 prikazivanja), You Tube-u (34.411 pregleda i 202.598 impresija), Instagramu i Facebooku (3.248.370 impresija).
* GC RS postavlja informacije na zvaničnu ***web* stranicu na portalu Vlade RS** i *online* platforme – Facebook i Instagram. Pregledi postova kreću se od 50.000 do 100.000 po objavi. Kampanja **„STOP nasilju nad ženama – Ljubav nije ove boje“** 2020. godine je prepoznata i na regionalnom nivou. Istoimena kampanja 2021. godine postigla je vidljivost na Facebook-u od 100.000 pregleda, a 2022. **godine „Femicid - Nijedna žrtva više! Za siguran život svake žene!“** je dostigla vidljivost preko 30.000. "Međunarodni dan djevojčica u informaciono-komunikacionim tehnologijama (IKT) - Girls Day in ICT! 2021 – Pod lupom stereotipa" sa porukom  #IKTdjevojke  #girlsinICT postigla je vidljivost od preko 50.000 pregleda na Facebook-u. U okviru realizacije projekta „Kreativnim razmišljanjem do poduzetništva žena u Republici Srpskoj“ realizirana je kampanja putem društvene mreže Facebook pod sloganom „I ti možeš biti poduzetnica“, koja je imala za cilj da podstakne žene da se ohrabre i počnu baviti poduzetništvom.

### Podrška institucionalnim i vaninstitucionalnim partnerima u procesu uključivanja principa ravnopravnosti spolova

ARS BiH MLJPI je provela **Analizu o prikupljanju i evidentiranju podataka razvrstanih po spolu u institucijama BiH** i izdala preporuke koje su uključivale set općih, kao i set preporuka prilagođenih svakoj pojedinačnoj instituciji u skladu sa njihovim nadležnostima. Određene preporuke su realizirane u potpunosti, kao što su podaci o zaposlenicima, unapređenju, učešću u komisijama ili prisustvu na edukacijama, koji se razdvajaju po spolu. Za realizaciju preporuka koje se odnose na specifične nadležnosti institucija, kao i preporuka koje se odnose na podatke koji se preuzimaju od entitetskih institucija, biće potreban duži period. U skladu s preporukom iz Analize, ARS BiH MLJPI je kroz obuke unapređivala kapacitet lica koja se bave prikupljanjem i analizom podataka.

*Preko 70 institucija na nivou Bosne i Hercegovine je usvojilo Odluke o politici nulte tolerancije prema djelima seksualnog uznemiravanja i uznemiravanja po osnovu spola, i imenovalo savjetnike/savjetnice za prevenciju uznemiravanja po osnovu spola i seksualnog uznemiravanja na radnom mjestu.*

*Vlada Federacije BiH je, na prijedlog GC FBiH, donijela Odluku o politici nulte tolerancije prema djelima seksualnog uznemiravanja i uznemiravanja po osnovu spola u federalnim organima uprave, federalnim upravnim organizacijama, s*lužbama i drugim tijelima.

**Agencija za državnu službu BIH** je organizirala je veći broj obuka za državne službenike/ce institucija BiH, a koje su u fokusu imale izgradnju kapaciteta za uvođenje principa ravnopravnosti spolova i nediskriminacije u rad organa  *(više u Aneksu 2 ovog Izvještaja).* Među certificiranim predavačima bili su i zaposlenici ARS BiH MLJPI.

GC FBiH je pružao stručnu pomoć u procesu izrade zakonskih i podzakonskih akata, kao i sektorskih startegija u oblastima ruralnog razvoja i turizma. Donesena je **Uredba o postupku procjene uticaja propisa[[60]](#footnote-60)** ,uređeno je i pitanje procjene uticaja propisa na ravnopravnost spolova. Pored toga, GC FBiH je dao doprinos pri izradi **Priručnika za uključivanje principa ravnopravnosti spolova u zakone i politike,** a 2020. godine je izrađena Analiza pravnog okvira i prijedlog mjera za uključivanje principa ravnopravnosti spolova i principa rodnoodgovornog budžetiranja u proces zapošljavanja i obuke državnih službenika/ca.

Vlada FBiH je usvojila **Poseban dokument sa preporukama za oporavak od uticaja krize uzrokovane pandemijom SARS COV2 na ravnopravnost spolova** koji je u saradnji sa nevladinim organizacijama kreirao GC FBiH.

Usvojen je Plan ravnopravnosti spolova u J.P. **Međunarodni aerodrom “SARAJEVO**” d.o.o. Sarajevo kao prvi dokument te vrste u javnom preduzeću u FBiH, te Gender akcioni plan Univerziteta u Sarajevu.

U izvještajnom periodu, GC RS je realizovao sporazume sa **MPŠV RS i MPP RS**, što je podržano sredstvima *UN Women* i FIGAP II. Pored toga, GC RS je nastavio saradnju sa:

* **Međunarodnim centrom za promociju ljudskih prava Trebinje,** za podršku sprečavanju i suzbijanju rodno zasnovanog nasilja na području Trebinja, Bileće, Gacka, Berkovića, Nevesinja i Ljubinja;

*GC RS je, u okviru FIGAP II, podržao projekte Međunarodnog centra za promociju ljudskih prava Trebinje i Udruženja amputiraca UDAS Gradiška. Projekat u Trebinju imao je za cilj* ***osnaživanje Romkinja*** *i jačanje njihove svijesti i svijesti njihovog okruženja. Projekat u Gradišci osnažio je položaj* ***žena sa invaliditetom*** *organiziranjem psihološkog savjetovanja i pružanjem pravne pomoći.*

* **Mrežom žena MUP RS – WPON,** za rad na sprečavanju i suzbijanju rodno zasnovanog nasilja (edukacija 45 policijskih službenika na prepoznavanju nasilja na internetu i društvenim mrežama u šest policijskih uprava MUP RS);
* **Fondacijom „Udružene žene“ Banja Luka**, za unapređenje kapaciteta 80 žena iz marginaliziranih grupa (žrtve nasilja ili u riziku od nasilja, žene sa invaliditetom, Romkinje i dr.) iz Srpca, Laktaša, Banje Luke i Gradiške, da ostvare svoje pravo na rad i zapošljavanje, izgradnjom vještina i kapaciteta i korištenjem Resursnog centra koji će u okviru projekta biti uspostavljen.

### Praćenje i ocjena napretka u postizanju ravnopravnosti spolova

Delegacija BiH, koju je predvodila ARS BiH MLJPI, a u kojoj su učestvovali i predstavnici/ce GC RS i GC FBiH, prezentirala je **Šesti periodični izvještaj BiH o primjeni CEDAW-a** na 74. zasjedanju Komiteta UN-a za CEDAW, održanom 30. 10. 2019. godine u Ženevi. Nakon razmatranja izvještaja, Komitet UN-a za CEDAW je objavio **Zaključna zapažanja** na ovaj izvještaj, koja sadrže preporuke za unapređenje položaja žena i eliminisanje rodno zasnovane diskriminacije u BiH. VM BiH je 11. 06. 2020. godine usvojilo Informaciju o Zaključnim zapažanjima na Šesti izvještaj BiH o implementaciji CEDAW Konvencije, Zaključna zapažanja na Šesti izvještaj o CEDAW-u za period 2013. – 2016. godine i preporuke za institucije BiH. U Zaključnim zapažanjima je naloženo da BiH do kraja 2021. godine dostavi Informacije o realizaciji preporuka 12(a), 16(d), 18(b) i 24(c). ARS BiH, MLJPI je koordinirala prikupljanjem informacija i izradom Informacije, koja je dostavljena UN CEDAW Komitetu.

Grupa eksperata za praćenje implementacije Istanbulske konvencije je, kao nadležno tijelo Vijeća Evrope, sačinila **Izvještaj za BiH o zakonodavnim i drugim mjerama preduzetim za provođenje odredbi Istanbulske konvencije.** U kontekstu izrade pomenutog Izvještaja, ARS BiH MLJPI je, u saradnji sa GC FBiH, GC RS i nadležnim tijelima Brčko Distrikta BiH, realizovala proces prikupljanja informacija za odgovore na Upitnik VE, koji su dostavljeni GREVIO-u. U oktobru 2021. godine predstavnici GREVIO Komiteta su boravili u terenskoj posjeti relevantnim institucijama na svim nivoima vlasti u BiH. Na osnovu komentara BiH na Nacrt, GREVIO je izradio Finalni Izvještaj, koji je usvojen u junu 2022. godine, a zatim je, na osnovu izvještaja, Komitet članica potpisnica Istanbulske konvencije VE, 06. 12. 2022. godine, usvojio **Preporuke o implementaciji Istanbulske konvencije od strane Bosne i Hercegovine.**

U izvještajnom periodu, **ARS BiH MLJPI** je svake godine koordinirala prikupljanje podataka i pripremala u prosjeku **10 izvještaja prema međunarodnim obavezama i zahtjevima UN-a, VE, Evropske komisije, OSCE/ODHIR i drugih**, kao i pripremu različitih informacija i odgovora na upitnike koji se tiču ostvarivanja ravnopravnosti spolova i prevazilaženja različitih oblika diskriminacije po osnovu spola u BiH. Za izradu pomenutih dokumenata, **ARS BiH MLJPI, GC FBiH i GCRS** koordiniraju prikupljanje podataka na nivou Institucija BiH, odnosno entiteta *(pregled važnijih izvještaja je u Aneksu 2).* Tokom svih prethodnih godina, gender institucionalni mehanizmi nastoje da preporuke i zaključke međunarodnih tijela inkorporiraju u dokumente, te da na osnovu njih realizuju aktivnosti i inicijative na unapređenju ili ostvarivanju ravnopravnosti spolova.

Svjesni potrebe unapređivanja monitoringa i evaluacije GAP BiH, ARS BiH MLJPI je, u saradnji sa IPA GEF projektom, analizirala dosadašnje prakse praćenja i izrađen je **Izvještaj sa preporukama za unapređenje monitoringa i evaluacije GAP BiH** koji sadrži indikatore za praćenje, koji su, između ostalog, usklađeni sa indikatorima za SDG.

AS BiH i ARS BiH MLJPI su izradili publikaciju **„Na putu ka Indeksu rodne ravnopravnosti – BiH 2022.“** na osnovu nalaza i podataka iz prvog Indeksa ravnopravnosti spolova za BiH. Publikacija, koja je realizovana uz podršku IPA GEF projekta i tehničku asistenciju EIGE, i rezultati **Indeksa rodne ravnopravnosti za BiH** javno su predstavljeni na Konferenciji u novembru 2022. godine.

ARS BiH MLJPI, GC FBiH i GC RS su učestvovali **u realizaciji regionalnog istraživanja Misije OSCE** **o dobrobiti i sigurnosti žena** u okviru kojeg su ispitivani oblici nasilja nad ženama, kao i istraživanju *UNDP/UN Women* na temu barijera za političko učešće žena, u okviru projekta „Žene na izborima u Bosni i Hercegovini“.

Kao instrument upravljanja u svrhu praćenja implementacije FIGAP II programa izrađen je i, od strane Upravnog odbora FIGAP II programa usvojen, **Priručnik za monitoring i evaluaciju** **FIGAP II programa**.

U svrhu praćenja napretka ravnopravnosti spolova, kao i upravljanja integrisanjem rodne perspektive u pravne akte i politike, ARS BiH MLJPI, GC FBiH i GC RS redovno prate javne rasprave, daju komentare i sugestije na nacrte propisa, strategija i politika u cilju usaglašavanja s odredbama ZoRS BiH, redovno prikupljaju i analiziraju pojave u oblastima GAP BiH, kao što su pravosudni statistički podaci o broju i vrsti izrečenih sankcija za krivična djela s elementima rodno zasnovanog nasilja, broju i spolu počinilaca i oštećenih, broju i vrsti zaštitnih mjera izrečenih za krivično djelo nasilje u porodici.

U Kantonu Sarajevo je provedeno **Istraživanje o sadržajima nastavnih planova i programa o temi rodno zasnovanog nasilja i nasilja u porodici** kojim je analizirana zastupljenost i obim edukacijskog sadržaja, te stavovi i informiranost nastavnog (akademskog) osoblja i studenata koji su usko vezani za rodno zasnovano nasilje i nasilje u porodici na društvenim i humanističkim organizacijskim jedinicama Univerziteta u Sarajevu.

*Bosna i Hercegovina je u 2022. godini po prvi put izračunala* ***Indeks rodne ravnopravnosti*** *po metodologiji Evropskog instituta za ravnopravnost spolova (EIGE). Indeks je u EU priznat kao važan alat za analizu stanja i poređenje trenutnih trendova u području ravnopravnosti spolova na nivou EU.*

*Zbog nedostatka provođenja određenih istraživanja, BiH nije bila u mogućnosti izračunati ukupan Indeks. Indeks rodne ravnopravnosti izračunat je za dva domena – „znanje“ i „moć“, a unutar domena „rad“ i „zdravlje“ su izračunati pojedini poddomeni.*

AS BiH je u izvještajnom periodu objavila tri publikacije **„Žene i muškarci u Bosni i Hercegovini“** koje obuhvataju podatke iz različitih statističkih i drugih oblasti razvrstane po spolu. Publikacijom objavljenom 2022. godine učinjen je iskorak u vizuelnom prikazu podataka. Izvještaj je, uz podršku IPA GEF projekta, javno promovisan na tematskoj konferenciji u februaru 2022. godine kojoj su prisustvovali visoki zvaničnici. Svi zainteresovani su mogli pratiti konferenciju i *online*. U svrhu promocije publikacije napravljeno je pet kratkih videa koji predstavljaju pojedine oblasti iz publikacije koji su distribuirani putem društvenih mreža. **Zavod za statistiku Republike Srpske** je u izvještajnom periodu objavio dvije publikacije **„Žene i muškarci u Republici Srpskoj“,** jedinstveno izdanje koje se objavljuje u dvogodišnjoj periodici i koje prikazuje podatke i pokazatelje važne za razumijevanje i praćenje promjena koje su u vezi sa pitanjima jednakosti i ravnopravnosti žena i muškaraca u društvu. Također, **Federalni zavod za statistiku** redovno unapređuje i proširuje broj statističkih podataka koji su razvrstani po spolu i koji se objavljuju u publikaciji **„Žene i muškarci u Federaciji Bosne i Hercegovine“,** a pokrenute su aktivnosti na izradi gender index metodologije.

GC RS je koordinirao i vodio proces izrade **instrumenata i metodologije rada za praćenje primjene Istanbulske konvencije u RS**, kao i **Izvještaja Republike Srpske o primjeni Konvencije VE o sprečavanju i suzbijanju nasilja nad ženama i nasilja porodici za period 2017.-2018. godine[[61]](#footnote-61)**, kao osnova za izradu i podnošenje izvještaja BiH o primjeni Konvencije. GC RS, kao Koordinaciono tijelo za praćenje primjene Istanbulske konvencije, učestvovao je **u evaluacionom procesu** GREVIO tima.

**Usaglašavanje zakonskih i podzakonskih akata sa standardima za ravnopravnost spolova** GC RS vrši kontinuirano, u skladu sa programima rada Vlade i Narodne skupštine RS. Usvojen je **Izvještaj o napretku u primjeni normativno-pravnih standarda za ravnopravnost spolova u oblasti političkog i javnog života u Republici Srpskoj za period 2019.-2020. godine**[[62]](#footnote-62).

## STRATEŠKI CILJ: Uspostavljanje i jačanje saradnje i partnerstva

### Saradnja na regionalnom i međunarodnom nivou

ARS BiH MLJPI je, u skladu sa svojom ulogom lidera u regionalnoj saradnji u oblasti ravnopravnosti spolova, organizovala sastanke **Regionalnog koordinacionog odbora gender institucionalnih mehanizama država Zapadnog Balkana** u cilju zajedničkog strateškog planiranja i revizije **Regionalnog akcionog plana**, kao i provođenja zajedničkih aktivnosti i rada na promociji i povećanju vidljivosti rada i djelovanja. Sastanci su bili tematskog karaktera i problematizirali su razmjenu iskustava i planiranje zajedničkih aktivnosti u više prioritetnih tema koje su uključivale: prevenciju seksualnog uznemiravanja u kontekstu podrške pokretu #nisamtražila, te implementaciju Istanbulske konvencije. Regionalni koordinacioni odbor je izradio **zajedničke preporuke** koje se odnose na prevenciju i zaštitu od seksualnog uznemiravanja, a koje su djelom uvrštene u dokument za lobiranje **Akcione koalicije protiv rodno zasnovanog nasilja u okviru pokreta Generacija za ravnopravnost.** Izrađena je i **Regionalna početna studija („*baseline study*“)**, uz podršku *UN Women*, koja sadrži pregled gender institucionalnih mehanizama, legislative, politika i strategija u šest zemalja regiona od početaka rada na uvođenju pitanja ravnopravosti spolova do danas.

U decembru 2020. godine je u organizaciji ARS BiH MLJPI i Regionalnog koordinacionog odbora institucionalnih mehanizama za ravnopravnost spolova, održan **virtuelni regionalni okrugli sto na temu „Zastupljenost rodnih tema u predizbornim kampanjama i političkim programima**”. Povod su bili izbori koji su održani 2020. godine u svim zemljama regiona. Pored toga, ARS BiH MLJPI je 2021. godine bila suorganizator **dvije regionalne konferencije** na temu sprečavanja i zaštite nasilja po osnovu spola, i implementacije UNSCR 1325.

ARS BiH MLJPI je partner u upravljanju i realizaciji više regionalnih projekata, kao što su regionalni projekat **„Transformativno finansiranje za ravnopravnost spolova** – prema transparentnijem, inkluzivnijem i odgovornijem upravljanju na Zapadnom Balkanu“ i „**Horizontal Facility za Zapadni Balkan i Tursku** **2019. - 2022. godina“.** Prvospomenuti projekatse, uz podršku SIDE, implementira u Albaniji, BiH, Kosovu i Srbiji od 2020. do 2024. godine. Projekat ima za cilj sistemsko uključivanje principa ravnopravnosti spolova i postizanje veće transparentnosti u svim fazama nacionalnih i lokalnih procesa tokom izrade politika i budžeta u navedenim državama Zapadnog Balkana, a uz podršku *UN Women*. **Horizontal Facility** je inicijativa saradnje EU i Vijeća Evrope s ciljem usklađivanja sa standardima Vijeća Evrope i pravnim tekovinama EU u okviru procesa proširenja i bavi se međusektorskim pitanjima kao što su integriranje ravnopravnosti spolova, zaštita manjina i ranjivih grupa i predviđaju angažman organizacija civilnog društva u implementaciji programa.

U okviru međunarodne kampanje **Generacija za ravnopravnost (*Generation Equality*) 2021. – 2026. godina** kojom u saradnji sa *UN Women/UNFPA* koordinira ARS BiH MLJPI, uspostavljene su **četiri Akcione koalicije** u kojima aktivno učestvuju predstavnici/ce **ARS BiH MLJPI, GC RS i GC FBiH**,i to**: „Fizička autonomija, seksualno i reproduktivno zdravlje“, „Ekonomska pravda i prava“, „Rodno zasnovano nasilje“** i **„Rod i klimatske promjene“,** a formiran je i **Savjetodavni odbor mladih**. Cilj akcionih koalicija je zajednički odgovoriti na izazove, prepreke, identificirati probleme i ponuditi potencijalna rješenja s konkretnim opredjeljenjima za unapređenje ravnopravnosti spolova i osnaživanje žena i djevojaka u BiH.

Povodom predsjedavanja BiH **Jadransko-jonskom inicijativom** (u daljem tekstu: JJI), **ARS BiH MLJPI** je, u saradnji sa sekretarijatomJJI, organizovala u oktobru 2022. godine konferenciju **“Ekonomsko osnaživanje žena: poticanje novih sinergija u jadranskom i jonskom makro regionu”**. Konferencijom su potaknute nove sinergije u jadransko-jonskoj makroregiji, kroz razmjenu iskustava, znanja i umrežavanje među učesnicima, s ciljem jačanja perspektive ravnopravnosti spolova i jednakih mogućnosti za ekonomsko osnaživanje žena. U razmjeni najboljih praksi, povećano je znanje i razumijevanje za uključivanje principa ravnopravnosti spolova u održivo ekonomsko osnaživanje i uspostavljanje veza i zajedničkih interesa za region. Učesnici su bili predstavnici JJI, EU, institucija za ravnopravnost spolova zemalja JJI, članice Regionalnog koordinacionog odbora gender institucionalnih mehanizama,  međunarodne i nevladine organizacije.

Pored spomenutog predstavljanja BiH pred Komitetom UN-a za CEDAW 30. 10. 2019. godine, predstavnici ARS BiH MLJPI predstavljali su BiH u radu sedam ključnih međunarodnih tijela relevantnih za oblast ravnopravnosti spolova i ljudskih prava[[63]](#footnote-63), a predstavnici/ce ARS BiH MLJPI, GC FBiH i GC RS učestvovali su u upravljačkim/nadzornim tijelima više projekata.[[64]](#footnote-64)

Gender institucionalni mehanizmi su i u ovom izvještajnom periodu bili uključeni u provođenje, koordinaciju i upravljanje nekoliko projekata u saradnji sa međunarodnim organizacijama, vladinim institucijama i NVO. Projekti su se odnosili na oblasti sprečavanje i suzbijanje nasilja nad ženama i u porodici, učešće žena u javnom i političkom životu, ravnopravnost LGBTI lica, zaštita okoliša, podrška poduzetništvu žena, promocija ljudskih prava i antidiskriminacije. Pored toga, gender institucionalni mehanizmi su učestvovali na većem broju sastanaka i događajima u vezi sa evropskim integracijama, preporukama UN CEDAW Komiteta, implementacijom Istanbulske konvencije i saradnjom u suzbijanju nasilja nad ženama, rodnim budžetiranjem i mnogim drugim.

ARS BiH, MLJPI, GC FBiH i GC RS su realizirali veliki broj redovnih sastanaka i koordinacije sa donatorima i međunarodnim organizacijama i agencijama koje podržavaju programe i projekte usmjerene na unapređenje ravnopravnosti spolova. Saradnja sa međunarodnim organizacijama provodila se kroz podršku za nekoliko zajedničkih projekata.[[65]](#footnote-65) Postignut je napredak i na unapređenju redovne koordinacije i saradnje sa vaninstitucionalnim partnerima, posebno sa mrežama nevladinih organizacija, kao i međunarodnim organizacijama, a gender institucionalni mehanizmi su ostvarili saradnju i kroz učešće na različitim regionalnim i međunarodnim događajima.

### Saradnja sa organizacijama civilnog društva, socijalnim partnerima, akademskom zajednicom

U skladu sa participativnim i inkluzivnim pristupom strateškom planiranju i provođenju aktivnosti u oblasti ravnopravnosti spolova, ARS BiH MLJPI je organizovala šest konsultativnih sastanaka sa nevladinim organizacijama koje su okupile preko 150 učesnika/ca. Cilj sastanaka je bilo utvrđivanje zajedničkih prioriteta u provođenju GAP BiH i AP 1325, razmjena informacija, diskusija i definisanje praktičnih preporuka za unapređenje strateškog partnerstva, saradnje i implementacije zajedničkih akcija. Sastanci su rezultirali brojnim idejama za definisanje mjera koje će odgovoriti na potrebe na terenu. Pored toga, predstavnici/ce NVO-a redovno uzimaju učešće na konferencijama i drugim javnim događajima u organizacji ARS BiH MLJPI, GC FBiH i GC RS.

ARS BiH MLJPI je nastavila konstruktivnu saradnju sa nevladinim sektorom u procesu izrade politika, o čemu svjedoči i izrada **Akcionog plana za ravnopravnost LGBTI lica u BiH** i aktivna uloga koju je u izradi i funkcionisanju radne grupe za izradu plana imao **Sarajevski otvoreni centar (SOC)**. Pored toga, uspostavljena je i uspješna saradnju sa akademskom zajednicom, konkretno, sa **Ekonomskim fakultetom u Sarajevu** u realizaciji projekta **„*Leadership akademija*“,** kojim je osnažen kapacitet 27 žena u politici, ojačano umrežavanje i aktivni politički angažman žena. Pored toga, ARS BiH MLJPI je sa Ekonomskim fakultetomučestvovala i dala doprinos u realizaciji radionice „Povećavanja učešća žena na tržištu rada“. Tom prilikom je otvoren **Centar za žensko poduzetništvo**, u čijem savjetodavnom odboru je i ARS BiH MLJPI, predstavljena studija “**Žensko poduzetništvo – pregled stanja i preporuke za budućnost”** i lansirana kampanja **„Žene su iste kao muškarci - samo manje vrijedne“** kojom je skrenuta pažnja javnosti na važnostekonomskog osnaživanja žena sa fokusom na žene-žrtve nasilja.

U partnerstvu sa **Pravnim fakultetom Univerziteta u Sarajevu**, ARS BiH MLJPI je u julu 2019. godine organizovala Okrugli sto na temu **„Implementacija Konvencije Vijeća Evrope o sprečavanju i borbi protiv nasilja nad ženama i nasilja u porodici u Bosni i Hercegovini u Sarajevu“.** Na okruglom stolu su, osim predstavnica Pravnog fakulteta u Sarajevu, nevladinih i međunarodnih organizacija, učešće uzeli i predstavnici Univerziteta u Sorboni, Francuska.

Kroz učešće na okruglim stolovima, seminarima, *webinarima*, *online* konferencijama, diskusijama i panelima, te projektima, **GC FBiH** je ostvario saradnju sa mnogim međunarodnim i domaćim nevladinim organizacijama i organizacijama civilnog društva, a posebno putem uspostavljenih mreža. Sredstvima FIGAP II programa, *UN Women*, USAID, UNDP je, putem direktnih i indirektnih sporazuma, pružena podrška za preko 150 organizacija civilnog društva u iznosu većem od 500.000 KM.

U FBiH, NVO vode sigurne kuće, uključene su u rad servisa SOS telefona, te provode druge aktivnosti jačanja i osnaživanja žena definisane domaćim i međunarodnim dokumentima. SOS 1265 telefonska linija funkcionira na osnovu potpisanog **Memoranduma o saradnji između GC FBiH i pet NVO**. Ostvarena je saradnja i sa organizacijama koje se bave pitanjima romske nacionalne manjine, pitanjima lica sa invaliditetom, kao i sa strukovnim udruženjima novinara, udruženjima socijalnih radnika i dr. Ostvarena je saradnja sa Odsjekom za socijalni rad Fakulteta političkih nauka UNSA, kao i Filozofskim fakultetom, Odsjek za psihologiju Sveučilišta u Mostaru.

GC FBiH je kroz FIGAP II Program pružio podršku **Institutu za populaciju i razvoj** u implementaciji istraživanja o uticaju pandemije na seksualno i reproduktivno zdravlje djevojaka i žena starosti od 18 do 49 godina u FBiH. Nastavljena je saradnja sa SOC Sarajevo, koju između ostalog može ilustrovati i učešće na info-sesiji za stručnu medicinsku i drugu zainteresiranu javnost u cilju podizanja svijesti o trans identitetima, problemima, potrebama i pravima trans lica u zdravstvenom sistemu BiH.

GC RS je pružao **podršku** vaninstitucionalnim partnerima putem redovne komunikacije, sastanaka i konsultacija. Potpisana su **dva memoranduma o saradnji** za realizaciju projekata usmjerenih na rad sa lokalnim zajednicama, za sprečavanje i suzbijanje nasilja nad ženama i unapređenje kapaciteta općinskih/gradskih komisija za ravnopravnost spolova u BiH.

Podržana je saradnja sa udruženjima koja se bave unapređenjem **položaja Romkinja i žena žrtava rata**, kao i **poboljšanje uloge marginaliziranih grupa u procesu pomirenja** u BiH.

GC RS je sarađivao sa **Institutom za populaciju i razvoj**, na izradi Kriterija izvrsnosti za osnovne škole, u saradnji sa nadležnim Ministarstvom prosvjete i kulture, u oblastima sprečavanja nasilja, seksualnog uznemiravanja, zaštite mentalnog i reproduktivnog zdravlja.

GC RS je imao redovnu komunikaciju i sastanke sa predstavnicima **akademske zajednice** (Fakultet političkih nauka Univerziteta u Banjoj Luci) u cilju pripreme nastavnih planova i programa i studijskih programa iz oblasti ravnopravnosti spolova. Također, u saradnji sa Upravom za policijsko obrazovanje MUP-a RS, izvršeno je pilotiranje prethodno izrađenog **Modula za rad sa žrtvama rodno zasnovanog nasilja**, te će se u narednom periodu intenzivirati aktivnosti na uvrštavanju Modula u nastavni plan i program Uprave. Održani su i radni sastanci sa **medijima**, radi unapređenja saradnje.

1. „Službene novine Federacije BiH“, broj: 101/22 [↑](#footnote-ref-1)
2. Više na: http://www.mpr.gov.ba/web\_dokumenti/default.aspx?id=10809&langTag=bs-BA [↑](#footnote-ref-2)
3. Studija o mogućnostima ostvarivanja reparacija za preživjele žrtve ratnog seksualnog nasilja u Bosni i Hercegovini „Zajedno dižemo glas”, „*Trial International“*, „Viva Žene“, „*Global Survivors Fund“,* mart 2022. godine, str. 3. [↑](#footnote-ref-3)
4. „Rodni profil zemlje za Bosnu i Hercegovinu“, UN Women, Sarajevo, juli 2021. godine, str. 10. [↑](#footnote-ref-4)
5. U kontekstu pandemije COVID-19, ARS BiH MLJPI je prikupila informacije od sigurnih kuća u vezi sa rodno zasnovanim nasiljem, te je konstatovano da je od januara do juna 2020. godine bilo primljeno 519 žrtava rodno zasnovanog i porodičnog nasilja, dok je u istom periodu 2019. godine registrirano 347 novih korisnica. U navedenom periodu registrirano je 4.158 poziva na SOS telefon, dok je u uporednom periodu u 2019. godini registrirano 2.833 poziva. U vezi sa navedenim, možemo zaključiti da je došlo do velikog porasta nasilja u porodici tokom pandemije. [↑](#footnote-ref-5)
6. Na osnovu Odluke o dodjeli grant sredstava MLJPI BiH koju je Vijeće ministara Bosne i Hercegovine usvojilo 23. 12. 2020. godine [↑](#footnote-ref-6)
7. Udruženje „Žene sa Une“ Bihać, Udruženje građana „Vive žene“ Tuzla, Udruženje „Medica“ Zenica, Fondacija lokalne demokratije Sarajevo i Udruženje „Žena BiH“ Mostar [↑](#footnote-ref-7)
8. Službene novine Federacije BiH“, br. 13/21, 49/21 i 61/22 [↑](#footnote-ref-8)
9. Aktivnosti predviđene projektom su se realizovale u 64 općine/grada, realizirane su 23 različite aktivnosti, 85 supervizijskih susreta, 31 obuka i ostvareno je učešće 1.333 lica na različitim aktivnostima. [↑](#footnote-ref-9)
10. Najveći pad bilježimo u Hercegovačko-neretvanskom kantonu koji je, inače, u proteklom sastavu bio jedina skupština sa gotovo izjednačenim brojem zastupnica i zastupnika, a sada imamo pad sa 47% na 33% zastupnica. [↑](#footnote-ref-10)
11. **Službene novine Federacije BiH“, broj 49/22** [↑](#footnote-ref-11)
12. Zaključak Vlade Republike Srpske, br. 04/1-012-2-3730/21 od 09.12.2021. godine. [↑](#footnote-ref-12)
13. „Žene i muškarci u Bosni i Hercegovini”, Agencija za statistiku (BHAS), TB 03 Tematski bilten, Sarajevo, 2022. godine, str. 60, 61, 70 i 71. [↑](#footnote-ref-13)
14. Dizdar, A. (2020. godine), kao što je citirano u *UN Women* (2021. godine) [↑](#footnote-ref-14)
15. Dostupno na: https://arsbih.gov.ba/stakleni-krov-na-trzistu-rada/ [↑](#footnote-ref-15)
16. Odbor za CEDAW, 2019. godine. [↑](#footnote-ref-16)
17. „Izvještaj o stanju ženskih ljudskih prava u BiH”, ARS BiH MLJPI, oktobar 2020. godine, str. 8. [↑](#footnote-ref-17)
18. „Seksualno uznemiravanje žena u Bosni i Hercegovini: Analiza na osnovu podataka iz OSCE-ovog istraživanja o nasilju nad ženama”, OSCE Misija u BiH, maj 2022. godine, str. 19. [↑](#footnote-ref-18)
19. „Rodno zasnovana diskriminacija u oblasti rada u Bosni i Hercegovini”, Helsinški parlament građana Banja Luka (HPG BL), Svjetlana Ramić Marković, 2022. godine. [↑](#footnote-ref-19)
20. Gačanica, Lejla *Rodno zasnovana diskriminacija u oblasti rada u Bosni i Hercegovini,* Helsinški parlament građana Banja Luka, mart, 2019; Ministarstvo za ljudska prava i izbjeglice Bosne i Hercegovine *Izvještaj o pojavama diskriminacije u Bosni i Hercegovini s Akcionim planom za realizaciju prijedloga mjera za sprečavanje pojava diskriminacije u Bosni i Hercegovini*, Sarajevo, 2016. godina i dr. [↑](#footnote-ref-20)
21. “Službene novine Federacije BiH”, broj 52/22. [↑](#footnote-ref-21)
22. „Službene novine Federacije BiH“, broj 40/22. [↑](#footnote-ref-22)
23. „Službeni glasnik Republike Srpske“, br. 90/21 [↑](#footnote-ref-23)
24. „Službeni glasnik Republike Srpske“, br. 111/21 [↑](#footnote-ref-24)
25. „Službeni glasnik Republike Srpske“, br. 84/19 [↑](#footnote-ref-25)
26. Zaključak Vlade Republike Srpske br. 04/1-012-2-284/19 od 31.01.2019. godine [↑](#footnote-ref-26)
27. Zaključak Vlade Republike Srpske br. 04/1-012-2-3731/21, od 09.12.2021. godine [↑](#footnote-ref-27)
28. „Službeni glasnik Republike Srpske“, br. 103/21 [↑](#footnote-ref-28)
29. Podršku projektu pružili su i *Entrepreneurship Academy* i Mikrokreditna fondacija MI-BOSPO. [↑](#footnote-ref-29)
30. Agencija za statistiku Bosne i Hercegovine (2022. godine) [↑](#footnote-ref-30)
31. Agencija za statistiku Bosne i Hercegovine (2022. godine) [↑](#footnote-ref-31)
32. *UN Women* (2021. godina) [↑](#footnote-ref-32)
33. „Žene i muškarci u Bosni i Hercegovini“, BHAS, TB 03 Tematski bilten, Sarajevo, 2022. godina, str. 20. [↑](#footnote-ref-33)
34. Podaci BHAS, bazirani na uzorku od deset najviše finansiranih olimpijskih sportova u BiH, a ukljućuju sljedeće sportske saveze: taekwondo, biciklizam, judo, atletika, tenis, boks, košarka, hokej na ledu, klizanje i odbojka. [↑](#footnote-ref-34)
35. „Službeni glasnik Republike Srpske“ br. 79/15, 63/20 i 64/22. [↑](#footnote-ref-35)
36. „Službeni glasnik Republike Srpske“ br. 81/22. [↑](#footnote-ref-36)
37. „Službeni glasnik Republike Srpske“ br. 41/18 i 92/20. [↑](#footnote-ref-37)
38. Agencija za statistiku Bosne i Hercegovine (2022. godina) [↑](#footnote-ref-38)
39. Izvještaj o humanom razvoju za Bosnu i Hercegovinu UNDP, 2020. godina [↑](#footnote-ref-39)
40. *UN Women* (2021. godina) [↑](#footnote-ref-40)
41. „Izvještaj o stanju ženskih ljudskih prava”, ARS BiH MLJPI, oktobar 2020. godine [↑](#footnote-ref-41)
42. „Rodni profil zemlje za Bosnu i Hercegovinu”, *UN Women*, Sarajevo, juli 2021. godine, str. 37. [↑](#footnote-ref-42)
43. „Žene i muškarci u BiH”, BHAS, Sarajevo, 2022. godine, str. 35. [↑](#footnote-ref-43)
44. Provodi se u partnerstvu MCP BiH i nadležnih institucija i ustanova iz oblasti zdravstva i obrazovanja iz RS, FBiH i BD BiH, uz podršku Fondacije „FAMI“, Ženevske univerzitetske bolnice i Instituta za sestrinstvo u Bazelu, GC RS i GC FBiH. [↑](#footnote-ref-44)
45. „Izvještaj o stanju ženskih ljudskih prava“ ARS BiH MLJPI, oktobar 2020. godine, str. 10. [↑](#footnote-ref-45)
46. „Žene i muškarci u Bosni i Hercegovini“ BHAS, Sarajevo, 2022. godine, str. 86 i 87. [↑](#footnote-ref-46)
47. <https://arsbih.gov.ba/project/istrazivanje-o-ljudskim-pravima-majki-i-razvoju-roditeljstva-u-bosni-i-hercegovini/> [↑](#footnote-ref-47)
48. Službene novine Federacije BiH, br. 52/22 [↑](#footnote-ref-48)
49. Službene novine Federacije BiH, br. 19/17 [↑](#footnote-ref-49)
50. Službene novine Federacije BiH, br.13/18, 93/19, 90/21 i 19/22 [↑](#footnote-ref-50)
51. Službene novine Federacije BiH, broj 64/22 [↑](#footnote-ref-51)
52. Službene novine Federacije BiH, broj: 75/21 [↑](#footnote-ref-52)
53. „Službeni glasnik Republike Srpske“, br. 132/22. [↑](#footnote-ref-53)
54. Zaključak Vlade Republike Srpske br. 04/1-012-2-903/19, od 28.03.2019. godine. [↑](#footnote-ref-54)
55. Zaključak br. 04/1-012-2-903/19, od 28.03 .2019. godine. [↑](#footnote-ref-55)
56. “Službene novine Federacije BiH” broj:89/119 [↑](#footnote-ref-56)
57. „Službeni glasnik Republike Srpske“, br. 46/19 [↑](#footnote-ref-57)
58. Zaključak Vlade Republike Srpske, br. 04/1-012-2-3354/19, od 12.12.2019. godine. [↑](#footnote-ref-58)
59. <https://rm.coe.int/mediji-i-rod/1680a771c1> [↑](#footnote-ref-59)
60. “Službene novine FBIH”, broj 55/14 i 67/20 [↑](#footnote-ref-60)
61. Zaključak Vlade Republike Srpske, br. 04/1-012-2-3354/19, od 12.12.2019. godine [↑](#footnote-ref-61)
62. Zaključak Vlade Republike Srpske, br. 04/1-012-2-3730/21 od 09.12.2021. godine [↑](#footnote-ref-62)
63. Odbor zemalja ugovornih strana Istanbulske konvencije, Komisija za ravnopravnost spolova Vijeća Evrope (GEC); Komisija za žene migrante Vijeća Evrope (GEC MIG); Upravni odbor za antidiskriminaciju, raznolikost i inkluziju (CDADI) Komiteta ministara VE; Evropska mreža vladinih predstavnika u oblasti LGBTI-a; Globalna mreže kontakt lica UNSCR 1325 „Žene, mir i sigurnost” i Mreža žena medijatora zemalja Mediterana. [↑](#footnote-ref-63)
64. „Zaustaviti nasilje nad ženama u zemljama Zapadnog Balkana: Provesti norme, mijenjati svijest” (UN Women), „Standardi i angažman za sprečavanje nasilja nad ženama i nasilja u porodici u Bosni i Hercegovini” (UN Women), „Traženje zaštite, podrške i pravde za preživjele žrtve seksualnog nasilja tokom sukoba u Bosni i Hercegovini” (UN Women), „Promocija različitosti i jednakosti u Bosni u Hercegovini” (Vijeće Evrope/EU). [↑](#footnote-ref-64)
65. FIGAP II, GEF, Unapređenje pristupa multisektorskim uslugama za žrtve rodno zasnovanog nasilja na kantonalnom i općinskom nivou sa UN Women, Jačanje institucionalnih mehanizama za prevenciju, postupanje i zaštitu u slučajevima nasilja u porodici sa USAID. Učešće u projektnom odboru projekta „Žene u izborima u BiH“ sa UNDP. [↑](#footnote-ref-65)